
În goana calului de lemn 


CUVÂNT DE DUTE-VINO 


Să nu cumva să vă întrebaţi de ce i-am zis „de 
dute-vino”, că vă spun imediat! Normal trebuia 
să fie „Cuvânt înainte”, dar doza mea de noncon- 
formism m-a făcut să mă întreb de ce tot timpul 
„înainte” şi niciodată „înapoi”? Prea multă discri- 
minare pe paginile de prezentare ale cărților. Şi 
uite-așa a ieşit această ușoară fâțâială, ca să fie toate 
filele împăcate şi să suporte mai uşor apăsarea 
tâlcurilor din cuvinte. 


Conform zodiacului chinezesc, anul 2014 este (sau deja a 
fost) anul „Calului de lemn” 

S-a nimerit la fix. Dacă ar fi fost altceva, de exemplu... 
„Dragonul de teracotă”, nu s-ar fi potrivit şi o să vedeţi de 
ce. De asemenea, nici vreun corespondent specific plaiu- 

rilor noastre nu ne-ar fi dat aceeaşi determinare. Cum ar 
fi sunat... „Măgarul de chirpici”? Dezarmant! Aşa că vom 
alege măreția calului în locul gingăşiei măgarului. 

Deci, ia să vedem de ce este bun „Calul de lemn”! Păi, 
în vremurile astea zbuciumate mintal, dar aproape inerte 
muscular, cu tumulturi de gânduri, de griji şi de probleme 
care se regenerează din propria lor rezolvare, dar cu anchi- 
lozări de nemișcare (stat prea mult pe scaun, dus cu mașina 
până la pâine, ac? peste drum) şi gâfâieli de preaplin (date 
de bulimia de stres sau cauzate de eficiența politicilor de 
supermarket), ce poate fi mai nimerit decât un galop furi- 
bund... chiar și în şaua calului de lemn cu tălpici de balan- 
soar, aşezat pe verandă, cu fața spre vânt? 

De ce nu pe un cal adevărat? Deoarece, în ziua de azi, 
când foarte mulți oameni zburdă cu maşinile dintr-un loc 
într-altul, preferând să rămână ore în şir blocaţi în trafic, 
numai să se poată lăuda cu bolidul prin a cărui cumpărare 
şi-au detașat familiile în pânza freatică a nivelului de trai, 
este destul de anacronic să ieşi cu calul la plimbare. Dar pe 
verandă merge. Fiindcă eşti la tine acasă şi poţi să faci ce 
vrei, dar şi pentru că o asemenea preocupare îţi dă prilejul 
să te relaxezi şi în același timp să meditezi la un lucru pe 
care încă îl ai, fără să crezi că îți mai aparține - propria-ți 
viaţă. 

Poate vă întrebaţi cum mai facem mișcare dacă stăm în 
şaua calului. Aici este tot secretul. Calul de lemn nu merge 
singur. Trebuie hâţânat; astfel efortul fizic vine de la sine. Şi 
ca să nu tocăm timpul doar pentru oboseala fizică, e drept, 
atât de necesară şi totuşi secundară în demersul nostru, 
în acelaşi timp ne vom da drumul şi la gânduri! Nu ca să 
ni le bulversăm şi mai mult, ci pentru a ne face ordine în 
cel mai neglijat loc din ființa noastră. Nu este nevoie să ne 
complicăm. Putem trata totul ca pe o curăţenie în debara — 
fără măreție prea multă, dar cu eficiență notabilă. 

În consecinţă, vine omul de la serviciu, cu capul ca un cub 
de gelatină, ciuruit de propriile griji şi posedat de proble- 
mele celor din jur, nesuferite, dar necesare ca preț al confor- 
tului social, şi ce face? Îşi sărută soția, îşi pupă copiii, mârâie 
un salut spre soacră, îşi înjură puţin vecinii mai bine cotați 
pe scara socială, serveşte masa povestind cât de grozav va 
fi el mâine când va contra cu măiestrie criticile de azi ale 
şefului, iar apoi...? 

Eeeeee, aici e-aici! Ce facem apoi? Cum ne detensionăm 
total, măcar până mâine dimineaţă? Se poate şi la televizor, 
şi la computer, dar acolo gândesc alţii pentru noi. Pe verandă 
însă, fiecare este propriul său stăpân. 

Aşa că nu mai ezitaţi! Sus pe calul de lemn! Să pornim 
într-un galop nebun prin tornadele gândurilor, de să iasă 
nori de praf din podele! 

Îl am alături şi pe „Marele g mic de tipar” şi chiar dacă 
nu îl cunoaşteţi, nu contează prea mult — e un avatar al meu 
care ne va ajuta să croşetăm diverse tâlcuri cu propriile 
noastre idei, adică să ne punem şi mintea în mişcare, ca o 
condiţie firească a galopului pe calul de lemn. 

Şi acum, la drum! ...!!!... Haideţi odată, hotărâți-vă mai 
repede, că nu aveţi nimic de pierdut! Ce anume? Aaaa!, nici 
de câştigat? Depinde de fiecare, dar oricum, este mai nesu- 
ferită pierderea, decât ne-câştigul, aşa că vom ieşi pe plus. 

Dar atenţie! Ca să nu galopăm degeaba împreună, este 
obligatoriu să gândim pozitiv şi chiar comic. Nu că ne-ar 
ajuta să o ducem mai bine decât până acum, dar ne va ajuta 
să credem că o ducem mai bine decât alții. 

CAPITOLUL UNU ŞI 
SINGURUL 


Pentru a ne raporta cât mai corect la Univers, ar trebui să 
introducem conceptul de „realitate limitată”. 

Ceea ce cunoaştem noi despre nemărginita lume în care 
trăim este, în primul rând, o foarte mică parte din întreg şi, 
în al doilea rând, chiar un caz particular de manifestare a 
continuum-ului spaţio-timp, doar un nivel de percepere a 
unei realități universale. 

A avea pretenţia de cunoaştere a întregului este ca şi cum 
am considera că o furnică, prin călătoriile ei mărunte, poate 
întocmi harta planetei. 

Prezentul raționament nu exclude cunoaşterea, dar o 
plasează într-o succesiune de „etaje” ale unor realități parti- 
culare care pot da imaginea întregului, doar interconec- 

tându-le pe toate într-un sistem unitar. 

De exemplu, nivelurile: cuantic, al particulelor aşa-zis 
elementare, atomic, molecular, social, cosmic, constituie 
fiecare în parte realităţi distincte, diferite ca proprietăți, 
deci limitate. Şi cine ştie câte astfel de niveluri nu mai există 
dincolo de zona cuantică sau de macro-cosmos unde nu 
vom putea pătrunde decât cu mijloace strict specifice, aşa 
cum omul a penetrat deja etajele vecine realității sale, cu 
ajutorul instrumentelor şi raționamentelor ştiinţifice. 

Şi totuşi, cum ar putea furnica să întocmească harta 
planetei? Ea singură nu va putea, dar într-un timp neli- 
mitat putem considera că prin interconectarea în orice fel 
a tuturor mușuroaielor de furnici, se poate obține o „hartă, 
o imagine generală, mai mult sau mai puţin fidelă a acestui 
întreg. Însă chiar şi atunci, furnicile vor fi neputincioase în 
faţa barierei cosmice. Ceea ce înseamnă că nu vom duce 
lipsă de provocări. 

Deci avem nevoie de timp foarte mult şi de un efort 
comun al întregii Umanităţi pentru a aspira, poate nu chiar 
la realitatea absolută, dar măcar la o cât mai complexă şi 
fidelă reprezentare a acesteia. Dar neapărat şi de o stocare, 
conservare şi transmitere a informaţiilor de la o generaţie 
la alta. 

De aici şi un pericol pentru Omenire, pe care nu îl avem 
prea mult în atenţie, considerând că, în privinţa aceasta, 
lucrurile merg de la sine: ca la un moment dat, o generaţie, 
din diverse motive - că nu mai vrea sau că nu mai poate - să 
nu mai transmită mai departe informaţiile vitale necesare 
avansării pe drumul spre cunoaşterea absolută. 

Cine ne poate feri de asta? Rațiunea, curiozitatea, cute- 
zanţa, logica, morala, obişnuinţa, speranța? Poate ideea că 
Omenirea îi este superioară omului, aşa cum muşuroiul 
constituie sensul de a fi al furnicii. O idee care ar merita să 
fie aprofundată. 

Ca o scurtă continuare: 

În acest fel se explică, poate, şi faptul că nu avem un 
contact direct cu Creatorul universal - noi aparţinem unei 
realități particulare. 

Dar unde s-ar putea afla acest Creator? În macro-cosmos, 
acolo unde există imaginea de ansamblu a întregului sau în 
lumea cuantică unde se stabilesc legile materiei şi energiei? 
Mai degrabă în toată înşiruirea de realități limitate, sub 
forma unui numitor comun al lor, asupra căruia s-ar cuveni 
ca savanții să se aplece mai mult. Şi probabil că îl vom putea 
accesa doar cu mijloace diferite de cele strict raţionale. 

Credeţi că ceva aflat în spiritul nostru așteaptă să fie 
descoperit, cultivat şi folosit, ceva superior raţiunii, cea care 
va deveni astfel doar o treaptă intermediară de cunoaștere? 
Ceva care să ne facă să rezonăm cu dimensiunea transce- 
dentală a Universului? 


Două precizări necesare: 

- suntem din start într-o stare de interactivitate; de aici şi 
întrebările retorice și 

- realitatea asta... „știinţifico-fantastică” pe care am 
creionat-o mai sus, poate fi mai aproape decât credem. Ea 
s-ar putea afla în noi, la o distanţă infinit de mare, dar pe 
care am putea-o acoperi cu un singur pas... 


& 


Nu te grăbi să tragi concluzii! Mai întâi lasă-i pe alţii să 
greşească! Luând în calcul prostiile spuse de ei, vei greşi 
mult mai puţin. 


Bine ar fi să te asiguri, măcar din priviri, şi că nu mai 

aşteaptă nimeni să-ţi exploateze erorile, astfel, concluziile 
tale vor părea cele mai bune. 


& 


Cu cât eşti mai departe de adevăr, cu atât trebuie să 
vorbeşti mai puţin. Şi cum îţi dai seama? Păi dacă vezi că 
nu-ți dai seama, taci! 


& 


La Institutul Naţional de Studiere a Întâmplărilor Viitoare 
se derula un proiect de importanță mondială. 

Totul pornise de la ideea unui cercetător care, prin natura 
funcţiei sale, trecea din când în când pe acolo. Sarcina lui 
era de fapt să... cerceteze eventualele ilegalităţi apărute în 
diverse medii de lucru, printre care şi cel al institutului, dar 
pentru că savanții erau niște oameni pașnici, corecți şi mult 
prea preocupaţi de munca lor ca să facă prostii, el se împri- 
etenise cu ei. Aşa se gândise să-i ajute pe bieţii... cercetători 
autentici, pe care îi tot vedea cum îşi frâng mâinile de ciudă 
că nu ştiu ce să mai studieze. Le destăinuise un gând de-al 
lui care deveni imediat preocuparea de bază a colectivului. 

Era vorba despre ceva care ar fi trebuit să preocupe toată 
lumea ştiinţifică mondială, nu doar pe ei, chiar dacă nu 
neapărat ca o problemă vitală pentru omenire, dar sigur ca 
o curiozitate irezistibilă: cum ar arăta omul de azi dacă ar 
deveni perfect adaptat la condiţiile mediului socio-tehno- 
logic creat chiar de el? 

Trebuie amintit că adaptabilitatea organismelor vii la 
condiţiile naturale aflate într-o continuă dinamică, a fost 
posibilă deoarece în lupta pentru supraviețuire au avut 
de partea lor timpul. Dar pentru omul de azi nu mai este 
suficient să se adapteze la mediul natural. Un alt factor îl 

perturbă într-un ritm aproape exponențial. Adaptarea nu 
mai poate ţine pasul cu dezvoltarea socială ce este accelerată 
chiar de propriile noastre interese. Astăzi, revoluțiile: tehno- 
logică, digitală, virtuală şi poate mentală, se succed mult 
prea repede pentru ca omul să se mai poată pune de acord 
cu propriul său mediul de viață. Cu alte cuvinte, timpul nu 
mai este de partea noastră. Deci, am rămas în urmă, am 
rămas neadaptați şi din cauza asta avem numai de suferit. 

Conştientizând toată această problematică, savanții 
s-au apucat imediat de treabă - unii şi-au adus aminte de 
proiecte mai vechi, alții au inventat altele noi şi chiar au fost 
alți câţiva care au vrut să se învoiască pentru că aveau treabă 
la ei la ţară. Dar şeful lor s-a enervat, i-a chemat pe toţi şi 
a ţinut cu ei o... videoconferință. Așa a reuşit să îi adune, 
virtual dar fără absenţe, pe toţi în aceeași incintă. După ce 
i-a „săpunit” bine, a încheiat autoritar: „Hai măi, oameni 
buni, să facem şi noi ceva pe anul ăsta! În cel mai scurt timp 
vreau să aflăm cum ar arăta omul dacă ar fi cu adevărat 
adaptat condiţiilor şi necesităţilor contemporane. Studiaţi 
problema pe toate părțile şi în maxim şase luni să veniţi la 
mine cu un „portret robot!” Cineva a îndrăznit să spună: 
„Aşa de repede?! Păi avem treabă, şefu'!”, dar împotrivirea 
sa a fost acoperită de protestele celorlalți care, până la urmă, 
cu video-legăturile întrerupte, n-au mai avut încotro şi s-au 
calmat... la o bere, dar nu înainte de a striga spre monitoare, 
îngrijorările lor pe linie de serviciu: „Fonduri - zop, sarcini 
- potop, „Guvernanţi cu conturi grase, noi cu creierele 
arse”, „Parlamentul, cu debili, Cercetarea, cu umili”, „Ei fură 
pe săturate, noi băgăm banii în rate” şi alte lucruri la fel de 
banale de care nu se mai sperie nicio autoritate. 

Dar sarcina-i sarcină, aşa că au luat totul foarte în serios 
şi, după eforturi susținute, au reuşit să se adune cu toții şi să 
înceapă. 

Fix la termenul stabilit — nu cel de şase luni, ci altul mai 

lung, stabilit ulterior - au fost gata cu raportul final. Apoi 
au mai aşteptat o lună ca să se întoarcă şeful din străinătate. 

Din textul documentului, cât şi din „portretul robot” 
rezulta clar cum ar arăta omul perfect adaptat la condiţiile 
de viață actuale, în concepţia I.N.S.I.V. : 

— Ar avea creierul divizat, pentru a putea să urmărească 
mai multe programe tv în același timp. Cât de divizat? Atât 
cât şi-ar permite fiecare în funcţie de capacitatea sa cere- 
brală; dar atenţie!, nu cu trimitere la gradul de inteligenţă, ci 
la dorinţa acerbă de a viziona acele programe. 

- Ar dezvolta un tub digestiv paralel cu cel existent, doar 
pentru a satisface plăcerile gustative, cu eliminare directă 
care să excludă asimilaţia. Servitul mesei ar dura astfel doar 
câteva minute şi ar fi destinat traseului vechi, iar apoi ar 
urma un adevărat spectacol culinar, un desfrâu ofensiv al 
gustului, care ar... fenta bolile metabolice şi o serie de neplă- 
ceri estetice specifie indopatului. 

- În corpul uman ar apărea o nouă glandă, cu rolul de a 
sintetiza hidrogenul celular care ar fi folosit pentru umflarea 
naturală a buzelor, sânilor şi feselor, respectiv a bicepşilor şi 
pectoralilor. 

- Urechea externă ar prezenta o îngroşare zonală cu rol 
de emisie-recepţie wireless pentru accesarea spontană a 
internetului. 

- Nasul s-ar bocârna enorm, pentru a adăposti o zonă 
buretoasă cu rol de filtru anti-smog. 

- Părul femeilor ar deveni cameleonic, schimbându-și 
nuanţa în funcție de unghiul de incidenţă şi intensitatea 
luminii căzută pe vestimentaţie, pentru o asortare instan- 
tanee, iar cel al bărbaţilor s-ar îngroşa şi ramifica, pe princi- 
piul: puţin dar bun. 

- În vârful capului ar apărea o așa-numită gâlmă-radar 
care le-ar folosi bărbaţilor pentru reperarea mai rapidă a 


ji 


Constantin Gornea 


pipiţelor disponibile, iar femeilor pentru depistarea fraie- 
rilor cu bani mulți. 

- Picioarele s-ar atrofia nemaifiind foarte solicitate la 
mers, dar laba piciorului drept s-ar diviza în două entități 
autonome, în aşa fel încât călcarea frânei să devină indepen- 
dentă de apăsarea accelerației. În schimb mâinile s-ar lungi 
şi îngroşa, iar palmele s-ar lăţi considerabil pentru a fi capa- 
bile să apuce orice marfă de pe rafturile supermarket-urilor, 
indiferent cât de mare ar fi aglomeraţia. 

- Inima i s-ar micşora dramatic, în principal pentru că 
oamenii „cu inimă mare” nu ar mai avea succes de piaţă. 

- Obrajii şi-ar pierde picmentul roşu, astfel că nimeni nu 
ar mai roşi în nicio situaţie, cu tendinţa de atrofiere a pome- 
ților, ca răspuns la necesitatea de a fi chiar fără obraz. 

- Mai era o modificare uimitoare care, din păcate, nu 
putea fi redată în clar, fiind trecută într-o anexă secretă. 


Privind portretul robot al ipoteticului om adaptat, şeful 
institutului a rămas pe gânduri. Îi convocă pe toţi cercetă- 
torii care aveau oricât de puţin habar de proiect. De data 
aceasta reuşi să îi adune în sala de festivități, datorită faptului 
că nu le spusese de ce îi cheamă și ei se gândiseră că poate îi 
premiază cu ceva. Dar el le spuse: 

- Omul pe care l-am descoperit noi este un adevărat 
monstru. Nu putem face public rezultatul acestor cercetări, 
decât cu riscul de a distruge echilibrele lumii în care trăim, 
ceea ce nu ne putem permite, noi având nevoie de stabilitate 
salarială. Aşa că totul, dar absolut totul trebuie să rămână 
strict secret pentru toți cei din afara instituţiei noastre. 

Cineva îşi exprimă o nelămurire: 

- Şi dacă vom fi întrebaţi la ce am lucrat până acum, ce 
vom răspunde?! Vă daţi seama? Riscăm să pierdem şi bruma 
de fonduri care mai ţine institutul nostru imediat sub linia 

de plutire. 

- Da, m-am gândit la asta. Vom spune că am lucrat şi 
continuăm un proiect al Armatei. 

- Şi dacă vin chiar cei de la Armată şi întreabă ce anume 
lucrăm pentru ei, ce le mai spunem? 

- Că sunt prea mici în funcţie pentru a avea acces la un 
asemenea secret. 

- Dar ministrului apărării?! 

- Lui îi vom spune că este vorba de un proiect NATO de 
care ştiu doar Președintele şi Primul-ministru. 

- Şi acestora? 

- Lor le vom cere fonduri suplimentare şi în mod sigur 
nu vor mai călca pe aici. 


Întâmplarea a făcut că cele gândite de şeful institutului 
s-au petrecut întocmai. Totuşi, un anumit fapt nici măcar el 
nu a putut anticipa: Institutul lor a fost trecut în subordinea 
Armatei, dotat cu aparatură de ultimă generaţie şi înzestrat 
cu un buget de invidiat. Toți sunt cât se poate de mulțumiți, 
nu doar de salarii, ci şi pentru că sunt lăsaţi să lucreze în 
linişte. 

Dar cam o dată pe lună îi apucă pe toţi o transpiraţie 
crispată, soră cu deshidratarea , deoarece îi vizitează amical 
„cercetătorul” lor care habar n-are cum au evoluat lucrurile 
şi pe care ei sunt disperaţi să îl menţină în această stare de 
neinformare, pentru a nu-i da de gol. 

Totuşi, între două vizite ale acestui băgăreţ, savanții nu 
stau chiar degeaba. Fi studiază acea anexă secretă mărindu- 
şi ochii cât cepele şi încearcă să îl anticipeze pe omul viito- 
rului. 

Ar trebui să ne convină să avem de-a face cu oameni care 
ne sunt superiori în diverse domenii, de la care avem de 
învăţat, chiar dacă în preajma lor ne putem simţi eclipsați. 
Percepându-te mai „mic”, sigur îţi vei propune să devii mai 
„mare. 

Cine se simte superior propriei sale condiţii, se va vedea 
doar pe sine şi nu va mai avea termen de comparaţie. Este 
un drum sigur spre mediocritate. Nu se moare din asta, ba 
chiar se poate trăi bine, dar nici nu se va grăbi cineva vreo- 
dată să înveţe de la tine. Vei fi ca o plantă fără seminţe. 


& 


Istoria se repetă, nu din cauză că oamenii uită evenimen- 
tele trecute, ci pentru că se refac condiţiile care au generat 
acele evenimente. Oamenii doar reacționează la fel. 


& 


Nu contează atât de mult de ce notă ești, ci mai ales cu 
cine te compari pentru nota respectivă; şi doar dacă evaluă- 
rile sunt făcute din același punct de vedere. 


& 


Viaţa este un sculptor de suflete destul de capricios. Pe 
unii îi cizelează, în timp ce pe alţii îi desfigurează. Însă nu 
ne deranjează prea mult, deoarece opera se face în interior şi 
deci, într-o lume atât de grăbită înspre superficial, îi vedem 
destul de puţin şi pe unii şi pe alţii. 

Inteligența ne poate salva de la orice, dar cu condiția să 
avem determinare şi suficient timp de reacție. Determinarea 
ne aparţine, dar timpul nu este al nostru şi de aceea ne mai 
este rezervat uneori şi rolul de victime. 

Cum am putea îmblânzi timpul? Cu răbdare? A noastră 
sau a lui? Nu. Cu capacitatea dobândită de a ni-l face 
subiectiv. 


& 


Traiul nostru în colectivitatea din ce în ce mai aglome- 
rată ne expune unor riscuri prea puţin conştientizate. Cei 
de lângă noi, oricare ar fi ei, dar mai ales străinii ale căror 
feţe nici măcar nu sunt înregistrate în memoria noastră, 
pot reprezenta la un moment dat un pericol major pentru 
siguranţa proprie. De câte ori nu om fi trecut pe lângă un 
tâlhar, un violator, un mafiot sau chiar pe lângă un criminal 
şi habar nu am avut. Ne-au trecut atâtea gloanţe pe la ureche 
şi noi ne amuzam vorbind la telefon cu colega. 

Ce ar fi de făcut? Aproape nimic - portofelul adânc 
ascuns în geantă, geanta adânc ascunsă sub braţ, braţele 
adânc ascunse sub haină, privirea adânc ascunsă în pământ, 
atât de adânc încât să-i faci curioşi chiar şi pe cei care ar 
intenţiona, oricât de vag, să te agreseze; şi până se dezme- 
ticesc ei că nu este nimic interesant sub trotuar, tu să fii 
departe. Apoi ar mai fi modalitatea de a-ţi încorda la maxim 
toți mușchii, atunci când treci pe lângă vreo persoană dubi- 
oasă. Nu ca să poţi riposta la nevoie, nuuu!, ci pentru a face 
ca o eventuală armă albă a lui, să-ți intre mai greu în carne. 

Ar mai fi şi alte trucuri, la fel de... folositoare, dar 
problema s-ar rezolva mult mai bine, altfel. 

Ce-ar fi dacă savanții ar descoperi o modalitate - apli- 

cată prin tratament colectiv cu efect latent, care să se 
declanşeze doar la producerea evenimentului - prin care, 
de exemplu, mincinoşilor chiar să le crească nasul, propor- 
tional cu minciunile spuse, hoţilor să li se scurteze mâinile, 
tâlharilor să li se butucănească picioarele, violatorilor să le 
crească enorm burțile, traficanţilor de orice fel să le crească 
urechile, iar criminalilor să li se îngreuneze capul până la 
prăbuşire sau chiar fractură de gât. 

Omenirea ar fi în pericol de a se transforma într-o grădină 
zoologică în care oamenii ar fi ţinuţi în cuşti, pentru a nu le 
mai oferi reper moral celor diformi. Şi, probabil, acei puţini 
din spatele gratiilor, vor fi consideraţi neevoluați... 

Hai, nu vă mai îngrijoraţi, că nu o să ajungă nimeni în 
cușcă! Măcar nasul puţin mărit, tot o să-l aibă fiecare dintre 
noi. 


& 


Viaţa nu rezidă dintr-un simplu şir de evenimente, ci 
dintr-o serie de decizii. 


& 


Valoarea unui om nu este dată atât de angrenarea în coti- 
dian, cât de perspectiva sa asupra viitorului. 


Mai sunt şi alte „indicii” care ne arată că avem de-a face 
cu un om valoros. De exemplu, modul cum cheltuiește 
banii. Sau atenţia cu care îşi cântărește vorbele. 

Ce ar mai fi? Dg nu mă lăsaţi doar pe mine! 

& 


Nu mai am timp să respect pe nimeni din oficiu. Cine 
vrea respectul meu, trebuie să-l merite. 


& 


Universul subiectiv ne este dat de simţuri. Universul 
obiectiv este conturat de aparate. Dincolo de toate astea se 
află adevărul. 


& 


Nivelul de civilizaţie al unei comunităţi se vede cel mai 
bine în gradul de curăţenie al spaţiului public, acolo unde 
cetăţenii nu au o responsabilitate directă. 


& 


- Optimist sau pesimist? 
- Optimist. 

- Bun sau rău? 

- Bun. 

- Frumos sau urât? 

- Frumos. 

- Curajos sau fricos? 

- Curajos. 

- Darnic sau zgârcit? 

- Darnic. 

- Altruist sau egoist? 

- Altruist. 

- Politicos sau obraznic? 
- Politicos. 

- Cinstit sau... 

- Cinstit, ce mă mai întrebaţi?! 

- Bineee! Primeşti de la noi ceea ce îţi dorești, ca o dovadă 
a bunelor noastre intenţii astrale. 


Acum, după ani şi ani de zbucium, de chinuri, de lupte 
crâncene, deseori egoiste, pentru o existență mai bună, 
pentru interesele sale şi ale familiei, de concurenţă acerbă 
cu cei din jur pentru supraviețuire şi — de ce nu? - pentru 
confortul bine-meritat, după adevărate cascade de probleme 
pe care viaţa i le-a aruncat pe cap obligându-l să se schimo- 
nosească sufletește pentru a rezista, după „tonele” de răutăţi, 
invidii şi bârfe cu care l-au tratat semenii, poate în cele mai 
frumoase momente ale sale, după câte şi mai câte lucruri 
care l-au zdruncinat mai tot timpul şi după toate ripostele 
lui la toate astea, acum omul priveşte înapoi, se compară 
cu „prototipul” său şi îşi spune cu o deznădejde revoltată: 
„Ursitoarele nu mi-au dat mai nimic din ce mi-au promis...” 

Mda... numai că ursitoarele nu sunt Moş Crăciun. Ele ne 
dau doar potenţialul ce așteaptă să fie pus în valoare. 

Ştiu ele de ce sunt atât de darnice - noi ne activăm destul 
de puţin din cadourile lor latente. 


& 


Anul 2114, februarie 23. 

Iarnă foarte grea în emisfera nordică. Masivele căderi de 
zăpadă de azi-noapte au paralizat activitatea în marile oraşe. 

La New York a fost trimisă pe străzi o divizie de cyborgi 
înzestrați cu freze individuale care au rezolvat problema în 
şase ore. 


La Moscova, Armata a 3-a cyborgi de gardă a primit 
ordin să intervină cu lopeţi basculante şi în patru ore au fost 

eliberate toate străzile. 

La Berlin au fost activaţi o sută de cyborgi dotați cu MMI 
(mașina multifuncţională de intervenţie) care au curățat 
totul în două ore. 

La Tokyo, cyborgul responsabil cu această activitate a 
apăsat butonul de pornire a instalaţiei termice substradale 
şi în treizeci de minute zăpada a fost topită şi evacuată prin 
sistemul de canalizare. 

La... Dâmbovireşti, Primăria generală a ameninţat cetă- 
ţenii cu amenzi uriaşe dacă nu îşi trimit cyborgii casnici 
în stradă. 9% din populaţie s-a conformat, dar societatea 
civilă a fost profund indignată de dezvăluirile făcute de 
către mass-media în care erau arătaţi numeroşi cyborgi 
care consumau alcool pe mormanele de zăpadă. S-a cerut 
demisia guvernului, dar după doar zece zile de proteste în 
stradă, totul a reintrat în normal datorită unui vortex de aer 
fierbinte saharian care s-a abătut asupra sud-estului Europei 
şi care a curățat străzile până la uscare. 

Dar Opoziția nu a renunțat şi, ca urmare a acestui 
nesperat ajutor climatic acordat nemeritat guvernului, a 
organizat un miting de indignare sub sloganul: 

„Guvernaţi cu chiu cu vai, 
Nu v-ascultă nici roboții. 
Prost să fii, noroc să ai, 
Iarna face blat cu hoţii.” 

Contra-mitingul nu s-a lăsat aşteptat, dar s-a suspendat 
de la sine după trei zile, din cauza ploilor torențiale care au 
urmat acelei încălziri neașteptate. 

Pentru a evita alte proteste, guvernul a renunțat la cyborgii 
casnici şi a scos armata în zonele calamitate. Nimeni nu 
s-a mai îmbătat, dar, profitând de umezeala exagerată, mai 
mulți cetățeni au fost văzuţi ducând la fier vechi cyborgi 
militari ruginiţi. 

& 


Să urcăm din nou pe scara vârstelor! 

Ce plini de viaţă sunt copiii! Râsetele lor zglobii şi joaca 
lor nevinovată ca o fericire pură, dau sens întregului Univers. 

Ce tumultoşi sunt adolescenţii! Sentimentele lor de iubire 
deschid florile şi aprind stelele, dar pot produce și adevărate 
furtuni spirituale cu valuri înspumate care spulberă digu- 
rile din jurul valorilor vieţii. 

Ce puternici sunt tinerii! Capabili să străpungă munții 
cu optimismul şi hotărârea lor. Parcă totul le stă în firea lor 
năvalnică prin care vor să facă atâtea lucruri încât nu mai 
ştiu cu precizie ce trebuie făcut şi ce nu. Realizări , greşeli, 
idealuri, dezamăgiri, bucurii şi tristeți se împletesc tumultos 
în mintea şi sufletul lor, făcându-i să se întrebe: „De ce 
suntem limitați?” „De ce nu primim atât cât ne dorim?, 
„De ce lumea este nedreaptă cu noi şi cu alții nu?” 

Ce calculaţi sunt adulţii! Cu maturitatea lor altruistă 
orânduiesc lucrurile şi pentru ei şi pentru copiii lor, dau 
consistență existenţei, neluând-o de altundeva decât din 
experienţa şi echilibrul lor câştigate în lupta cu viața dură, 
sacrificând pentru cei dragi câte puţin din aceste acumu- 
lări şi punând în loc nesiguranța care se grăbeşte să umple 
golul: „Fac ceea ce trebuie?”, „Este de ajuns?” „De ce timpul 
zboară atât de repede?”. 

Ce înţelepţi sunt bătrânii! Uneori, puţin cam resemnaţi, 
apoi din ce în e mai mult. Dar nu doar ca o împăcare, ci 
şi ca o revoltă mută... : „Când s-a dus timpul?” „De ce ni 
se dă ceva doar pentru a ni se lua?”, „Cum s-a transfigurat 
speranţa în deznădejde?” 

Nu se ştie dacă până la urmă primim răspunsurile aștep- 
tate, dar o explicaţie ar fi că ni se dă plinul de viață al copi- 
ilor, tumultul adolescenților, puterea tinerilor, maturitatea 

adulților şi înţelepciunea vârstnicilor. Restul ne aparţine... 


& 


Fără curent electric, în trei ani ajungem în Evul Mediu, 
iar peste alți doi, în Comuna Primitivă. 

Poate vi se pare puţin cam exagerat, dar, în asemenea 
cazuri, puţin optimism nu strică. 


& 


Oricât de mult ne-am dori, nu avem cum să fim fericiţi, 
dacă nu suntem prezenţi la propria noastră fericire. Şi încă 
nu este de ajuns. Mai trebuie şi să folosim tot ce avem mai 
bun, deoarece fericirea adevărată (nu satisfacția răului) este 
incompatibilă cu urâtul din noi. 


& 


De la o anumită vârstă începi să te întrebi dacă ai îmbă- 
trânit sau nu. Cel mai bun indiciu în această privință ţi-l 
oferă tinerii, atunci când îți cedează locul în mijloacele de 
transport în comun. Cel puţin prima dată este de-a dreptul 
bulversant. Te uiţi aşa... mirat, surprins, neîncrezător că 
despre tine este vorba, te-ai bucura că ți se acordă respectul 
cuvenit, dar te şi întrebi dacă deja pari atât de bătrân încât 
să-i sensibilizezi pe tinerii din jur. 

Dar, în privinţa aceasta, acum trăim vremuri pline de 
speranţă. Într-o proporţie destul de însemnată, educaţia 
tinerilor de azi ne alimentează permanent optimismul, nelă- 
sându-i pe vârstici să creadă că au îmbătrânit, dar lăsându-i 
în picioare prin autobuze. Astfel că ajung oamenii nonage- 
nari, fără să le fie percepută vârsta. Ce să mai spunem de 
ceilalți? Mulţi octogenari se duc de tineri. 

& 


Oamenii puturoşi habar n-au ce pierd. Cel mai plăcut 
stat degeaba este cel de după o muncă asiduă. 


& 


Bărbatul are o mie și una de fețe, fiecare soţie crezând că 
soțul ei este reprezentativ pentru sexul masculin. 

Femeia are doar trei feţe - mamă, iubită și soacră — dar, 
spre deosebire de bărbat care rămâne singular, ea poate 
trece prin toate cele trei ipostaze atunci când viaţa o leagă 
de oricare bărbat. 


& 


Pentru o relaţie reuşită este necesar ca : 

EA: să fie frumoasă, suplă, înaltă, cu părul lung şi des, 
cu pieptul proeminent, mereu veselă, elegantă, tot timpul 
în pas cu moda şi atentă la aspectul ei, cuminte, iubitoare, 
harnică şi puţin cheltuitoare. 

EL: să fie înalt, atletic, poate chiar musculos, să îi poată 
domina pe cei din jur, să aibă funcție înaltă, salariu consis- 
tent, maşină scumpă, vilă cu piscină, relaţii şi influență. 

Dacă aceste condiţii sunt îndeplinite, înseamnă că o 
zecime din succesul relaţiei este asigurat. Restul se comple- 
tează din caracter. 


& 


Ce frumoase erau poveştile de altădată! Când deschi- 
deai cartea, de-odată se lărgea în jurul tău o lume tot atât 
de frumoasă pe cât de misterioasă, în care totul era posibil 
şi incredibil în acelaşi timp. În asta consta şi frumuseţea, că 

nimic nu era îngrădit, decât de imaginaţia autorului, dar şi 
aici puteai găsi soluţia de a participa la poveste cu propriile 
gânduri de necrezut. 

Acum totul s-a schimbat. Nu-ţi mai arde, nu se mai 
potriveşte, personajele nu-şi mai au rostul în lumea domi- 
nată de realităţi. Noi nici nu ne dăm seama că, pe măsură 
ce creştem, devenim tot mai îngrădiți. Gândurile-călătoare 
ale copilăriei îşi topesc aripile în dogoarea problemelor de zi 
cu zi mereu urgente, iar tot farmecul basmelor îl trimitem 
într-o cochilie - chipurile de protecţie - pentru a-l putea 
folosit mai târziu; un „târziu” care nu mai vine niciodată... 

Păi, dacă ar sosi acum ei, balaurii, şi ar mai arunca flăcări 
pe nări! Ne-ar mai putea trezi la realitatea poveştilor? Hai! 
Să vină! Dar la prețul actual al benzinei, şi-ar mai permite? 
S-ar face de râs. Câtamai animalul de uriaș, să picure niște 
flăcărui ca de lumânare, stând şi pentru astea cu ochii pe 
indicele rezervorului de combustibil. Probabil o să spuneţi 
că balaurii nu au nevoie de benzină, deoarece ei aruncă 
flăcări, aşa, din oficiu, din magia poveştilor. Foarte bine! De 
fapt, foarte rău pentru ei — ar ajunge toţi să lucreze în marile 
combinate siderurgice ale planetei. Ar stoarce oțelarii toată 
vraja basmelor din ei, de ar ajunge săracii, ca la sfârşitul 
schimbului trei să fie stropiţi cu apă vie, pentru a mai fi în 
stare să înceapă o nouă zi de muncă. 

Dar de unde apă vie? Foarte simplu - de la Izvorul cu Apă 
Vie din Grădina Fermecată. Eeee!, nu îl căutați degeaba, că 
nu se mai vede! Curge acum pe sub pământ. A fost captat 
de Regia Apelor pentru a se distribui numai prin rețeaua 
de farmacii, doar pe bază de rețetă medicală aprobată de 
Ministerul Finanţelor, deoarece, fiind un produs de super- 
lux, se taxează triplu. Noroc că noi nu ni-l putem permite 
şi nu ne facem griji din cauza taxelor. Şi chiar dacă ni l-am 
permite, nu ne-ar fi de prea mare folos, deoarece, la uzul 
comun, pentru populaţie, el este acum destul de diluat, 

nemaireuşind să ne aducă la viață, ci doar ajutându-ne să 
nu murim; că doar trebuie să plătească cineva şi taxe! 

Îl aştept pe Zmeul-zmeilor să vină şi să izbească cu 
buzduganul în uşa castelului... primarului sau parlamen- 
tarului, după caz, ministrului, baronului local sau finanța- 
torului politic abonat la creditele bugetare. Vai, bietul de 
el! Imediat înpresurat de mascaţi, confiscat buzduganul şi 
valorificat la fier vechei, interogatoriu şaptesprezece ore 
pe zi, timp de... Timp de cât îl ţin pe el puterile până când 
cedează. Şi pe urmă ce se alege de el? Eeee, dacă-i băiat 
deştept, se alege bine! Va fi folosit ca sperietoare - politică, 
economică, socială, electorală, după cum vor cere interesele 
conducătorilor noștri. Şi va trăi un trai fericit. El, că noi, ce 
să mai spunem... După cum ştiţi, zmeul ăsta, ca personaj 
de poveste, este recunoscut pentru îngustimea minţii, drept 
urmare, mai mult ca sigur că nu îl va duce capul să îi sperie 
pe toți şi ne va speria numai pe noi. Conducătorii noştri vor 
avea grijă să adune toţi zmeii veniți de peste nouă mări şi 
nouă ţări şi se vor grăbi să-i angajeze în slujba lor. Iar pentru 
popor, nu va mai rămâne niciunul, decât ca sperietoare. 
Și asta deoarece aceştia, cunoscându-se de prin poveşti, 
normal că nu se vor încăiera unii cu alţii; vor sări tot la noi. 
Ce să le faci, domnule, zmei fără minte! 

Eeee!, dar cu poporul va ţine Făt-Frumos. Şi dulcea Ileana 
Cosânzeana. De fapt, ei au şi venit şi ne alină deja durerile... 
ţinându-ne ocupați cu telenovelele în care joacă amândoi cu 
atâta pasiune şi sacrificiu pentru cei săraci... cu duhul. 

Dar va veni ea, Muma-Pădurii, şi-i va transforma în 
stană de piatră pe toţi cei care vor dori să se folosească de 
ea. O ştiţi - urâtă, cu crengi crescându-i în păr, cu muşchi şi 
licheni pe spate şi cu cuiburi de cioară în urechi; rea de nu 
se poate trăi cu ea nici la trei păduri distanță; mâncătoare de 
oameni nevinovați... Hai să fim serioşi! A făcut deja greşeala 
de a veni aici şi a ajuns pe drumuri, muritoare de foame. 

Păi de unde să mai fie atâtea păduri ca să se mai lăfăie ea în 
ele?! Și de mâncat, ce? Mai sunt oameni nevinovaţi? Mai este 
vreunul care nu a votat cu „ai lor”, care nu a răbdat, care a 
reacționat, care nu a primit, care a avut vreo atitudine altru- 
istă? Da, mai sunt unii care se laudă cu toate astea pe foru- 
muri, dar nu-i crede nimeni. Aşa că locul Mumei-Pădurii a 
fost stabilit la fabrica de cherestea unde ţine evidența copa- 
cilor tăiaţi. Se vaită că mănâncă numai „R'-uri - ramuri, 
rădăcini şi rumeguș. Lasă că noi mâncăm numai „E-uri” şi 
nu ne mai văităm. 

Cred că am făcut o oarecare confuzie. Cea cu ciori în 
urechi, cu degetele greblă şi cu nasul ca ardeiul iute bulgă- 
resc, parcă este Baba-Cloanţa. Eee, mai puţin contează, că 
nu ne mai putem baza nici pe ea. S-a dat de trei ori peste 
cap — ce de trei ori?!, de câte ori s-a putut - putere, opoziţie, 
iar putere şi tot așa — şi acum vrea să pară Albă-Ca-Zăpada. 
Ce-i mai prost, că lumea o uită şi o crede. 

Ca să nu mai lungim vorba, au mai venit şi alte perso- 
naje din tărâmul celălalt, dar au ţinut-o direct spre Occi- 
dent, pretinzând că acolo sunt mult mai credibili. Domnule, 
ne iau vesticii ăştia până şi basmele! Păi n-ar fi mai bine să 
ne apucăm noi de poveşti moderne, ca să nu se mai simtă 
lipsa celor vechi? Statul nostru de drept a început deja: cică 
o ducem mult mai bine, dar nu ne dăm seama deoarece asta 
ne costă; şi învățământul gratuit trebuie să fie scump pentru 
a fi modern; în domeniul sănătăţii s-au făcut atât de multe 
progrese în ceea ce priveşte descoperirea bolilor, încât nu le 
mai facem faţă nici cu cele mai costisitoare medicamente; 
protecţia socială se aplică deja la un alt nivel, luându- 
se măsura ca tuturor participanţilor la diverse mitinguri 
de protest social să li se asigure scut de protecţie, pentru 
ca bastoanele jandarmilor să fie mai uşor suportate, chiar 
dacă efortul financiar creşte şi prin înființarea sporului de 
„nervi-în-frâu” acordat forţelor de ordine care sunt deter- 

minate astfel să lovească mai cu milă. Aici ar fi ceva intere- 
sant de analizat: ce s-ar întâmpla dacă nu s-ar mai acorda 
acest spor? Imediat „cod roşu” la secţiile de ortopedie. Păi 
vedeţi cum grija față de om sporeşte cheltuielile statului?! 

Mai sunt multe alte poveşti de adormit poporul - WC-ul 
miraculos... de scump, care costă cât o mașină, dacă este 
achizițonat din banii publici, autostrada fermecată care 
apare doar pe hârtie, euro care creşte într-o zi cât alții 
într-un an şi multe altele. Pe acestea moderne ar trebui să ni 
le preia Occidentul, deoarece le vor avea din oficiu şi pe cele 
vechi, fără să îi mai coste ceva. De exemplu, „povestea buge- 
tului nostru” i-ar trimite direct în „ţara lui Fomilă”, basmul 
cu alegerile imparțiale le-ar aminti de „Povestea porcului” . 

De ce tot insist să ne ia şi ei poveştile? Deoarece şi noi 
le-am tot luat pe ale lor. Păi de atâţia ani le pupăm broscoiul 
vrăjit al integrării şi nici până în ziua de azi nu l-am trans- 
format în prinţ. 


& 


Nu îl întreba dacă îi este greu! Întreabă-l dacă îi place şi 
vei şti şi cât de greu îi este! 


& 


Fiecare a fost pus să aleagă: să fie prost şi să pară deştept, 
sau să fie deştept şi să pară prost? 

Deştepţii au vrut să rămână deştepţi, sperând că vor reuși 
să-şi minimalizeze aparenţa de prostie. Nu le-a mers, înţe- 
legerea prevăzând să pară prost de-a-binelea. Desigur că au 
regretat alegerea făcută. 

Proștii au ales să pară deştepţi, deoarece prostia lor de 
până atunci nu numai că nu îi deranjase, dar nici nu fuse- 
seră conştienţi de existenţa ei. Deci, au ieşit în avantaj, câşti- 

gând aparenţa de deşteptăciune pe care nu o avuseseră. 

O concluzie aparent bizară: prostia îţi creşte stima de sine. 
Mai contează ce cred cei din jur? Doar pentru cei deştepţi, 
care stau tot timpul crispaţi ca nu cumva să pară proşti. 


& 


Gândiţi-vă la ceva, dar să nu-mi spuneți la ce anume! Voi 
afla singur. 

Priviţi în ochii mei câteva secunde, pe cât posibil fără să 
clipiţi şi eu vă voi descifra orice gând, oricât de ascuns! 

Deja ştiu la ce anume v-aţi gândit, dar bineînţeles că vă 
păstrez secretul, doar suntem oameni serioşi. 


Acest mic experiment pare un truc destul de banal, chiar 
pueril, bazat pe o inversare temporală a evenimentului final 
cu cel de conţinut, în scopul de a devansa fictiv aflarea unui 
adevăr care urmează să fie dezvăluit. Dar să ne gândim 
puţin! Atenţie mare! Cine ştie la ce mă gândesc eu? 

Degeaba inversaţi temporal evenimentele şi devansaţi 
fictiv adevărul, că nu se mai potriveşte. Abia acum este 
vorba de un truc adevărat. Dezlegaţi-l singuri! 

Nu se dezleagă? E legat cu nod. O fi nod marinăresc sau 
de alpinist? 

Hai, domnilor, că sunteți pe calul de lemn în propria 
verandă, adică stăpâni pe situaţie! Indiferent ce soluţie 
găsiţi, este mai bună decât nimic. Şi faceţi din asta un prin- 
cipiu de viață! 


& 


Orice test — ca de exemplu trucul de mai sus - ne poate 
duce cu gândul la coeficientul de inteligenţă. Dar noi nu ne 

vom lăsa atrași într-o astfel de capcană ce ne poate pune 
într-o lumină proastă şi vom aborda un alt subiect - nivelu- 
rile de profunzime ale lucrurilor. 

Luăm contact aproape zilnic cu diferite problematici mai 
mult sau mai puţin complexe. Profunzimea acestora are un 
caracter obiectiv şi am putea-o considera un hău adânc ce 
se întinde de la nivelul solului, un zero arbitrar de comple- 
xitate, spre centrul Pământului, acolo jos de tot fiind starea 
cea mai complicată a lucrurilor și raționamentelor. 

Dacă luăm în calcul și faptul că fiecare dintre noi nu 
poate cobori mai jos de un anumit nivel, specific lui, ne vom 
da seama cât de puţin înţelegem lumea în care trăim. 

Desigur că în zona de suprafață, aglomeraţia este mult 
mai mare în comparaţie cu celelalte adâncimi, de unde şi 
tendinţa spre grobianism a oamenilor mai puţin profunzi. 
Alţii pot cobori în locuri în care încep să se simtă singuri, 
ceea ce ne arată de ce oamenii mai înţelepţi sunt sau par mai 
puţin sociabili şi oarecum nefericiți. Putem să ni-l închi- 
puim pe unul care s-a rătăcit în propria lui profunzime şi să 
râdem de el că orbocăie singur pe-acolo. Dar să fim atenţi, 
că râsul prea mult de alţii ne împinge spre suprafață. 


Acum, însă, trebuie să înțelegem că această problemă 
are şi un caracter subiectiv dat de faptul că mulţi oameni îşi 
închipuie că sunt foarte profunzi, considerând că nivelul lor 
maxim de profunzime coincide cu fundul hăului de inteli- 
genţă. Cum i-am putea noi convinge, măcar într-o oarecare 
măsură, că o arătură puțin mai adâncă le poate tăia unghiile 
de la picioare? 

De ce am ales adâncimea, mai puțin sugestivă pentru 
acest caz, şi nu înălținea? Deoarece acolo, în înaltul cerului, 
oamenii care se simt bine singuri, nu ar mai fi avut loc de cei 
cu nasul pe sus. 

În confruntarea cu aceeași problemă, fiecare dintre 
noi va avea propriul său adevăr, în funcție de nivelul său 
de profunzime în înțelegerea lucrurilor; desigur că vor fi 
adevăruri care se vor diferenţia prin complexitate. Putem 
spune, deci, că există mai multe adevăruri pentru acelaşi 
lucru. Dar unde se află adevărul absolut? La profunzimea 
infinită. Dintre noi, este cineva acolo? Nu, deoarece noi doar 
putem tinde către infinit, fără a-l putea atinge vreodată. În 
concluzie — adevărul absolut nu poate fi cunoscut. Dacă aşa 
stau lucrurile, mai are rost să îl căutăm? 

Dar cine îl caută?, că noi ne mulțumim doar cu adevărul 
nostru, corelat periodic cu al celor din jur pe care, de multe 
ori, fie nu îl acceptăm, fie nu îl înţelegem. Iar adevărul 
obiectiv nu se lasă posedat de nimeni şi, deci, nu are cine să 
ni-l aducă. 


& 


Uite că m-am înşelat! Personajele poveştilor îşi păstrează 
locuri subtile în viaţa noastră. Preferă zona politică, poate 
pentru că or fi auzit că acolo se trăieşte „ca în basme”. Şi 
mai au o însușire miraculoasă, ca de poveste - fac posibilă 
metamorfoza politicului de-a lungul vieţii sale tumultoase. 

Un partid nou format, este la început, curată „Albă- 
ca-Zăpada” — toate privirile şi speranţele se întorc către el. 
În campania electorală capătă aspect dual — pe de o parte, 
„Zmeul-Zmeilor”, spaima adversarilor politici, inclusiv a 
celor din propria alianță, dacă este nevoie, iar pe de alta, 
„Zâna cea bună” a alegătorilor, deținătoarea „baghetei 
fermecate” cu ajutorul căreia va rezolva toate problemele 
create de adversari. 

Când ajunge la guvernare, se transformă dintr-o dată în 
„Greuceanul” - greu de cap, greu de urnit, greu de crezut. 
Dar lucrurile reintră în normal atunci când aplică propriul 

program de guvernare, redevenind „Zmeul-Zmeilor”, 
spaima... de data asta, a electoratului. 

Vine şi momentul pierderii alegerilor când partidul 
nostru îmbracă hainele „Cenuşăresei” — cât a muncit ea, cât 
s-a chinuit pentru binele celorlalți şi nimeni nu a preţuit-o, 
dar gândul la balul de la castelul „Prinţului” care să o înalțe 
la statutul bine-meritat îi bântuie dorinţa de revanșă. Noroc 
că „Prinț-poporul, speriat de „surorile vitrege” venite la 
guvernare, care i-au golit visteria, începe să-i caute pantoful 
pierdut, iar când i-l găseşte, se pierde cu firea şi... 

Revenit la putere, partidul nostru, scăpat din îngrijirea 
austeră făcută de „Fata Babei Opoziţiei”, creşte acum într-o 
zi cât alţii în şapte, ca urmare a traseismului politic. 

În ce personaj de basm credeți că se reîncarnează acum? 

Puteţi alege pe oricine, dar numai pe Pinochio nu. Păi cu 
cât minte el mai mult, cu atât ne cresc nouă datoriile, impo- 
zitele, accizele, taxele... 

Şi nici măcar nu ne putem permite să minţim şi noi, de 
teamă să nu le crească lor averile. 

Hai că povestea s-a sfârşit cu o masă împărătească la care 
a participat toată lumea - noi am votat şi ei au mâncat. 

Şi- am încălecat pe-o şa 
Și vă fac discret un semn 
Ca să ştiţi de ce-i aşa — 
Galopăm pe cai de lemn. 


& 


Incredibil ce pot face oamenii pentru bani! 

Vine un luptător, practicant de K1 sau MMA, hotărât 
să-şi rupă adversarul în bucăţi atât de mici, încât niciuna să 
nu mai poată riposta. Dă-i pumni, picioare, coate, genunchi, 
care de care mai hotărât, mai încrâncenat. 

Pe măsură ce trece timpul, încep să apară vânătăi, răni 
urâte; sângele murdăreşte locul confruntării. 

Publicul este în delir, doar iubitele luptătorilor privesc 
încleştarea cu sufletul la gură şi cu spaima în ochi. 

După multe alte serii de lovituri năucitoare, meciul se 
încheie cu victoria unuia dintre ei. De fapt nici nu contează 
cine a învins. Amândoi sunt bătuţi măr, cu faţa umflată, cu 
ochii ascunși în spatele unor pungi de carne tumefiată, de 
mai zăresc câte ceva doar cu ochii minţii, dacă nu cumva 
le-a stat şi mintea în loc de atâtea lovituri încasate. 

Pe învingător îl recunoşti doar după mâinile ridicate spre 
cer, nici el nu mai ştie de ce le ţine aşa, ca să ne spună că se 
predă sau este un gest reflex la vacarmul din sală. 

Ca să înţelegem ce pot face oamenii pentru bani, trebuie 
să îl lăsăm pe el, săracul, că numai de bani nu-i arde lui 
acum, şi să ne uităm la prietena lui. Ţipă de bucurie ca o 
apucată, gesticulează ca o caracatiță cu mâncărime în tenta- 
cule. Şi de ce? Că prietenul ei face eforturi să o recunoască? 
Aoleu!, cum te duci, măi fată, cu ăsta acasă bătut în așa hal?! 
Dacă uită că s-a terminat meciul şi te confundă... Dar banii 
câştigaţi de el pe bătaia încasată, îți dau puterea de a risca. 

Noroc că se acordă mulţi bani şi învinsului, că altfel ajun- 
geau, bieţii de ei, şi bătuţi şi fără prietene. 


& 


Trăim o partidă de şah în care nu avem şansa nici măcar 
a unei remize. Dar asta nu ne împiedică să ne bucurăm de 
fiecare poziţie câştigată. Şi, până la urmă, dacă rezultatul 
final este acelaşi pentru toți, acesta nici nu mai contează. 
Rămâne importantă doar desfăşurarea jocului. 

Bine, totuşi, că pornim cu şanse egale. Fiecare este 
propriul său rege, avem oşteni, cai (chiar de lemn!) şi turnuri 

de apărare. Nu ne lipseşte nici regina care ne cam hotărăşte 
soarta, că singuri, ne cam învârtim în jurul cozii câte o 
pătrăţică împrejur. Îi avem şi pe cei doi nebuni - destinul 
şi hazardul - care ne pot determina să jucăm partida... pe 
o muchie de cuţit; că doar n-a pomenit nimeni nebuni cu 
mintea întreagă. 

Pornim noi cu şanse egale, dar cum am făcut prima 
mutare, cum ne şi luăm partida pe cont propriu. Eeeeii!, 
acum e de urmărit. Unii nici nu ştiu să joace şah, dar îşi 
arogă titlul de mare maestru. Alţii mută piesele ca la table. 
Ca să nu mai spun de cei care o ţin din „mat” în „pat” şi tot 
aşa. Mai sunt şi aceia cărora le place să stea numai în „șah. 
Ce să le faci?!, fiecare cum îl taie capul. 

Acum... cu cât muţi mai bine, cu atât partida durează mai 
mult. Şi chiar dacă nu ştii să joci , o poţi lungi dacă nu te 
grăbeşti. 

Deci, cum staţi? Merge, merge? Să nu uitaţi de rocadă! 
Nu vă sacrificați piese, că ele vă apără dacă ştiţi cum să le 
folosiţi! Şi nici nu atacați în forță! Jucaţi genul de partidă în 
care este de preferat o apărare calculată, că doar vedeţi ce 
adversar redutabil aveți! 

Dar chiar, domnule, cine mută pentru adversar? Incre- 
dibil!! Mutăm tot noi, după cum ni s-a spus la început. Şi 
parcă ni s-a mai spus ceva... Aha!, că nu este o competiţie, ci 
doar o lecţie de şah care ar trebui să ne facă „mari maeştri”. 
Ne folosește la ceva titlul ăsta? Poate că titlul nu, dar drumul 
până la el, da. 


& 


Nimicul există! Este punctul de la capătul infinitului de 
mic. 

Dar ce ne facem?!, că infinitul nu există. Şi asta deoarece, 
oricât de mare/mic ar fi un lucru, fenomen, proces, tot i se 

mai poate adăuga/lua ceva. 

Înseamnă că există doar drumul către infinit, adică ceva 
poate să tindă către acel punct, dar nu poate să ajungă nici- 
odată acolo. 

Deci, trebuie să reformulăm: nimicul nu există, dar ne 
putem uita spre el; sau există, dar nu îl putem atinge. 

Ce încurcătură!! În ce fel de realitate trăim noi dacă ea 
este atât de ambiguă? O mai putem numi realitate? Da, cu 
condiţia să luăm în calcul însuşirea noastră de a abstractiza 
lucrurile. 

Şi de ce trebuie să abstractizăm o realitate care ar trebui 
să fie foarte concretă? Pentru a găsi măcar câte o explicaţie 
la tot ceea ce nu putem să înţelegem. 


& 


Oamenii au nevoie să creadă în ceva aflat deasupra 
puterii lor de înţelegere, la care să nu aibă acces. Dacă acel 
„ceva” ar putea fi înțeles, nu i-ar mai putea ajuta cu nimic, 
deoarece, la acest nivel, oamenii nu vor un sprijin concret, 
care li s-ar părea limitat, ci o speranţă nedefinită care să le 
preia toate temerile din zona subconștientă. 

Credinţa se naşte din simțământul de nesiguranță. Ea 
poate deveni spirituală, doar eliberându-ne de teama din 
noi. 


& 


Dragostea poate aduce foarte multă nefericire dacă nu i 
se depăşeşte marea sa doză de egoism. Începi prin a iubi pe 
cineva pentru tine şi faci totul pentru ca, în primul rând, tu 
să fii mulțumit. 

Devii fericit abia atunci când sacrifici ceva în folosul 

persoanei dragi - timp, odihnă, confort, inteligenţă... Iar 
această stare de altruism este adevăratul sens al iubirii. 


& 


Se crede că inteligența presupune perspectivă asupra 
lucrurilor, deducându-se de aici că prostia ar fi mult mai 
limitată şi repetitivă. Oare? În timp ce inteligenţa poate fi 
încorsetată de logică, rațiune, morală, obiective propuse sau 
mijloace avute la dispoziție, prostia se poate multiplica neli- 
mitat din ea însăşi, neavând obligativitatea unei finalizări 
concrete. 


& 


Medicina modernă are dezavantajul ultraspecializării. 
Cu cât aprofundează mai mult un domeniu, cu atât ignoră 
mai mult funcționarea unitară a organismului uman. Aşa se 
face că te tratezi cu succes de inimă, dar asta îți îmbolnăveşte 
ficatul. Ai câştig de cauză şi în tratarea hepatică, dar asta 
îți afectezi rinichii. Când ai scăpat şi de pericolul blocajului 
renal, apoi de ulcerul cauzat de prea multele medicamente, 
îşi reglezi cu chiu cu vai glicemia şi în sfârşit ți se desumflă 
splina, constaţi că acest „succes medical” te-a adus într-o 
stare de sănătate mai precară decât cea inițială. Și atunci îţi 
aduci aminte de Natură. 

Desigur, cam târziu. Biata Natură, ce grijă ar avea ea de 
noi şi cât de mult ne-ar proteja, dacă nu am uita atât de des 
că suntem mult mai compatibili cu ea decât cu medicamen- 
tele inventate din dorința de a o copia. 


& 


Dacă îţi face cineva un bine dezinteresat, cel mai frumos 

îl răsplăteşti ducându-i bunătatea mai departe. Fă-i şi tu 
acelaşi lucru unuia care se află în dificultate! Şi apoi el altuia 
şi tot așa, ca o scară cu mii de trepte de bunătate. 

Nu ţi-a făcut nimeni niciun bine niciodată? Nu-i nimic, 
poţi fi tu cel care face prima treaptă. 


& 


Biata soacră! Cum a ajuns ea spaina nurorilor şi țepul din 
talpa ginerilor?! 

Păi dacă nu i-a vrut! Veşnic nemulțumită, cârcotaşă şi 
cicălitoare. Ba că celălalt era mai bogat, ba că cealaltă era 
mai harnică. Ba că nu e bine, ba că vrea mai mult... 

Ia punețţi-i răutatea la încercare! Aşa din senin, apucaţi- 
vă să o îndrăgiţi, să o apreciaţi, să o lăudaţi! Să vedem pe 
unde mai scoate cămaşa?! 


& 


Nu vă temeţi de micile necazuri! Ele sunt precum cutre- 
murele de mică intensitate — îl întârzie pe cel mare. 

Şi chiar dacă nu îl întârzie prea mult, măcar vă obişnuiesc 
cu el. 


® 


Ce bine va fi când se va inventa modulatorul gravitați- 
onal! Ai un bagaj foarte greu? Nu-i nimic. Îi ataşezi modula- 
torul pe care îl porneşti la intensitatea dorită şi, dintr-o dată, 
gentoiul imposibil de urnit, devine uşor ca un fulg. Dar nici 
nu mai ai nevoie de maşină. Îți pui aparatul la picior şi tuleo 
spre destinație! Mai că poţi şi zbura. Sau invers. Ai un lucru 
de mare preț pe care nu îl poţi lua cu tine pentru un timp? 
Se rezolvă imediat, tot cu modulatorul gravitațional pe care 

acum îl reglezi codificat invers, să amplifice greutatea, 
făcându-l de neurnit. 

Dar ce bine va fi şi când se va inventa elastificatorul 
temporal, cel care va putea dilata o zi cât o săptămână sau 
care va contracta o oră cât un minut. Vă daţi seama ce avan- 
taje enorme vom avea! Eşti într-o şedinţă şi te plictiseşti 
de moarte suportându-i şefului plăcerea interminabilă de 
a se auzi vorbind. Pac!, apeşi un buton şi cele trei ore de 
turuit degeaba, trec pe negândite, ca şi cum ar fi fost trei 
minute. Sau te cheamă băieţii la o bere şi nu poţi să-ţi laşi 
soția singură tocmai acum când a cuprins-o - pentru a câta 
oară?!! - sindromul neglijării imaginare. Te faci că pleci 
repede să iei o pâine, dar de fapt intri în barul de la colț 
unde eşti deja aşteptat. Click pe butonul antagonic şi poţi sta 
acolo ore bune, iar când te întorci, consoarta nici nu îşi dă 
seama că ai fost plecat. 

O mare realizare va fi şi inventarea vizualizatorului 
de gânduri. Face vreunul vreo ilegalitate? L-ai scanat cu 
aparatul şi afli tot ce ascunde. Apoi direct la zdup cu el. Sau 
şi mai bine, să meargă poliția cu aparatul pe stadă ca să îi 
prindă pe toţi cei care au călcat strâmb, fără ca organele de 
ordine să fi aflat ceva. Află acum tot. Ne închipuim şi ce s-ar 
întâmpla dacă, din greşeală, poliţiştii s-ar scana între ei. 

Ideal va fi pentru doamne, când se va inventa holograma 
corporală. Adio riduri, păr degradat, burtica prea mare, 
„aripioare” sau dimpotrivă, forme ascuţite şi nu rotunde. 
O simplă setare a mini-dispozitivului personal holografic 
şi dintr-o dată se capătă forma şi aspectul dorit. Dacă se 
operează mai întâi şi cu un vizualizator de gânduri pentru 
a-i afla la timp gusturile, orice primă întâlnire cu un bărbat 
devine pentru orice doamnă, o joacă în a se face foarte 
plăcută. După ce a aflat ce o interesa, ea doar merge puțin 
la toaletă, setează cele necesare şi gata!, vine alta, încât el 
îşi zice: „Măi, cum de n-am văzut de prima dată cât este de 

frumoasă!” 

Dar la fel de foarte bine va fi şi când se va inventa un 
alt aparat cu efect special - schimbătorul de stare psihică. 
Te-ai certat cu şeful (de fapt, el pe tine), ţi-ai şifonat mașina, 
constaţi dimineaţa, când graba e mai mare, că dulăul tău 
mioritic ţi-a făcut în ghete (şi ăsta mănâncă nu glumă!), vin 
facturile prea mari? Nu-i nimic! Cu o simplă atingere pe 
ecranul de comandă al aparatului, îţi schimbi dispoziţia - te 
simți măgulit că şeful ţi-a dat o atât de mare importanţă, te 
bucuri că maşina a scăpat atât de uşor, graţie agilităţii tale, 
devii foarte mulțumit de veniturile proprii care îți permit că 
hrăneşti pe săturate toată familia, rudele tale, ale ei, inclusiv 
câtamai dulăul cum nimeni de pe scara ta nu are şi te încântă 
faptul că îți permiţi să cheltuiești atât de mult, fără să îţi pese 
de facturi decât o dată pe lună. 

Dar ce spuneţi de minimalizatorul de obiecte? Ai de cărat 
sau de mutat ceva foarte voluminos? Nimic mai simplu. 
Îl micşorezi la dimensiunile dorite, îi tragi şi o modulare 
gravitaţională ca să poată fi cărat cu uşurinţă şi gata! Când 
pleci în concediu, îţi iei vila într-o geantă şi o normalizezi pe 
o pajişte, la munte. 

Da, într-adevăr, ce bine va fi când toate astea şi multe 
altele vor apărea pe piață pentru a ne face viața mai... nu 
doar mai ușoară, ci de-a dreptul imponderabilă. 

Dar ce rău va fi când se va inventa anulatorul de efecte 
speciale! Când îţi va fi lumea mai dragă, va putea veni un 
prost ca să-ţi dea „greutate” vieţii. 

Haideţi să cerem mai mult control asupra oamenilor de 
ştiinţă, că ei stau ascunși în laboratoarele lor secrete, nouă 
nu ne pasă, dar când ei scot de acolo câte o invenţie, noi 
suntem hărăziți să îi testăm defectele! 

Stăpâna Universului este Fizica. Stăpâna vieţii este 
Chimia. Stăpâna fericirii este Psihologia. 

Stăpâna fizicii, chimiei şi psihologiei bărbatului este 
soţia. 

Dar bărbatul, al cui stăpân este? Al nervilor, el fiind 
mereu pus... să-şi stăpânească nervii. Al situaţiilor dificile, 
fiind deseori nevoit să fie... stăpân pe situaţie. Noroc că el 
îşi mai permite uneori să fie clientul chelnerilor, care au ei o 
vorbă: „Clientul nostru, stăpânul nostru”. Eeeeeiii!!, abia aici 
se văd ei împliniți. După ce îi „stăpânesc” bine pe chelnerii 
ăştia, devin de-a dreptul stăpânii Universului. Cel puţin 
până ajung acasă... 


& 


- Nu suntem cam caraghioşi pe caii de lemn? 

- Nuuu!, că nu ne vede nimeni. 

- Ne vedem unul pe altul, prin gard. 

- Caraghios la caraghios nu-și face observaţie. În plus, 
călărim mai mult la figurat, rostul nostru aici fiind să ne 
relaxăm prin meditaţie. 

-Numai că am obosit prin hâţânare. 

- Asta, deoarece iei totul prea la propriu. Viaţa este 
uneori o ciorbă lungă pe care trebuie să o mănânci ca pe o 
prăjitură — fără să te axezi pe aspect şi gust, ci pe imaginaţie 
şi convingere. 

- Adică să mă mint singur! 

- Măi, vecine, nici ciorba şi nici prăjitura nu există cu 
adevărat. Ni se dă tuturor aceeași mâncare, să-i zicem 
„stem”, din care se poate face orice, şi fiecare este aproape 
liber să şi-o transforme în ce poate. 


- 40 - 


În goana calului de lemn 


— Aaaa, aproape liber !!! 

- Da, fiindcă este imposibil să putem exact ceea ce ne 
dorim. 

- Şi cine nu ne lasă? 

- ... Noi înşine şi hazardul. 


& 


Cel mai mare defect al omului este răutatea. Din aceasta 
derivă multe alte însuşiri negative. Ce ar fi crima, hoția, 
tâlhăria, violul, invidia, ranchiuna, fără răutate? Doar 
cenuşă vulcanică fără vânt. 

Răutatea ne distorsiunează însăşi condiţia umană. 

Eliberaţi-vă de răutate pentru a deveni oameni! Este cea 
mai importantă victorie în lupta cu noi înşine. 


& 


Tot urcând noi pe scara ierarhică a vieţii, la un moment 
dat ne ciocnim cu competența. Unii o îmbracă imediat, ca 
pe o haină nouă, dar alţii o sperie de nu mai știe săraca pe 
unde să se ascundă. Dar cu ce o sperie? Cu funcţiile lor 
înalte. 


& 


Organizaţia Mondială pentru Combaterea Terorismului 
a desfășurat o amplă acțiune de testare a capacităţii institu- 
ţiilor specializate în protecţia preşedinţilor de state. 

Simularea cu caracter absolut real a constat în răpirea 
preşedinţilor unor ţări, urmate de monitorizarea modului 
de acțiune a organelor de securitate. 

În SUA, răpirea a fost imediat urmată de ridicarea 

gradului de alertă la nivelul „Cerber 3”. Vicepreşedintele a 
fost luat din pat de către serviciile secrete şi urcat în „Air 
Force One” cu o destinaţie necunoscută pentru public. De 
acolo el a ordonat Armatei să treacă la starea de luptă „De 
vigilență sporită, iar CIA a demarat imediat acţiunile pentru 
aflarea statului care se află în spatele răpirii, pentru a furniza 
Forţelor Navale toate informaţiile necesare unei eventuale 
riposte. Celula de criză a Pentagonului a mobilizat Garda 
Naţională pentru a interveni în cazul altor atacuri teroriste 
de amploare. În Congres s-a creat o comisie pentru gestio- 
narea crizei. 

La nivelul Uniunii Europene s-a declanșat o sesiune 
extraordinară a Parlamentului, unde continuă dezbaterile 
pe tema situaţiei create. În paralel s-a cerut sprijinul logistic 
al NATO şi Interpol-ului. 

În Rusia, răpirea preşedintelui a declanşat o ripostă 
extrem de energică a forțelor speciale de intervenţie apar- 
ținând Armatei şi Internelor. În acţiunile de recuperare a 
preşedintelui şi-au pierdut viaţa toți răpitorii. Au fost, de 
asemenea, şi câteva sute de victime colaterale din rândul 
civililor, printre care câteva zeci de ziarişti occidentali. 

În România, răpirea președintelui a declanşat un val 
uriaş de acţiuni politico-sociale, care a cuprins intreaga ţară. 
Punctul de plecare pentru toate acestea l-a constituit iniți- 
erea de către Guvern a campaniei electorale premergătoare 
alegerilor prezidenţiale anticipate. Toate partidele şi-au 
desemnat candidaţi prezidenţiali pentru locul rămas vacant 
ca urmare a acţiunii teroriste, plus candidaţi de rezervă 
dintre oamenii cel mai bine cotaţi în ierarhia de partid. 
Pentru a se lua şi atitudine împotriva actelor de teroare 
mondială, trecute, prezente şi viitoare, s-a stabilit, într-un 
consens naţional fără precedent, ca întreaga campanie să se 
desfăşoare sub sloganul: „Nu aveţi voi teroriști, câți avem 
noi preşedinţi”. 

& 


O serie de dispariții misterioase de persoane a îngrozit 
întreaga ţară. Într-o perioadă relativ scurtă, mai multe 
cazuri de acest fel au pus pe jar autorităţile, la nivel naţional. 
Fie că au fost copii rătăciţi prin păduri, adolescenţi fugiți de 
acasă în plină criză de personalitate sau bătrâni cu discer- 
nământul afectat, fiecare caz în parte a ţinut populaţia cu 
sufletul la gură şi audienţele la cel mai înalt nivel. 

Dar cel mai șocant caz l-a constituit dispariţia unei tinere 
doamne de înaltă ținută morală, de profesie intelectual, cu 
o relaţie foarte stabilă şi frumoasă din care rezultaseră deja 
doi copii minunaţi, fără probleme familiale, de serviciu sau 
medicale cunoscute. 

După îndelungi căutări care au mobilizat importante 
forţe ale poliţiei, jandarmeriei, armatei şi de voluntari, a 
fost găsită, într-o stare de bulversare, indecizie, instabilitate 
emoţională şi epuizare nervoasă, într-o cabină de probă a 
unui mare magazin de îmbrăcăminte. 


& 


Internetul nu ne oferă o evadare, o ieşire de sub control, 
ci doar o incintă mai mare care ne dă doar senzaţia unei 
libertăți mai ample de manifestare. Această iluzie ne este 
dată tocmai de posibilitatea de accesare a internetului care, 
oferindu-ne o libertate virtuală, ne ascunde actul de supra- 
veghere pe care tot internetul îl face posibil de la mare 
distanţă. 

Suntem invitaţi să ne manifestăm nestingherit, tocmai 
pentru a putea fi mai uşor monitorizați. 

Şi ce dacă?! Doar nu avem nimic de ascuns. Da, dar nu 
secretele noastre sunt căutate, ci calitatea noastră de marfă, 
ceea ce înseamnă că nu dăm, ci ni se ia. 


-43 - 


Constantin Gornea 


& 


Dacă azi plantezi un pom, nu mergi mâine să îl cauţi de 
fructe. Aşa şi cu căsnicia. Dacă o îngrijeşti şi ai răbdare, te 
va umple de roade. 


& 


Animalele sunt capabile de puternice trăiri emoţionale 
care pot merge până la sacrificiul de sine pentru semeni sau 
chiar pentru om. Este o reacţie necondiționată, un instinct 
aproape spontan, generat de incapacitatea lor de analiză a 
situaţiei date. 

Nu la fel se întâmplă în cazul oamenilor. Noi avem posi- 
bilitatea de a evalua fiecare eveniment, de a calcula riscurile, 
de a face un plan de acțiune şi de a acționa în varianta cea 
mai convenabilă. 

Ne demonstrăm deseori superioritatea față de celelalte 
specii, dar totuși, în situaţii limită, de multe ori animalele 
ne-o iau înainte tocmai prin modul de acţiune necondiţi- 
onat al singurei soluţii existente. Atunci am putea presu- 
pune că ni s-a dat raţiunea ca un handicap, ca un instinct de 
conservare egoist. Da, dar fără laşitate am umple pământul 
de monumente eroice. 


& 


Omenirea este o ființă, un organism cu miliarde de 
„celule” care i se nasc şi îi mor în permanenţă. S-a născut, dar 
nu mai are amintiri din acea perioadă — ca şi noi - consumă, 
trăieşte, evoluează şi habar n-are încotro se îndreaptă cu 
adevărat. 

Omenirea este de fapt în faza de animal şi serveşte unui 
scop pe care nu îl înțelege. A făcut ea vreodată ceva ca un 

tot unitar plin de înţelepciune, cu efecte benefice majore 
pentru întreg sistemul în care se manifestă? Nu. Doar 
acţiuni parţiale, cu efect pozitiv axat pe un obiectiv punc- 
tual; aşa cam cum ai scăpa de o tuse sau ai sădi un pom ca 
să profiți tot tu de el. Atunci despre ce vorbim? Despre un 
animal dăunător, plin de egoism. 

Nu vă iritaţi, că nu vorbim despre noi, oamenii, ci despre 
omenire. Noi ne ajutăm între noi şi bine facem, dar este un 
ajutor ca între celulele aceluiaş organism. Pe cine a ajutat 
omenirea dezinteresat? Pe acele specii deja dispărute sau 
aflate pe cale de dispariţie? Apele planetei pline acum cu 
tot felul de toxine? Atmosfera devenită în unele locuri ires- 
pirabilă? Solul impregmat cu otrăvuri? Pădurile aduse pe 
patul de moarte? Până şi cosmosul apropiat l-am umplut de 
gunoaie; cel îndepărtat încă nu ne cunoaşte. 

Să comparăm o imagine creată de natură - vai ce 
frumoasă este! — cu una industrială, creată de om - jale! Dar 
normal că nu putem fi noi de vină, deoarece, luaţi indivi- 
dual, suntem neputincioşi. Cum să-i ceri unei „celule” să 
răspundă de faptele „organismului” de care aparține? Nu se 
poate. 

Să nu ne ascundem în spatele animalului de companie pe 
care îl îngrijim ca pe ochii din cap! Nu ne putem lăuda cu 
bunătatea noastră față de el, deoarece şi pe acesta îl îngrijim 
tot pentru plăcerea noastră! Dacă ne-ar deveni nesuferit, ce 
i-am face? 

Să generăm binele acolo unde noi, oamenii, avem de 
pierdut, dar sistemul are de câştigat! Suntem în stare? Măcar 
în stare să vrem? Da, o să fim. Când? Atunci când omenirea 
va fi conștientă de menirea sa pe care încă nu o cunoaște. 
Poate nici nu există una anume deja trasată de cineva, ci 
doar trebuie să ne dăm seama că se aşteaptă a fi inventată. 
Când vom fi în stare, probabil că vom şti care va fi aceasta. 

Când vom fi în stare? Când vom avea o conştiinţă globală. 

Abia atunci ne vom naşte ca Omenire, încetând a mai fi un 
animal dăunător. 


& 


Cât de realist este acest concept de „Omenirea ca orga- 
nism”? Ca să ne dăm seama mai bine, să ne gândim la câteva 
lucruri. 

Dacă un nou-născut ar fi hrănit şi îngrijit de la distanţă, 
fără ca el să perceapă prezența semenilor, fără să socializeze 
cu aceştia, cum ar evolua el? Ar deveni o ființă raţională sau 
ar rămâne într-o fază de animal? 

La naştere suntem pentru Omenire, un fel de „celulă 
stem” — un spaţiu de memorie gol, cu potenţial de receptare 
a informaţiilor; şi ne putem transforma în aproape orice, în 
funcţie de interacţiunile pe care le vom avea. Deci, traiul 
social ne formează ca oameni, mult mai mult decât instinc- 
tele înnăscute. Ca indivizi raţionali, aparţinem Omenirii, 
dar fără să avem control asupra întregului. 

Animalele trăiesc mult mai instinctual decât social. Ele 
sunt indepentende într-o măsură determinantă pentru exis- 
tența lor. Un animal trăit solitar, va diferi foarte puţin de 
cel trăit în grup, deoarece şi pe unul şi pe celălalt îi definesc 
instinctele din zestrea lor genetică. 

Omul îşi primeşte identitatea umană în angrenajul 
social, este instruit pentru asta prin baza informațională a 
Omenirii. 

Când a devenit raţional, Omul și-a pierdut independența 
bio-psihică, iar dependenţa sa socială dobândită, nu a avut 
doar rolul de a-i ușura existenţa, ci, poate a reprezentat şi o 
trecere spre o altă existenţă, aceea de „celulă” a unui macro- 
organism numit „Omenire'. 

Am putea spune oare că am căpătat rațiunea, nu neapărat 


- 46 - 


În goana calului de lemn 


pentru evoluţia noastră individuală, ci pentru a face posi- 
bilă naşterea unei noi macro-structuri, parte a unei deveniri 
universale încă necunoscute nouă? Da, putem lua în calcul 
şi aşa ceva, mai ales că nu ne costă nimic. Oare?! Când 
Omenirea ca organism va deveni conştientă de sine, noi, 
oamenii, ce vom deveni?... 


& 


Când îl atingi pe om în inteligență, sare ca ars. Nimeni 
nu vrea să fie prost. Dar poate că şi prostul are o mulțime de 
calități care îl fac bun, harnic, cinstit. De ce inteligenţa este 
mai cu moţ dintre toate? Cică este primcipala însușire care 
ne deosebeşte de animale. 

Aici este un sâmbure de adevăr. Dar cum am ajuns noi 
să ne diferențiem de celelalte vieţuitoare? Prin Creaţie, prin 
muncă, prin multe altele, dar s-a descoperit că definitoriu 
pentru evoluţia noastră a fost degetul opozabil. Palmele 
noastre înzestrate cu însușirea anatomică de a putea apuca 
obiecte, au făcut diferența. Apoi obiectele au devenit unelte, 
uneltele ne-au dat experienţa care ne-a aprins imaginaţia ce 
ne-a condus către inteligenţă. 

Păi ce să facă pasărea cu ciocul? Face şi ea ce poate, dar 
nu prea multe încât să-şi depășească condiţia. La fel și calul, 
vaca, oaia cu copitele, balena cu coada, insecta cu acul pe 
post de trompă și toate celelalte. 

Să fim recunoscători pentru degetul opozabil, să profităm 
în continuare de acesta. Să fim chiar foarte entuziaşti că îl 
avem noi şi nu cioara, capra, rechinul sau cărăbușul. 

Ar fi un raţionament perfect, dacă nu ne-am aminti că 
maimuţele au deget opozabil şi la picioare. Oare ce le ţine pe 
ele pe loc? Comoditatea? Sau ce-i prea mult strică şi opoza- 
bilul de la picior rămâne util doar în habitatul arboricol? 

& 


Conceptul de „omenirea ca un organism unitar” crează 
implicaţii inclusiv de ordin juridic. Pentru o faptă oarecare, 
câtă responsabilitate revine individului care a săvârşit-o şi 
câtă „organismului”? 


& 


- Suntem alături sau și împreună? 

- Suntem alături la greu şi împreună la bine. 

- Eu cu tine sau şi tu cu mine? 

- Amândoi unul cu altul. Tu alături şi eu împreună. 

- Da, de acord, sună echitabil, cel puţin în aparenţă. 
Dar dacă eu nu-ţi sunt alături, nici tu nu mai trebuie să fii 
împreună. 


& 


Ne-am născut într-o lume cu regulile deja stabilite. Parcă 
am fi într-un tren care nu poate merge decât pe şinele lui 
paralel de nătângi, cu un controlor care are drept de control 
dar nu şi de decizie şi în care mecanicul se ghidează după 
regulile lui care nu sunt şi ale noastre. 

Dar noi nu suntem la fel, nu avem aceleaşi bagaje, nici 
aceeaşi destinaţie şi nici măcar aceeaşi grabă. 

- Cui nu-i convine, să coboare la prima şi să o ia pe jos! 

- Mie nu-mi convine, dar nu cunosc decât regulile 
acestui tren, deci, sunt nevoit să rămân. Dar cei care o iau 
pe jos, ce fac? 

- Păi ce să facă? Vai de capul lor! Rămân în urmă, bâjbâie, 
pierd bagaje şi trăiesc fără regulile noastre consacrate. 

- Dar măcar pot schimba direcția... 

& 


Mulți părinţi vor ca odraslele lor să facă tot ce au făcut şi 
ei, dar să nu le repete greşelile. Și unii dintre aceştia se mai 
întreabă de ce copiii lor nu fac nimic notabil în viaţă. 


& 


Asculta cu atâta ardoare muzica sa preferată, încât i-a 
luat foc player-ul. Fiind orbit de farmecul melodiilor, nu a 
văzut flăcările decât atunci când nu le mai putea stăpâni. 
Desigur că a chemat pompierii. 

Dar parcă i-au venit demolatorii. S-au pus zdrahonii cu 
topoare, baroase şi târnăcoape pe biata lui casă, mai mai să 
i-o dărâme cu totul. Ziceau că trebuie să aibă acces la focar. 
Dădea unul de afară şi cu apă, dar îşi uda colegii ca să reziste 
la dogoare. 

Totuşi, zidurile i le-au salvat - mare parte neatinse, restul, 
cărămizi frumos stivuite. Dar omul nu s-a lăsat cu una cu 
două. A făcut o reclamaţie de tip propunere prin care soli- 
cita ca de acum înainte pompierii să fie femei. Motiva el că 
acestea, fiind mai firave, mai sensibile, mai neputincioase 
fizic şi, de ce nu?, mai practice, poate că se vor axa pe foc şi 
nu pe casă. 

Cineva acolo sus — eee!, nu chiar atât de sus, doar la 
Inspectoratul de Pompieri — l-a ascultat şi a înființat o subu- 
nitate-experiment de intervenție compusă numai din femei. 

Omul nostru aflând asta, a dorit să le pună la încercare. 
Nu şi-a mai pus muzica preferată, ca să nu se creadă că o 
face intenționat, plus că îi era milă de casa sa proaspăt refă- 
cută, dar şi-a luat fiica de clasa a şasea, care era isteață foc, a 
condus-o în reşedinţa lor de vară şi i-a dat o problemă grea. 

Cum i s-a aprins fetei scânteia rezolvării, cum a chemat 

şi el pompierele. 

Femeile, curioase de felul lor, au venit mai repede decât 
sosiseră bărbaţii şi s-au apucat imediat de treabă. Au 
luat caietul care ardea, al fetei şi l-au stins fără prea mari 
probleme, după care au trecut la inspectarea întregii gospo- 
dării, cu scopul de a identifica şi alte posibile surse de 
incendiu. 

Ele şi-au încheiat misiunea după şase ore de discuţii 
în care şi-au dat toate cu părerea despre mobilă, covoare, 
parchet, zugrăveli, lambriuri, lustre, clanţe. 

Proprietarul, să turbeze şi nu alta, constatând că a doua 
zi toată localitatea ştia ce are el în casă, dar nu numai că 
aflase, dar se şi întreba de unde are el atâţia bani. 

Dacă tot era obişnuit, a făcut o altă reclamaţie-propunere 
prin care solicita ca la el să vină de acum înainte numai 
pompieri de vârsta a treia, mai puţin interesaţi de aspectele 
materiale ale vieții. 

Zis şi făcut. Se vede treaba că pe la Inspectoratul acela de 
pompieri, cineva îl transformase în cobai şi îl exploata pe 
gratis. 

Într-o altă zi, fiind omul foc de supărat pe lumea bârfi- 
toare, i-a chemat pe octogenari. Dar, ca să aibă şi un focar 
pentru veridicitatea solicitării, şi-a dat foc la valiză în 
mijlocul curții. 

A plecat imediat spre el un echipaj mixt de bătrâni. 
Au plecat ei imediat, dar au ajuns cu o oarecare întârziere 
- eeee!, nu mare lucru - de doar... niște ore mai rahitice 
(pricăjite ele, dar multe), deoarece uitaseră adresa şi au fost 
nevoiţi să se întoarcă. Şi, din păcate, între timp, uitaseră şi 
unde să se întoarcă. 

Dar nu a fost o problemă atât de gravă, deoarece totul era 
doar experimental, iar sursa de incendiu a fost prelungită cu 
focul de la inimă al unei vecine căreia îi pierise o găină, care 


= 50 - 


În goana calului de lemn 


de fapt nu pierise, ci doar rămăsese puţin în urma celorlalte, 
ca să se uite în lemne. 

A sosit şi echipajul de pompieri - moşii-ieri. Da, cei care 
trebuia să ajungă ieri, dar oamenii au fost serioşi şi au venit 
Chiar de azi. Au fost aduși de o nepoată a şoferului care i-a 
auzit întâmplător prin cartier întrebând de Inspectoratul... 
pensionarilor, ziceau ei. Şi femeia s-a dat în vorbă cu ei 
despre... ce casă mare are cutare... — da, cutare fiind chiar el, 
omul nostru. 

Ajunşi la destinaţie, imediat femeile au intrat în casă 
pentru a vedea mobila, iar bărbaţii au rămas să admire 
curtea. Lor le-a spus proprietarul la un moment dat: „Măi, 
nu v-apucaţi de treabă?!” 

Când au ieşit doamnele, arătându-și admirația invi- 
dioasă pentru cele văzute, bărbaţii erau pe terminate cu 
treaba: măturaseră curtea, dăduseră mâncare şi apă la 
animale, udaseră în grădina de zarzavat, iar acum se ocupau 
de grădiniţa cu flori. 

Când au încheiat cu totul, inclusiv de vorbit, au plecat 
încântați şi bucuroşi că fuseseră de ajutor. 

La poartă au întrebat ei miraţi de ce tot arde focul acela 
în curte, şi chiar s-au oferit să cheme pompierii, dar propri- 
etarul, care voia să scape de ei cât mai repede, i-a liniștit 
spunându-le că nu-i nimic grav, urcându-i apoi în maşină. 
Dar imediat s-a neliniștit el, deoarece bătrânii nu ieșeau la 
număr. Au fost găsiți şi ceilalți — o bătrânică rămăsese pe 
neobservate la televizor ca să-și vadă telenovela preferată, 
un bătrân se baricadase involuntar în baie având o criză de 
sciatică ce-l făcea să stea îndoit de mijloc cu capul proptit 
în ușă, iar altul, găsit la coteț cu mâinile încărcate de ouă, 
susținea sus şi tare că găinile... lui, luate de la un nepot din 
Feteşti, sunt cele mai ouătoare din toată zona. 

Când în sfârşit maşina s-a urnit din loc, proprietarul 

a rostit către soţie, ca o justificare pentru starea lui puţin 
nervoasă: „Ce zi de dat în depresii!” 

A fost auzit doar de un bătrân mai ager de urechi. Și 
când şoferul a întrebat unde trebuie să meargă, iar ceilalți 
au ridicat din umeri unii la alții, acesta a rostit sigur pe el: 

- La poştă. 

- Daaa?!, se mirară întrebători ceilalți. De ce la poştă? Ce 
ştii tu şi noi încă nu am aflat? 

- L-am auzit pe domnul acesta care ne-a chemat să ni se 
laude cu casa lui, că azi €... zi de dat pensii. 


Omul nostru nu a mai făcut nicio reclamaţie și cu atât 
mai puţin vreo propunere la Inspectoratul Pompierilor. Nu 
că n-ar mai fi avut motiv sau idei, dar şi-a dat seama că el 
însuşi, cu asemenea inițiative, se joacă cu focul. 


& 


Destul de curios, dar îi plăcea să facă injecții. Nu îi era 
frică, nu ezita niciun pic, nu se descuraja după nicio înțepă- 
tură. Nu îi luau din tonus nici măcar grimasele pacienţilor. 


& 


Caracteristica sa principală este că se implică major 
în fapte minore. Aşa reuşeşte să pară foarte activ, foarte 
prezent în evenimentele din jur. Şi chiar dacă împreju- 
rarea respectivă este de-a dreptul banală, entuziasmul său 
exagerat reuşeşte să ridice miza evenimentului, nefăcându-l 
mai important, dar aducându-l în prim-planul cotidianului. 

Oamenii de acest gen sunt evidenţiați şi promovați, deoa- 
rece reuşesc să pară mult mai importanţi decât sunt; mai 
importanţi şi decât cei care aşteaptă evenimentele majore — 

din păcate pentru ei, mult mai rare - pentru a se manifesta. 
Cine îi evidenţiază? Şefii lor. Dar de ce îi şi promovează? 
Deoarece şefii adoră ca propriile lor fapte minore să pară 
majore. 


& 


O condiţie esenţială a căsniciei este ca cei doi să se merite 
unul pe celălalt. 


& 


Nu vă temeţi doar de consecinţele păcatului, ci, în primul 
rând, gândiţi-vă la ce aveţi de pierdut săvârşindu-l! 

Pedeapsa păcatului este regretul, iar dacă regretul îți 
lipseşte, înseamnă că eşti sortit să nu contezi. 


& 


Căile cunoaşterii: 

- calea filozofică/religioasă - prin meditaţie; 

- calea empirică - prin experimentare; 

- calea ştiinţifică — prin cercetare; 

- calea transcedentală - prin viziune/revelaţie. 

Suntem pe calea cea bună? Și cum am putea ști? Identi- 
ficând sau măcar anticipând finalitatea căii noastre. Așa ne 
dăm seama că fiecare dintre noi merge în altă direcție. 


& 


Stabileşte-ţi din timp o justificare pentru un eventual 
eşec! Dar nu ca o vină aruncată pe altcineva, ci ca un fel de 
plan de rezervă, pe principiul că dintr-un punct poţi pleca 

într-o infinitate de direcţii, iar multe dintre acestea pot avea 
un potenţial mult mai mare chiar şi decât obiectivul propus 
inițial. Ceva de genul - e bine că a ieşit şi aşa, poate chiar 
mai bine. 

Deci, viaţa nu trebuie văzută ca pe o şoseaua neclintită pe 
care trebuie să mergem, ci ca pe o maşină care ne permite să 
o putem lua în direcţia dorită. 

Hei, hei!!, nici chiar așa, că vă rătăciţi de nu vă mai vedeţi 
nici din avion. Mai schimbaţi direcţia, dar ţineţi cont şi de 
faptul că şoseaua aceea nu a fost făcută chiar aiurea pe acolo! 


& 


Este foarte bine că ne ajutăm unii pe alţii, dar şi mai bine 
ar fi dacă i-ar ajuta şi alții pe unii. 


& 


A cui este planeta Pământ? 

Eeeeii, bravo!! Cum adică „a cui”? Nu-i clar că este a 
noastră? 

Da, este foarte clar că este a noastră, a oamenilor, dar de 
ce nu ar fi a furnicilor, că ele sunt mai multe; sau a leilor, 
tigrilor, rechinilor, că sunt mai puternici, sau a balenelor că 
sunt mai mari; sau a păsărilor, că ele stăpânesc şi văzduhul? 

Sau altfel zis, noi când spunem „planeta noastră”, 
includem şi celelalte viețuitoare ale Terrei în calitatea de 
proprietar? Categoric nu, deoarece noi nu suntem doar 
proprietari ai planetei, ci şi stăpâni ai acesteia şi nu poate 
exista decât un singur stăpân al unui spaţiu pe care, iată!, 
noi îl posedăm modificându-l permanent, aşa cum nu sunt 
în stare celelalte specii. 

Dar cine ne-a dat dreptul să îl posedăm? 

Nimeni. Ni l-am luat noi, de la sine putere. Este vreo 
problemă? 

Doar că posesia, stăpânirea presupun responsabilitate, 
pentru a nu se transforma în tiranie. Avem aşa ceva? 

.. Cam multe ni se cer dintr-o dată. Să mai treacă niște 
secole... 

Să sperăm că Pământul „nostru” va mai avea atâta 
răbdare...! Deocamdată el rămâne al lui însuși şi, din faptul 
că din ce în ce mai des ne arată cine este „stăpânul”, ar trebui 
să înțelegem că ni l-am însuşit nemeritat. 


& 


Nu mai ştiu oamenii ce să mai scornească. Cineva a 
inventat mărgelele din silicon, pe care le poartă mămica 
atunci când merge cu copilul sugar în braţe. Acestea folo- 
sesc şi ca podoabă, dar pot fi luate şi de bebeluş în gură, mai 
ales dacă acestuia încep să-i crească dințişorii. Deci, el roade 
la ele şi astfel se calmează. 

Pare ceva practic şi interesant, dar ar trebui, totuşi, făcut 
şi un studiu referitor la o posibilă schimbare de comporta- 
ment a copilaşului. Păi, tu vrei să îl drăgăleşti luându-l puţin 
în braţe, așa, ca să o impresionezi pe mămică, şi el îţi sare la 
gât. 


& 


De ce copiii moştenesc bunurile părinţilor? De ce numai 
bunurile? De ce nu şi relele? De exemplu, dacă defunctul 
trebuia să plătească vreo amendă sau să ispăşească vreo 
pedeapsă şi nu a mai apucat, nu sunt datori urmaşii să aibă 
acțiuni reparatorii în acest sens? lar cine nu vrea, să fie 
exclus de la moștenire. 

Adică nu! Lucrul acesta să fie aplicabil doar între soţi, că 
aşa se spune la începutul căsniciei - „împreună la bine şi la 
rău”. 

Dar oamenii sunt ingenioşi. Imediat ar apărea moda 
divorțului în prag de ducă. 


® 


În viitorul destul de apropiat, cele mai căutate locuri de 
pe Pământ vor fi cele fără semnal audio-video wireless. Vor 
fi zonele cele mai sănătoase şi, în plus, vor asigura şi un 
anonimat relativ, ce se va dovedi a fi foarte râvnit de către 
persoanele mai bine informate. 

Deci, nu mai staţi pe gânduri! Să nu treacă un concediu 
fără să umblaţi cu telefonul în mână prin păduri, bălți, 
ostroave, prăpăstii şi alte cotloane! Şi unde nu aveţi semnal, 
acolo să vă faceţi coliba-reşedinţă de refugiu! 


& 


Copilul trebuie supravegheat şi îndrumat până la vârsta 
de patruzeci de ani. După aceea, dacă greşeşte, vina lui să 
fie! 

De ce trebuie să stea părinţii cu ochii pe „copil” atât de 
mult timp? Chiar din propria lor vină. La naştere, ființa 
umană este un fel de spaţiu de memorie gol, care are propri- 
etatea de a învăţa şi de a se extinde. Marea parte a informa- 
ţiilor pe care le acumulează copilul sunt date inevitabil de 
părinţi. Dar aceştia îi învaţă şi multe lucruri greşite, inutile 
sau specifice doar copilăriei. Aşa că, până pe la patruzeci de 
ani, au posibilitatea de a-și corecta erorile. 

De ce nu până la cincizeci de ani? Nu că unii „copii” nu 
ar avea nevoie, dar dacă nu ţi-a reuşit până la patruzeci, este 
cazul să te oprești. 

& 


Cel mai bun indicator al stării de sănătate fizică este 
capacitatea de efort. Pentru sănătatea psihică este gradul de 
optimism. Pentru sănătatea morală este simţul umorului. 

Pentru sănătatea intelectuală, este coeficientul de inteli- 
genţă. Dacă acesta începe să prezinte fluctuații, e motiv de 
îngrijorare şi trebuie urmat un tratament de detoxifiere; nu 
doar pentru că „Cine ştie multe moare, ci mai ales din cauză 
că „Prostia nu doare, fiind ca diabetul — îl poţi avea, fără să 
îl simți. 


& 


A apărut o nouă profesie — „vânătorul de promoții” şi 
constă în colindarea supermarket-urilor în căutare de redu- 
ceri şi acumulare de vauchere. 

Guvernul a şi profitat de situaţie și a introdus noua înde- 
letnicire în Nomenclatorul de meserii, la poziţia 13 14, cu 
scopul vădit de a eradica şomajul. 


& 


Într-un anumit context, cineva a afirmat despre mine 
că aș fi un fraier, deoarece nu profit de toate oportunitățile 
ivite. Ba chiar a spus că sunt corect până la prostie, ceea ce 
este un nonsens din moment ce corectitudinea nu merge 
către prostie, aşa cum nici prostia nu merge către corecti- 
tudine, dar ele pot fi paralele, dându-ne posibilitatea să ne 
uităm unii la alții și să se creeze impresia că am fi împreună. 

Altcineva voia să mă facă... într-un fel. M-am bucurat, 
ştiindu-l un mare mincinos. 

Un al treilea le spunea unora că scriu foarte frumos. 
Dar eu l-am corectat cu modestie: „Măi, nene, îmi priveşti 

caietul de caligrafie. Între timp s-a ales praful de scrisul 
meu." Şi el mi-a răspuns: „Le contrazic. Acum observ că nici 
măcar caietul ăsta nu este al tău? Hmm! Uite, domnule, că 
avea nițică dreptate primul — uneori chiar sunt fraier! Noroc 
că, în rest rămân „paralel. 


& 


Lăsaţi-vă copiii să greşească minor! Ba chiar provocaţi- 
le astfel de mici greşeli! Vor învăța mult mai bine aşa, decât 
din sfaturi. 


& 


De ce animalele se feresc de om sau dacă nu se feresc, îl 
atacă? Ar trebui să ne dea de gândit. 

De rele ce sunt? Nu, pentru că unele se sacrifică pentru 
stăpânii lor. 

De insensibile? Nu, deoarece altele au murit de dorul 
stăpânilor lor. 

Pentru că sunt fără minte? Nu, pentru că au fost cazuri 
de animale care s-au pierdut la foarte mare distanță de casă, 
chiar la mii de kilometri, dar au revenit acolo chiar şi după 
doi ani. 

Deoarece ne cunosc foarte bine obiceiurile, apucăturile, 
comportamentul. De exemplu, la prima întâlnire cu omul, 
pinguinii nu s-au ferit deloc, neștiind cu cine au de-a face, 
dar mai ales manifestându-și instinctul animalic de încre- 
dere până la proba contrarie. 

Nu am legat prietenii cu nicio altă specie, doar ne folosim 
de ele. Şi suntem singurii de pe Pământ care râdem, deşi 
avem motive să fim foarte trişti. 

De ce animalele se feresc de om? Deoarece noi le suntem 
prea des „proba contrarie”. 


® 


Dacă ar fi să dăm semnificație unor imagini-tip, ce am 
spune despre cloşcă? Cel mai bine am defini-o ca fiind 
imaginea gânditorului care nu se gândeşte la nimic anume. 

Şi totuşi, la ce se poate gândi cloşca atâta timp cât stă pe 
ouă, fără să moară de plictiseală? 

Dar poate că ea simbolizează altceva - că poţi face ceva 
foarte util, fără să fii vreun mare gânditor. 


& 


Omul, ca ființă raţională, se defineşte în mare măsură 
printr-o sumă de principii. Este domeniul unde nu trebuie să 
pierdem nicio luptă de apărare a cetăţii principiilor noastre, 
nici măcar să pierim eroic, deoarece morții nu mai înving pe 
nimeni, iar noi trebuie să rămânem învingători în context 
principial, tocmai pentru a păstra aceste valori vii şi curate. 

În consecinţă, cercul nostru de principii trebuie apărat cu 
orice preţ, inclusiv cu sacrificiul de a trăi. Dacă acesta este 
penetrat, retragem granița, îl contractăm, pentru a rămâne 
intact în esenţa sa. 

Ne retragem, ne retragem până când circumferința 
cercului nostru de principii ajunge pe „marginea” punctului 
din centrul cercului. Dar ce facem dacă și în această situ- 
ație critică, o cauză nonprincipială forțează intersectarea cu 
cercul nostru punctiform? Atunci avem două posibilități. Să 
convertim acea stare la principiile noastre, ceea ce, pentru 
momentul respectiv va însemna o alterare inevitabilă de 
conţinut, dar, în perspectivă, va desemna o evoluţie princi- 
pială. Sau putem să dăm volum punctului, să creem spațiu 

virtual pentru a ne retrage intacți în zone şi mai greu de 
penetrat. 

Dar cum putem crea spaţiu? Esenţializându-ne şi mai 
mult principiile. 

Şi cum vom mai reveni din acel „microcosmos” princi- 
pial? Aici este tot secretul perpetuării neîntinate pe scara 
timpului a acestor valori ce ne definesc fiinţa. Întotdeauna 
un principiu valoros va avea forța de a renaşte din esenţa sa. 
Celelalte, compromise şi nereevaluate, nu vor mai găsi calea 
de întoarcere, deoarece drumul înapoi este unic şi se potri- 
veşte strict doar cu matricea principiului inițial. 

Și.până la urmă, e de bine sau de rău? Depinde... Faceţi 
o „retragere” de exerciţiu şi căutaţi-vă răspunsul în propriul 
„microcosmos” principial! 


& 


Uneori stă-ă-ăăm pe loc aşteptând câte ceva sau neavând 
ce face şi ne pli-i-iictisim, în timp ce totul, dar absolut totul, 
în jurul nostru, departe de noi, în interiorul nostru, cu noi 
cu tot, se mişcă într-o frenezie nebună. 

Cel puţin în Universul cunoscut, mişcarea este omni- 
prezentă - particulele sunt agitate până în prag de turbare, 
planeta aleargă cu vreo 30 de km pe secundă în jurul cozii 
ei, plus ce fuge în jurul Soarelui care şi acesta are o viteză 
incredibilă prin galaxia ce merge cu vreo şase sute de km/s 
către nu se ştie unde de partă ar chema-o cineva la o masă 
împărătească. Toate aceste viteze însumate ne fac să ne 
deplasăm cu exact viteza de... dar mai bine să nu ne speriem 
singuri cu asemenea date alarmante. 

Şi de ce, totuşi, nu percepem asta, de ce nu cădem în 
nas sau pe spate, de ce nu ni se taie respiraţia sau de ce nu 
suntem măturaţi cu totul? Deoarece vitezele astea au niște 
constante care ne ajută pe noi să nu le mai percepem. Da, 

da, da, ştiu că ştiţi — viteze uniforme, acceleraţii, momente 
cinetice, inerții, ne mișcăm cu totul în acelaşi timp - așa 
că ne putem linişti. Deşi zburăm prin noi, prin cosmos, pe 
oriunde de nu ne vedem, nu vom păţi nimic niciodacă din 
această cauză. 

Până la urmă, putem sta pe loc sau nu? Desigur că nu, 
deoarece, dacă ne-am opri, am căpăta o caracteristică 
incompatibilă cu universul cunoscut. De fapt, da, putem, că 
altfel cum am reuşi să ne plictisim așteptând? 

Hai că sunt convins că o ştiţi şi pe asta. Stăm pe loc relativ, 
doar comparându-ne cu elementele aflate şi ele în diferite 
forme de mişcare. 

Ba nu! Toate cele spuse mai sus au doar o valabilitate 
fizică. Există de fapt, statul pe loc absolut. Doar corpul 
fizic nu poate să stea, dar mintea abstractă reuşeşte. Nu fac 
trimitere la expresia: „Îţi stă mintea-n loc”, ci totul s-a vrut 
o pledoarie în sprijinul ideii că suntem tentaţi de a judeca 
lumea după aspectul său concret. Dar trebuie să ţinem cont 
că foarte multe lucruri se întâmplă dincolo de realitatea 
aparentă. 

Aşa că, opriți-vă din când în când mintea pentru reașe- 
zarea ideilor, pentru prospecţiuni în necunoscut şi lăsaţi-i 
pe ceilalţi să alerge către oriunde! Îi veţi ajunge cu gândul 
cât ai clipi. Dar nu staţi prea mult, căci şi mintea lor poate fi 
la fel de rapidă! 

Dacă aţi prins ideea, renunțaţi la ea deoarece atât timp 
cât mintea face ceva, înseamnă că tot nu stă - nici măcar 
când se odihnește. 

O posibilă concluzie ar fi că trebuie să ne ferim de nemiş- 
care - tocmai pentru că nu există în lumea cunoscută, 
iar dacă forțăm întâlnirea cu aceasta, s-ar putea să nu ne 
convină. 

Totuşi, şi ceva bun de reținut - să nu ne mai complexăm! 

- statul degeaba este dinamic. 


& 


Interpretarea viselor: 

Dacă ai coşmaruri, înseamnă că subconştientul tău 
este sperios şi te tot sâcâie cu toanele lui. Sâcâie-l şi tu pe 
el, ca să-l înveţi minte şi să nu mai arunce pe tine ceea ce 
nu suportă el! Și dacă nu renunță, sperie-l şi mai tare, ca 
să-i dai de înţeles că nu-i merge cu tine! Cum? Aşa, într-o 
stare de neatenţie, care îl va face pe al să fie foarte receptiv, 
priveşte brusc ceva urât! 

Dacă ai un somn liniștit, înseamnă că ai un subconștient 
nepăsător şi oricât te-ai consuma tu, lui nici că-i pasă de 
tine. 

Dacă nu ai coşmaruri, dar visezi totuși urât, înseamnă că 
ai multe probleme nerezolvate care te macină, dar te minţi 
singur că nu ar fi importante. 

Dacă visezi frumos, înseamnă că ești în contratimp cu 
viaţa. 

Dacă visezi foarte frumos, să-ţi cam faci griji! Înseamnă 
că visul ţi-a rămas ultimul refugiu. 

În toate cazurile trebuie schimbat ceva - patul, camera, 
adresa, localitatea, ţara, planeta... Sau doar relația cu subcon- 
ştientul. 


& 


Griji şi iar griji. Grijă pentru copii, grijă pentru nepoți, 
griji pentru părinţi, pentru ruda bolnavă, pentru cel plecat 
de-acasă, pentru cel rămas singur, pentru serviciu, pentru 
locuinţă, pentru ziua de mâine şi a celei de poimâine pentru 

cei mai chivernisiţi, pentru viitorul nedefinit pentru cei mai 
obsedaţi de griji. Apoi griji de bine, griji de rău, de sănătate, 
de boală, de cutremur, de inundații, grija de altul... 

Dar pentru noi, când mai trăim? 


& 


Totul este bine, atâta timp cât încă mai poţi să decizi 
asupra a ceea ce ţi se întâmplă. 


& 


Avea el un defect, dar şi o calitate care îi restabilea echi- 
librul — se obişnuia greu, ce-i drept, însă se dezvăţa repede. 

Rău, însă, şi de cei care se obişnuiesc repede şi se dezvaţă 
greu. 


& 


Democraţia este perfectibilă; şi asta rezidă în principal 
din faptul că ea nu a fost niciodată un monolit, ci a evoluat 
de-a lungul mileniilor - a mai decăzut şi chiar a căzut, dar 
s-a ridicat din praf şi a mers mai departe. A și murit în multe 
locuri, dar pentru că nu a murit toată, a reuşit să se regene- 
reze. 

Acum, putem spune că s-a cizelat, chiar dacă pe alocuri 
miroase frumos - din parfumuri — fără să fie spălată. Par 
fumuri??!! Da! Şi uneori nu doar par, ci chiar sunt fumuri; 
de politicieni, de conflicte mocnite, de perdele lansate 
pentru mascarea imperfecțiunilor democratice. Păi altfel 
cum ar mai fi perfectibilă?! 

Să nu lungim vorba, dar trebuie precizat: nu sunt doar 
fumuri, mai sunt şi aburi. 

Ce este, de fapt, democraţia? O formă de conducere 
socială. Un fel de conducere de către popor. De ce „un fel 
de”? Deoarece poporul vrea să se conducă singur, dar nu 
poate. Păi ce ar însemna să vină toţi grămadă ca să-şi spună 
părerea? Ar ieşi un talmeş-balmeş de n-ar mai conduce 
nimeni pe nimeni. Dar s-a găsit o soluţie pentru asta, şi încă 
una foarte eficientă - forma de democraţie reprezentativă. 

Eeeeee!, acum este altceva. Nu se mai înghesuie toți, ci 
câte un grup mare de oameni îl delegă pe unul singur pentru 
a-i reprezenta la conducere pe toţi ceilalți. 

Undeva, pe traseul acesta a apărut un paradox, de unde 
şi aspectul de perfectibilitate democratică - pe măsură ce 
poporul iese tot mai puţin la vot, în parlament se adună 
tot mai mulţi. Probabil că istoricii viitorului vor consemna 
despre aceste timpuri că au fost caracterizare de două 
migrații majore: una spre Occident şi alta spre Parlament. 

Soluţia ar fi foarte simplă. Procentul de participare la vot 
a poporului, să fie şi procentul de ocupare a parlamentului, 
pe considerentul că cine nu a vrut să voteze, înseamnă că nu 
vrea nici să fie reprezentat. Şi atunci, putem să-i întrebăm pe 
diferiți parlamentari: „Ce cauţi, nene, acolo, dacă nu repre- 
zinţi pe nimeni? Aaaa, te-a votat familia? Pe asta poţi s-o 
conduci şi de-acasă!” 


Să nu îi atenţionaţi pe aleşii noştri de posibilitatea unei 
astfel de modificări a Legii electorale! Vor elabora imediat 
contramăsura lor prin care votul va deveni obligatoriu. 


& 


Îl mai ţineţi minte pe Gâgu? Uitaţi-l! Este cel care le 
iese oamenilor înainte, ca să le ceară bani. Este și el un om 
amărât şi vai de capul lui, lovit de soartă, fără adăpost, fără 
un venit stabil din care să trăiască decent şi, mai grav, fără 

un rost acum în prag de bătrânețe. 

Hai, că îl ştiţi, că doar v-a fost coleg de grădiniță, de 
şcoală primară, gimnazială, atât cât a mai apucat să facă. 

A fost o mare figură la viaţa lui. Vă mai amintiţi ce făcea 
la grădiniță? Fl trăgea toate fetiţele de codițe, el agresa toți 
băieţii şi îi obliga să îi dea diverse lucruri pe care apoi le 
vindea, el murdărea intenționat pe jos cu noroiul pe care şi-l 
făcea singur în curte. Dar era şi glumeţ foc! Mai ştiţi când a 
prins o şopârlă şi i-a băgat-o unei colege pe gât? 

La şcoala primară a fost starul clasei. În toate pauzele 
el dădea adevărate spectacole de acrobație sărind pe mese 
şi alergând pe scaune. El era cel care nu-şi făcea niciodată 
temele şi râdea de noi că învăţăm ca proştii. El era elevul- 
problemă al şcolii, vorbea urât, se strâmba la doamna învă- 
țătoare, nu voia să facă nicio sarcină primită. El minţea atât 
de convingător, încât, dacă dădea vina pe tine pe nedrept, 
nici că te mai puteai dezvinovăţi. Chiar şi dintr-a doua el îi 
bătea pe toţi cei de-a patra. 

Hai că îl ştiţi pe Gâgu! Este adevărat că în şcoala gimna- 
zială a trecut mult mai neobservat, de fapt, lipsea foarte 
des motivând că nu îi trebuie lui şcoală, că el se descurcă 
şi singur, fără ajutorul nimănui. V-am spus că era o mare 
figură, mai ales că a furat lemne din magazia şcolii, căreia 
apoi i-a dat foc pentru a şterge urmele. 

N-a apucat să o termine nici pe-a şaptea, că a plecat din 
localitate şi câțiva ani nu am mai auzit nimic de el. Apoi 
a apărut. S-a angajat pe la diferite întreprinderi, dar nu a 
rezistat prea mult, deoarece ba fura câte ceva, ba lipsea de 
la muncă. 

Mai târziu am aflat despre el că s-a însurat cu o fată pentru 
a scăpa de acuzaţia de viol, a făcut vreo patru-cinci copii, 
dar s-a apucat de băutură. Din cauza asta, dar şi pentru că o 
bătea foarte rău, l-a părăsit nevasta. 

Uite, cât era el de energic, de independent, de descur- 
căreţ, a ajuns acum o epavă. Trăieşte într-o cocioabă din 
cartoane, la marginea oraşului, banii pe care îi primeşte la 
cerşit îi bea în cea mai mare parte. 

Dacă v-aţi amintit de el, ajutaţi-l, fie-vă milă, că doar v-a 
fost coleg şi este şi el om, ca noi toţi, chiar dacă soarta i-a 
fost potrivnică! 

Ajutaţi-l, dar în niciun caz cu bani, prin care doar îi veţi 
legifera modul de viață de până acum. Chiar dacă nu ne pasă 
de alţii sau o să spuneţi că unii îşi merită soarta, trebuie ştiut 
că cei ca Gâgu ajung să devină propria noastră problemă. 
Aşa că faceţi-i un bine! Chemaţi Poliţia şi rugați-o să anunţe 
organele abilitate care să îl ia pe Gâgu în evidenţă, să îl ţină 
sub observaţie şi să încerce să îl reintegreze social! 

El nu o să vrea şi o să încerce să dispară, dar dispariţia lui 
nu va însemna şi rezolvarea problemelor noastre generate 
de cei ca Gâgu. 


& 


De unde tot apar bolile? Parcă ar fi un izvor nesecat - pe 
măsură ce se găsesc remedii pentru unele, deja apar altele 
noi şi dau bătăi de cap medicinii. 

Da, asta e! Medicina, prin dezvoltarea ei continuă, le 
descoperă şi ni le trânteşte nouă pe cap. Dacă am fi rămas 
mai înapoiaţi din punct de vedere medical, nici n-am fi avut 
habar că suferim de unele boli, pe care le-am fi pus pe seama 
unor indispoziții de moment. Dar ştiinţa nu ne lasă să fim 
ignoranți. 

Numărul tot mai mare de afecțiuni mai este determinat 
de ceva care se cumulează cu descoperirea bolilor - faptul 
că medicina nu le vindecă până la dispariţie, ci doar le 
menţine într-o fază tolerabilă pentru organismul nostru. 
Putem spune că avem o medicină... pisicească. La fel face 

şi pisica - nu mănâncă toți şoarecii din gospodărie ca să ne 
scape definitiv de ei, doar îi ţine sub control. 

Poate că pisica are interes ca şoarecii să-şi poată rege- 
nera efectivul, că altfel ea ce ar mai mânca? Așa şi medi- 
cina — ce s-ar mai face doctorii, farmaciștii şi producătorii 
din domeniu, dacă oamenii nu ar mai avea nevoie de asis- 
tență medicală şi medicamente? Deci, bolile trebuie căutate, 
găsite, denumite, caracterizate, tratate şi conservate. 

Dar capacitatea organismului uman de a se autovindeca 
mai are vreun loc în această ecuaţie? Nu în societatea noastră 
modernă. Organismul nu mai poate să se vindece singur; 
din cauza medicamentelor care preiau controlul asupra 
bolilor. Poate că unele dintre afecţiuni nu sunt decât... acele 
indispoziții de moment pe care corpul le-ar remedia, dar 
dacă au apucat să intre în malaxorul medical, devin o certi- 
tudine oficializată şi nu ne mai putem feri de ele. 

Problema este pisicească mai mult decât ne închipuim. 
Pisica iartă parţial şoarecii, şoarecii ne mănâncă porumbul, 
noi nu mai avem mămăligă. Şi ce facem atunci? Cumpărăm 
mălai de la cei care scapă de şoareci prin alte metode. 

Să gonim şi noi pisica! Da' ce, e proastă să plece?! Și 
ne-am obişnuit cu ea ştiind-o foarte folositoare, că cine 
altcineva din gospodărie mai mănâncă şoareci?... 


& 


De ce bătrâneţea este ultima etapă a vieții? 

Copiii nu înţeleg de ce sunt copii. Tinerii ar dori să 
rămână tineri toată viața. Adulții, însă, ar dori să redevină 
tineri, iar bătrânii ar vrea să mai fie copii. 

Dacă ar exista încă o etapă după bătrâneţe, oamenii ajunși 
aici nu ar mai avea ce să-și dorească să fie. Sau ar ajunge în 
postura de a nu mai şti de ce sunt ceea ce sunt, fapt ce se şi 

prefigurează la unii foarte avansați în vârstă, semn că viața 
forțează pentru noi o nouă etapă care să urmeze bătrâneții. 

Dar de fapt, toată această etapizare a vieţii este arbitrară 
şi destul de demoralizatoare, determinându-ne să ne dorim 
de fiecare dată altceva decât avem în momentul respectiv. 

Nici venerarea clipei nu este prea compatibilă cu feri- 
cirea, aducând cu sine riscul unor dezamăgiri în perspectiva 
timpului. 

Şi atunci ce este de făcut? Feeee!!, pentru cei care chiar 
ajung să creadă că trebuie făcut ceva, există o soluţie (mai 
veche, dar puţin cunoscută, a lui „g? mic de tipar) - cea 
a „Uniunii vârstelor”. Adică să-ţi trăieşti în fiecare clipă, 
întreaga esenţă a vieţii trecută, prezentă şi viitoare. Este ceva 
care nu vine niciodată de la sine, ci trebuie să lupţi pentru o 
asemenea stare spirituală mirabilă. 


& 


O pară stă coaptă şi apetisantă pe o cracă inaccesibilă a 
unui păr. Cum o luăm? Tăiem pomul? Tăiem doar craca? 
Aruncăm cu pietre în ea ca să cadă? Ne așezăm sub ea şi 
aşteptăm, precum Nătăfleață? Inventăm ceva complicat 
pentru a ajunge la ea? Nu ne lăsăm orice-ar fi? Renunțăm 
definitiv? 

Sau renunțăm doar la aceea şi ne mulţumim cu alta 
asemănătoare aflată mai pe poale? Este o problemă de încă- 
păţânare, de ambiţie sau de logică? 

Iată, cu doar câteva răspunsuri la întrebări simple, îi poţi 
face o adevărată radiografie psiho-intelectuală omului care 
ți le-a dat. Şi de ce ar fi nevoie să îl cunoşti? Păi, de exemplu, 
dacă vrea să taie pomul pentru a lua acea pară, trebuie să ştii 
că pe viitor va fi bine să îl ocolești. 


- 68- 


În goana calului de lemn 


& 


Extras din „Ghidul excursionistului”, întocmit de Servi- 
ciul Terestru de Ocrotire a Planetei (STOP) - organizație 
ecologistă radicală: 


Definiţie:  Excursionistul este acel individ plimbăteţ, 
autodefinit uman, prin excelență dăunător şi distrugător al 
mediului înconjurător, care trebuie determinat să înțeleagă 
că prezenţa sa în natură nu este indispensabilă. 

Recomandări: 

1. Înainte de a pleca de acasă gândiţi-vă bine dacă aveţi 
chef să mergeţi în excursie sau nu! Dacă există o ezitare de 
unu la mie, renunțaţi! Veţi face un imens serviciu Naturii. 

Categoric nu mai plecaţi dacă: vi se zbate ochiul, aveţi o 
presimţire, în mod dubios vi s-a ars o siguranţă la tabloul 
electric în săptămâna în care aţi planificat excursia, vedeţi o 
pisică neagră sau măcar bălțată, vă latră un câine deşi ieri nu 
a făcut-o, aţi prins de două ori consecutiv culoarea roşie la 
semafoare sau se anunţă ploi, descărcări electrice ori furtuni 
solare, indiferent unde! 

2. Dacă sunteți încăpățânat şi nu renunțaţi, faceţi-vă un 
bagaj cât mai detaliat, deoarece în zonele naturale nu se 
găseşte nicio facilitate pe care o aveţi acasă! Să nu uitaţi: 
cortul, salteaua gonflabilă plus compresorul de aer, sacii 
de dormit de vară şi de iarnă, haine subţiri, groase şi foarte 
groase, butelia şi aragazul portabil, laptopul cu baterii de 
rezervă, alimente şi apă suficiente pentru două săptămâni 
în caz că vă veţi rătăci prin pădure, bicicleta rabatabilă și tot 
ceea ce vă mai sugerează familia că ar mai fi necesar! Dacă 
bagajul nu poate fi ridicat de jos, este un semn că trebuie să 
renunțaţi la excursie, dar dacă îl puteţi ridica, plecaţi liniştit; 
tot este bine că nu veţi ajunge prea departe. 

3. Deplasaţi-vă până la destinaţia aleasă cu o mașină 
veche, deoarece terenul va deveni accidentat şi nu are rost 
să rămâneți în pană cu o maşină nouă de care să vă pară rău! 
Pe cea veche o puteţi abandona fără remuşcări când vă veţi 
anula călătoria și vă veţi întoarce acasă. 

4. Fiţi atent la fiecare pas făcut, mai ales pe cărările din 
păduri, pentru a nu omori diferite gâze imprudente! Even- 
tual mergeţi în pasul piticului, deoarece, mai ales călcarea 
furnicilor de pădure aduce mare ghinion! 

5. Dacă se întâmplă să vă întâlniți cu unul sau mai mulți 
vânători, faceţi-le o farsă care va avea darul de a vă anula 
ghinioanele din ziua respectivă! Ascundeţi-vă în iarbă şi 
imitaţi spre ei strigătul diferitelor animale sălbatice! Şi nu 
vă îngrijorați dacă ei îndreaptă puşca spre voi, deoarece vor 
dori doar să vă vadă mai bine prin luneta armei! Nu vă daţi 
de gol şi ascundeţi-vă şi mai mult! 

6. Căutaţi cu sârguință bârloguri de urşi sau vizuinile 
haitelor de lupi, pentru a avea ce povesti acasă rudelor şi 
prietenilor! Să nu vă îngrijoreze rănile sângerânde căpătate, 
deoarece ele vă vor face povestea credibilă! 

7. Mergeţi cât mai mult pe buza prăpăstiilor! În cazul în 
care veți fi atacați de diverse animale cu chef de hartă, să vă 
puteţi salva aruncându-vă în hău, acolo unde nimeni nu vă 
va urmări. 

8. Când găsiţi un izvor cu apă cristalină, nu faceți greşeala 
de a bea apa aceea limpede și rece! Aceasta poate conţine 
substanţe toxice dizolvate şi scoase din măruntaiele pămân- 
tului. Consumaţi-o doar amestecată cu mâl, deoarece argila 
are proprietatea de a încorpora şi elimina astfel ingredien- 
tele nedorite ajunse în corp! 

9. Faceţi concurs cu colegii de drumeţie, care se urcă cel 
mai repede, cel mai sus, în cel mai înalt brad! După cum 
se ştie, în natură se aplică Legea junglei, deci nu va fi nicio 

problemă dacă încercaţi să-i aruncaţi din copac pe toţi cei 
care v-o iau în față. 

10. Dacă după toate acestea v-aţi întors acasă zdravăn 
fizic şi psihic, înseamnă că excursia nu v-a folosit la nimic, 
din moment ce nu v-aţi ales cu nicio amintire notabilă. 
Renunţaţi pe viitor la asemenea pierderi de timp şi reluaţi- 
vă activitatea la computer, unde puteţi colinda virtual ţara 
în lung şi în lat, fără a mai ieşi din casă! 


& 


Nu îi cere unui om ceva peste capacitatea sa, deoarece te 
vei alege cu un lucru fără valoare! 


& 


Să considerăm că viața ideală este o linie perfect dreaptă. 
Ia uitați-vă înapoi! Ce urmă vedeți că lăsaţi? Curbă? În 
zig-zag? Perfect dreaptă n-are ea cum să fie, dar nici nu o 
întortocheaţi prea rău, că asta înseamnă să cam bateţi pasul 
pe loc; adică să trăiţi fără să câştigaţi prea mult. 

Acum, dacă găsiţi un loc bun de stat, merită să mai rămâ- 
neți puţin, dar nu atât cât să vă plictisiţi de el. 

Şi nu uitaţi să faceţi poze prin toate locurile frumoase; o 
să aveţi nevoie de amintiri pentru a rememora traseul. 

Din când în când se mai poate îndrepta drumul parcurs, 
cu puterea minții şi bunătatea sinelui, dar cu cât mai târziu, 
cu atât mai greu. Nu trageţi forțat de el, că se poate înnoda! 
Iar nodurile vieţii sunt ca bătăturile în talpă. 

Când găsiți pe cineva compatibil cu mersul vostru, faceţi 
pereche la drum! Vă va ajuta să vă întortocheaţi mai puţin. 
„Compatibil” înseamnă aici să aibă același sens de mers, 
ceea ce presupune să îl alegeţi, nu după calităţile asemănă- 

toare, ci, în primul rând, după obiectivele comune. 

Spre capătul drumului mai încetiniţi, că nu mai aveţi de 
ce să vă grăbiţi! Nici până acum nu aveaţi, dar nerăbdarea 
de a trăi îl împinge pe om să grăbească inutil pasul. 

Ajunşi la capăt, întoarceți-vă şi priviți-vă urma! Ca să 
o vedeți mai bine, uitați-vă şi la pozele făcute, mai ales că 
privirea/amintirea nu vă mai este atât de clară. 

Şi apoi ce mai facem? Stăm pe loc, sărim în gol? Ne facem 
calea ghem şi o desfăşurăm apoi deasupra celor care mai au 
de mers. Fie că le va fi curcubeu sau nor de furtună, le fa 
putea fi măcar reper de călătorie. 

Da!, şi apoi putem sări în gol. De fapt, nici nu e nevoie, că 
vine golul la noi. Normal că ne va fi utilă o paraşută pentru 
încetinirea căderii în gol. O facem din curcubeul lăsat în 
urma noastră; dacă îl avem, că furtuna nu ne prea ajută. 

Dar ce fac cei pe care golul, printr-o poziționare inversă, 
îi urcă? Eu ştiu?! Or cădea în sus, că acolo s-o putea, şi poate 
îşi vor folosi curcubeul ca pe o pânză purtătoare. 

Chiar nu trebuie să facem prea multă filozofie despre 
dimensiunea transcedentală a golului şi nici măcar linia 
prea dreaptă a vieţii nu trebuie să ne obsedeze. Important 
este să facem totul într-o cât mai mare armonie cu siste- 
mele valorice pe care le avem la dispoziţie sau pe care ne 
permitem să le dezvoltăm. Astfel „golul” se va mula de la 
sine pe urma noastră. 


Vi se pare că a ieşit ceva cam încâlcit? Şi mie, dar numai 
aşa se pot oferi răspunsuri pentru toate preferinţele. 


xxx 


Există multe tipuri de şefi, dar puţini sunt şi eficienți. 
Condiţia esenţială a unui manager este să fie capabil de 

a face lucrurile să funcţioneze. Cu cât o face mai bine, cu 
atât este mai valoros. Iar indicatorul principal al eficienţei 
lui este faptul că subordonații nu se ascund de el. 

Paradoxal, şi şefii incompetenţi au o influență pozitivă 
asupra instituţiei pe care o conduc - o determină să funcţi- 
oneze şi fără contribuţia lui. 


& 


De ce buturuga mică răstoarnă carul mare? Din cel puţin 
două motive. În primul rând, buturuga asta, mică, mică, 
dar subversivă, nu stă ea acolo, în drum, chiar degeaba. 
Se preface neimportantă şi neajutorată, dar cum treci cu 
roata peste ea, odată se încordează şi te ia prin surprindere, 
demonstrându-ți că este mult mai grozavă decât o crezi. De 
aici rezidă şi al doilea motiv: carul, mare, mare, dar negli- 
jent. Subestimează buturuga şi de aici i se trage răsturnatul. 
Desigur că şi el poate evita evenimentul neplăcut dacă o 
ocolește. 

Acum, că așa o fi mereu sau nu, mai puțin contează. Că 
buturuga noastră chiar vrea să răstoarne carul sau carul 
vrea dinadins să o calce, depinde de situaţie. Cert este că noi 
putem fi şi buturugă şi car, în funcţie de cum ne vine bine 
(sau rău). Şi de fiecare dată putem ieşi câştigători, pe merit, 
dacă suntem îndreptăţiți să alegem postura respectivă. 

Atenţie însă! Această pledoarie nu trebuie să ne facă să 
neglijăm buturugile mari, pe motiv că ele sunt vizibile şi se 
pot ocoli de la sine. Multe lucruri neplăcute se fac vizibile 
tocmai pentru a fi văzute mai greu. 

Iar carul, fie el mare sau mic, nu poate fi răsturnat doar 
stând în calea lui, ci profitând de neglijenţa sau intenţia 
acestuia de a te călca. 

& 


Mentorii mediocri te constrâng să iei lucrurile pe cont 
propriu. Cei buni te pot învăţa tot ceea ce știu și ei, iar cei 
foarte buni îţi stârnesc pasiunea pentru domeniul respectiv. 

Mai devreme sau mai târziu, toți devenim mentori, 
măcar pentru copiii noştri. Nu vă rezumaţi la a-i determina 
să-şi ia singuri viaţa în piept! 


& 


Cum ne ridicăm moralul atunci când suntem stresaţi sau 
deprimaţi? Ca un halterofil, opintindu-ne din greu? Ca un 
miner, săpând şi mai în jos, pentru ca revenirea la suprafață 
să ni se pară o stare mai bună? Ca un corăbier ce așteaptă 
vântul prielnic pentru a i se umfla pânzele? 

Nu. Ar fi ceva care se adresează efectului şi nu cauzei. 

Dar cum anulăm cauza? Cel mai bine o facem... nelă- 
sând-o să se manifeste. Pentru asta avem nevoie de înregis- 
trarea în creier a unui program-ripostă care să se declan- 
şeze automat la fiecare stimul recepționat. Apoi şi de un 
convertor de semnal care să ne ajute să vedem partea bună 
a lucrurilor rele. După ce programul respectiv se declan- 
şează şi convertorul se manifestă, ne-ar ajuta foarte mult un 
modulator de stare care să niveleze impulsurile nervoase, 
pentru a nu cădea dintr-o extremă în alta. În final totul 
trebuie completat cu un temporizator moral legat în serie 
cu un stabilizator de stare nervoasă şi un conector de lăgă- 
tură între... 

Uuuuaaauuu, ce complicat!! 

Pentru oamenii mai practici este de ajuns să-i dăm creie- 
rului ceva care să-l ajute să-şi declanșeze singur toate... 
proceselea acestea... neuro-bioelectrice: o masă bună, un 

film bun, o muzică bună, o odihnă bună, o plimbare bună, 
o gândire bună, o rezolvare bună... În principiu, ceva bun. 
Deci, fiindcă moralul coboară întotdeauna cu rău, el se 
ridică numai cu bine. 
Să ne facem din timp rezerve de bine şi să nu le irosim 
lăsând răul să ni le anuleze prematur! Adică să fim mereu cu 


binele pe plus. 
& 


Democraţia s-a tot „perfecţionat” până în punctul în care 
cei care reprezintă poporul au ajuns în conflict cu acesta. 
Acum, ori poporul vrea prea mult, ori reprezentanții săi 
politici pot prea puţin, cert este că cele două tabere sunt 
precis conturate în antagonismul lor. 

Norocul poporului ar fi că politicienii s-au scindat şi ei 
pe partide divers orientate, care se ceartă între ele; din cauză 
că sunt prea mulți şi nu pot să ne reprezinte toți în același 
timp. Şi când doi se ceartă, al treilea câştică. Nu poporul, 
că el nu mai are dreptul să participe la actul de conducere, 
din moment ce este deja reprezentat acolo. El doar asistă, 
arbitrează şi speră. 

Asistă neputincios, arbitrează uneori prin mită elec- 
torală, ceea ce nu îi mai dă dreptul de a hotărî în privința 
rezultatului „meciului” şi speră... că politicienii nu se vor 
mai certa între ei pe puterea care nici nu le aparține. 

Uneori minunea se întâmplă. În momentele mai dificile 
ale istoriei, partidele se unesc pentru o guvernare de uniune 
națională - fără ceartă, fără război, doar cu soluţii pentru 
problemele ivite. 

Şi asta ce înseamnă? Că poporul a pierdut bătălia. Acum 
nimeni nu îi mai ţine partea, nici măcar formal. Acum toti 
reprezentanții săi sunt uniţi împotriva lui. Dar şi el are ac de 

cojocul lor. Din rândurile lui se vor ridica alţi reprezentanţi 
ai săi — al treilea care câştigă? - cei care vor reporni lupta 
politică, făcând ca democraţia să funcționeze în continuare. 

Atunci, poporul va fi din nou îndreptăţit să asiste, să arbi- 
treze şi să spere, demonstrând pentru a nu-ştiu-câta-oară că 
democraţia a evoluat până la punctul în care, indiferent cine 
şi câți se ceartă sau se împacă, poporul pierde. 


& 


Extras din „Ghidul ostaticului”, întocmit de Agenţia 
Destinată Instituirii Ordinii (ADIO), organizație comple- 
mentară Poliţiei în lupta de rezolvare rapidă a conflictelor 
neprevăzute. 

Definiţie: Ostaticul este acea persoană potrivită care se 
află la locul şi în momentul nepotrivite , specifice derulării 
unei fapte cu aspect criminal. 

Explicaţie: persoană potrivită cu ce? Cu preferinţele 
criminalilor. 


1. Trebuie avut în vedere că, în cazul unui jaf sau a oricărei 
acţiuni criminale care se pretează la luarea de ostatici, făptu- 
itorii iau în calcul de la început şi chiar planifică reținerea 
unor persoane nevinovate aflate în zona de acțiune, care să 
joace pentru ei rolul de scut uman. Deci, nu mizaţi pe ideea 
că nu o să vă ia tocmai pe voi sau că nu aveţi față de ostatic, 
atâta timp cât nu le cunoaşteţi criteriile! 

2. Mai trebuie ştiut că tâlharii au nevoie, în principiu, de 
ostatici docili şi neputincioşi, care să nu le facă probleme 
suplimentare, într-un context deja problematic impus de 
inevitabila implicare a Poliţiei. În consecinţă, luaţi în primă 
fază, o atitudine ostilă, arțăgoasă sau măcar anxioasă, pentru 
ca lor să li se pară incomodă alegerea voastră ca ostatic! 

3. Frânaţi-vă curiozitatea faţă de jaful aflat în derulare 
şi nu vă băgaţi în față, deoarece astfel vă măriți substanţial 
neşansa de a fi ales! Alegeţi locurile mai lăturalnice, aflate 
mai în penumbră, pe după mobilă sau draperii şi ascundeţi- 
vă acolo! 

4. Da, dacă nu v-aţi mișcat repede, se poate întâmpla şi 
aşa - toți ceilalţi s-au ascuns mai bine decât voi şi ați rămas 
cei mai vizibili, nelăsându-le răpitorilor prea multe opțiuni. 

5. Odată selectaţi ca ostatic, schimbaţi-vă radical atitu- 
dinea! Abandonaţi figura încruntată şi ostilă şi fiți numai 
un zâmbet liniştitor pentru toţi cei care vă privesc! 

6. După ce faţa relaxată a voastră li s-a întipărit tâlha- 
rilor în memorie, coborâţi privirea adânc în pământ şi nu 
o ridicaţi de acolo decât pentru a dialoga cu ei, la nevoie! 
Vor înţelege astfel că nu intenţionaţi niciun pic să le rețineţi 
trăsăturile, caracteristicile, obiceiurile, pe care să le oferiţi 
ulterior poliţiei. 

7. Când i-aţi făcut să înţeleagă şi că nu aveţi intenţii 
ascunse, faceți în aşa fel încât să staţi cât mai mult în preajma 
şefului lor! Se va obişnui cu figura voastră, pe care undeva 
în subconştient o va considera amicală, şi astfel îi va veni 
mai greu să vă sacrifice pentru interesele lui. 

8. Nu le daţi de înţeles că aţi fi o persoană importantă, în 
scopul de a-i impresiona! S-ar putea să reușiţi, dar ei nu se 
impresionează în interesul vostru. 

9. Dacă aţi reuşit să vă postați în preajma şefului, apro- 
baţi-i acestuia toate deciziile luate, lăudaţi-i inteligenţa, 
miraţi-vă elogios, ca şi cum nu v-ar fi venit o astfel de idee 
genială niciodată! 

10. De câte ori vi se oferă prilejul, arătaţi-vă dezapro- 
barea față de greşelile celorlalți bandiți! Şeful vă va percepe 
ca fiind de partea lui, iar subordonații săi, chiar dacă iritaţi 
pe moment, vă vor considera omul şefului şi nu vor îndrăzni 

să vă facă probleme. 

11. Ridiculizaţi acţiunile poliției de rezolvare a crizei! 
Nimic nu îi sensibilizează mai mult pe bandiții de tot felul, 
decât ironizarea organelor de ordine în stat. 

12. Când se caută un ostatic pentru a fi împuşcat, ca 
pedeapsă pentru că cei de afară nu le-au îndeplinit hoţilor o 
anume cerere, întorceţi-vă şi voi cu faţa către ceilalți ostatici, 
ca să creaţi iluzia că nu aţi face parte pe deplin din tabăra 
lor! Ba chiar fixaţi-l cu privirea pe unul mai nesuferit, ca şi 
cum acela ar fi alegerea voastră! 

13. Dacă se preconizează eliberarea unui număr de osta- 
tici, în relaționarea bandiţilor cu mediatorii de afară, atașați- 
vă subtil de cea mai fragilă persoană de acolo - o femeie 
gravidă, o bătrână bolnavă, un copil speriat — şi acordaţi-i 
sprijin, făcându-l să pară atât de necesar! Cu puţin noroc, 
veţi ieşi împreună. 

14. Când poliţia ia cu asalt incinta, aveţi o sarcină simplă: 
să nu staţi între cele două tabere. 

15. Dacă aţi aplicat aceste prevederi şi aţi scăpat cu viaţă, 
veniţi la agenţie pentru a face publicitate ghidului nostru, cu 
atât mai mult cu cât prima de supravieţuire nu a fost oferită 
încă! 


& 


NASA caută voluntari pentru o călătorie doar dus spre 
Marte. Şi nu că n-ar găsi, dimpotrivă, are prea mulți şi nu 
ştie cum să scape de ei, pentru a-i opri doar pe cei care 
corespund cerinţelor obligatorii pentru reuşita misiunii. 

Adică nu poţi să te angajezi la aşa ceva fără să ai habar 
de tehnologia implicată în proiect, iar dacă strici ceva, aşa 
din plictiseală, să le turtești tot lor firma susținând că ţi-au 
dat o navă defectă. Sau să fii un mare fricos şi când vor ei să 

transmită imagini despre reuşita decolării, lumea să te vadă 
pe tine cum te agiți pe pereţii cabinei şi zbieri că vrei acasă. 
Desigur că trebuie să fii şi foarte sănătos fizic şi mental, ca 
să nu se trezească la centrul lor că în loc să le transmiţi peri- 
odic parametrii de zbor, tu îi exasperezi cu durerile tale de 
cap, burtă şi oase, ori să te găsească jucându-te cu vreo placă 
video smulsă din panoul de comandă, pe post de tractoraș. 

Dar de ce te-ai oferi voluntar pentru așa ceva? Până 
aici, în cosmosul apropiat mai merge, pe Lună mai treacă 
meargă, dar până la Marte e cale lungă. Măcar dacă ar fi 
trimis mai întâi un căţel, pisic ceva, care să fi fost văzut la 
întoarcere, dând bucuros din coadă, dar așa!? Au trimis ei 
nişte roboți, dar ăştia, indiferent ce li se întâmplă pe acolo, 
n-au cum să se vaite. 

Înţeleg că NASA, pentru a evita reclamaţii compromi- 
țătoare, procese în instanță, plata unor despăgubiri uriaşe, 
are tot interesul să facă această călătorie „doar dus”, dar noi 
putem fi atât de creduli? 

Ar putea să accepte unii care au o boală incurabilă, dar 
care nu îi împiedică să îndeplinească misiunea. Dar dacă 
aud apoi de la rude că s-a găsit leac pentru afecțiunea lor, 
mai au ei chef de Marte sau se luptă cu operatorii NASA 
care or să încerce să-i împiedice din răsputeri să întoarcă 
nava? 

Mulţi ar merge şi pentru faimă. Este, într-adevăr, o 
onoare colosală să fii primul plecat spre o altă planetă, să fii 
tu cel care amartizează cu bine sau şi mai şi, să fii cel care 
descoperă viaţa acolo. Iar dacă ai şi cele necesare luate cu 
tine pentru a supraviețui mediului ostil, să fii primul locu- 
itor al planetei Marte. Dar dacă drumul lung ar deveni atât 
de anost, încât pământenii s-ar plictisi de moarte să to-o-ot 
privească un cosmonaut blocat într-o cabină strâmtă, anchi- 
lozat de nemișcare, despre care nu se mai ştie dacă doarme, e 
leşinat sau a murit deja? Desigur că, într-o astfel de situație, 

nici posturile TV, ca să nu-şi compromită ratingul, nu ar 
mai transmite imagini care ar agasa şi mai mult publicul. Iar 
dacă la destinaţie nu găseşti nimic deosebit decât un deşert 
imens plin de bolovani, după nici două săptămâni, lumea te 
uită cu totul. Ca să nu mai spunem că, în lipsa unor dovezi 
palpabile că ai fost acolo, deci fără revenirea ta pe Pământ, 
oamenii or să înceapă să creadă că totul nu a fost decât o altă 
mare păcăleală a NASA. 

Mult mai credibili în dorința lor de a pleca, ar putea fi 
cei care fug de ceva -— de lege, de datoriile făcute, de soție. 
Hai că legea o mai fentezi cumva, pentru datorii mai dispari 
prin alte țări, dar o soție devenită incompatibilă cu liniştea 
ta, poate dublată de o soacră cârcotașă și ea incompatibilă 
cu calmul tău şi nişte copii crescuţi în spirit duşmănos față 
de tine, cu o amantă care te-a părăsit, un serviciu care nu îţi 
mai dă satisfacţii şi nicio perspectivă, te determină să pleci 
cât mai departe. După cum se vede, nu soţia ar fi de vină, 
ci traiul tău care şi-a pierdut orice orizont; ea ar reprezenta 
doar lipsa unui refugiu, a unei alternative la tot ce nu mai ai. 
Eeee!, în cazul acesta eşti de înţeles. Pleacă, nene, și nu mai 
veni, chiar dacă te cheamă NASA înapoi ca să le povestești 
cum a fost. Să se mulţumească şi cu SMS-uri. 

Indiferent din ce motiv, chiar dacă sunt înţeleşi sau nu, se 
vor găsi oameni care să se ducă pe Marte; măcar cu speranța 
unui nou început. 

Dar să vedeţi minune! Când ajung acolo începe să le 
fie dor de tot ce au lăsat în urmă. Nu numai timpul, dar 
şi distanța foarte mare atenuează dezamăgirile vieții. Şi 
oamenii vor începe să regrete ceea ce au detestat şi i-au făcut 
să plece fără întoarcere. S-ar trezi singuri într-un pustiu 
mort, fără nimic, nici măcar cu nerăbdarea de a ajunge 
undeva... Totul ar redeveni fără speranţă, fără orizont. 

Vi se pare că povestea s-a încheiar trist? Nu vă grăbiţi! 

Omul nostru de pe Marte are posibilitatea să revină 

acasă. Nu le mai transmite nimic concret celor de la NASA, 
doar că încă trăiește şi că toată ziua se minunează de diverse 
lucruri găsite acolo, determinându-i să trimită o nouă 
misiune pentru a-l aduce pe Pământ în scopul de a-l stoarce 
de informaţii. 

Ajuns acasă, înlocuit deci de alt rătăcit prin ceața vieții, 
el devine celebru, le povesteşte totul savanților, se împacă cu 
familia dornică să împartă faima cu el, îşi recâştigă amanta 
dornică şi ea să fie în prim-planul din umbra lui, iar la 
serviciu merge acum doar din amuzament. 

Până într-o zi... 

În ziua aceea el va constata că, în pofida entuziasmului 
său de întoarcere acasă, pe Pământ nimic nu s-a schimbat 
- soţia, soacra, amanta sunt aceleaşi. Ba începe să-şi amin- 
tească cu nostalgie de planeta vecină. Va merge la NASA şi 
le va cere să îl trimită pentru a-l schimba pe cel rămas acolo. 
Dar cineva îi va arăta o coadă luuuuungăăăă de oameni şi îl 
va ruga să se aşeze la ea. 

Iar s-a terminat prost? Păi, oferiți-vă voluntar pentru o 
călătorie doar dus spre Marte, urcaţi-vă în navă, decolaţi şi 
priviţi alternativ, când acel punct roşiatic ce parcă s-ar mări 
câte puţin cu fiecare săptămână care trece, când acel cerc 
albastru care se tot micşorează implacabil; să vedem dacă vă 
mai arde de râs! 


& 


Vedem - sau poate nu, dar ele tot există - zi de zi în jurul 
nostru lucruri nepotrivite: balerine grase, campioni dopaţi, 
specialişti nepricepuţi, milionari prost îmbrăcaţi şi multe 
altele. 

Într-o zi, în parc apare un bărbat bine, tânăr, înalt, solid, 
super-musculos, bine îmbrăcat. Doar ce coborâse dintr-o 
Mazda ultimul model. Dar ce începe să facă? Să plimbe un 

căţel pricăjit care abia se vedea din iarbă. De vreo două ori 
era să-l calce pe gât. 

Pe o stradă, o tipă tânără, super-sexi, mega-atractivă, 
întorcea privirile multora, fie de admiraţie, fie de invidie. 
Totul a ţinut vreo zece secunde, până când lumea l-a văzut 
şi pe soţul ei — un bătrân ramolit, îndoit de ani, care se spri- 
jinea în bastonul de fildeş devenit şi el prea greu. Dintr-o 
dată nimeni dintre cei atenţi la ea nu a mai plăcut-o. 

Ce ne sugerează asemenea imagini? Că degeaba ai, dacă 
n-ai. Că judecăm lumea după aparenţe. Că ne amestecăm 
unde nu ne priveşte. Că ce am mai face noi dacă am fi în 
locul lor, nu ca ei. Dar şi că pentru unii se poate compro- 
mite o imagine cu un singur pixel, în timp ce pentru alții, un 
singur pixel poate fi salvator. 

Ar trebui să vedem sau nu? Da, dar nu atât cât să conteze 
mai mult decât ar fi normal. 

Şi cât este normal? 

Normalul ţine până la limita personală la care propria 
noastră interpretare a realităţii, nu ajunge în contradicţie cu 
realitatea însăşi. 


& 


Ni se întâmplă deseori să respectăm banul, nu şi munca. 
Funcţia, dar nu şi competența. Haina, dar nu şi caracterul. 
Puterea, dar nu şi responsabilitatea. Diploma, dar nu şi inte- 
ligența. 

Ne respectăm unii pe alții doar pe jumătate. Jumătatea 
goală... sau jumătatea formală. 

O astfel de atitudine lipsită de consistenţa valorii, nici nu 
poate fi numită respect. Este, mai degrabă, o formă de supu- 
nere egoistă, un pseudo-respect pasager pe care ni-l mani- 
festăm doar atât cât interesele noastre o cer. 

Este, de fapt, o lipsă de respect faţă de noi înşine. 

Dar uneori suntem îndreptăţiți să o facem. Ne obligă 
viaţa cu multiplele ei feţe. 

Parcă nici nu am vorbit despre respect, ci mai degrabă 
despre fățărnicie. 

Şi totuşi, există şi respectul generat de admiraţia față de 
cel mult mai bine cotat pe scara socială. Şi aceasta este o 
calitate îndoielnică a omului care nu mai pare slugarnic, dar 
este incapabil să discearnă valoarea. 

Până la urmă, cea mai reală formă de respect este cel reci- 
proc. 


& 


Munciţi până când obosiţi, apoi odihniţi-vă ca să puteţi 
munci din nou! 

Şi de ce ar fi îndemnul acesta de-a dreptul banal, vreo 
judecată de valoare? Deoarece unii nu au răbdare să 
obosească. 


& 


Nu ştiu cum de nu găsesc politicienii rezolvări pentru 
problemele ţării, că la berăria din colț, oamenii încinși la 
discuţii au soluţii pentru orice. 


& 


Când ţi se face un serviciu, fii recunoscător măcar din 
priviri! Dacă nu consideri această atitudine ca fiind nece- 
sară şi ai impresia că ţi se cuvine, eşti demn de tot disprețul, 
indiferent cine te-ai crede. 

Haideţi să facem guvernul! 

Pe cine numim la Ministerul de Externe? Pe cel care ştie 
să tacă. 

Dar la Ministerul Apărării? Pe cel care ştie să-şi păstreze 
calmul. 

La Ministerul de Interne ar merge cel care ştie să orga- 
nizeze. 

La Ministerul Educaţiei Naţionale, pe cel care ştie să 
asculte. 

La Ministerul de Finanţe - pe cel care ştie să economi- 
sească. 

La Ministerul Economiei - pe cel ce care ştie să inves- 
tească. 

Pentru Ministerul Agriculturii ar fi potrivit cel care ştie 
să muncească. 

La Ministerul Protecţiei Mediului ar merge un alergic la 
toate care ştie cum să se protejeze. 

La Ministerul Transporturilor trebuie numit cel care are 
rudele împrăștiate prin toată ţara şi ştie cum să le viziteze 
repede pe toate. 

La Ministerul Sănătăţii? Pe cel care ştie cum este să fii 
bolnav. 

La Ministerul Sporturilor îl numim pe cel care ştie să 
trăiască sănătos. 

Dar la Turism? Pe cel care ştie să se distreze. 

Dar ca Prim Ministru, cine ar merge? Aici nu avem 
încotro, trebuie să îl punem pe cel care a câştigat alegerile, 
dar dacă îi găsim pe miniştrii căutaţi, care ştiu ce au de făcut, 
el poate să fie chiar şi unul care... nu ştie. 

Oamenii de ştiinţă au reuşit să încrucișeze grâul cu 
porumbul, cu scopul de a rezolva problema alimentară a 
planetei. 

Produsul rezultat a fost numit „porgru” şi are aspectul 
unui fir de grâu, dar mai viguros, ce are legătura tot de 
forma spicului, dar în loc de boabe are ştiuleți. 

După estimările făcute pe loturile de cultură din labo- 
rator, s-a constatat că producţia la hectar poate depăşi chiar 
şi cinci sute de tone. 

Conform calculelor specialiștilor, trecerea la producția 
agricolă de masă a porgruului, ar rezolva nu doar problema 
alimentară mondială, ci şi pe cea energetică globală ca 
urmare a obţinerii biocombustibilului din porgru. 

Marile companii agricole au cumpărat sau concesionat 
suprafețe imense de teren arabil pe toate continentele, 
inclusiv în Antarctica, pentru cultura în regim de seră. 

Coloşii auto mondiali au demarat conversia proceselor 
tehnologice clasice, cu cele adaptate pentru consumul de 
biocombustibil. 

Industria alimentară a statelor dezvoltate a pregătit deja 
reţetele de produse pe bază de porgru şi au semnat contracte 
de livrare cu toate reţelele de hipermarket de pe cele două 
emisfere. 

Tot ştiinţa a rezolvat şi o problemă extrem de sensibilă 
care risca să compromită întregul proiect planetar, reuşind, 
prin mutații genetice multiple, să înlocuiască paiul firav 
care se frângea de greutate înainte de maturizarea plantei, 
cu unul ca de porumb. 

Ce nu s-a spus până acum, considerându-se o problemă 
rezolvabilă, dar care se încăpățânează să le dea bătăi de cap 
savanților, este că bobul de porgru, fiind un fel de „catâr” ca 

mod de provenienţă genetică, este steril. 


& 


Tot mai mulți oameni simt nevoia de a scrie cărți, dar şi 
mai mulți îşi pierd dorinţa de a mai citi. Nimeni nu are de 
câştigat din asta, dar măcar îşi fac în ciudă unii altora. 


& 


În privinţa războiului, există două categorii de oameni — 
cei care îl declanșează şi cei care îl poartă. 

Primii - comandanții de tot felul - au avut o evoluţie 
interesantă de-a lungul istoriei. La început, ei participau 
direct la luptă, pentru a păstra trupelor proprii un moral 
cât mai ridicat. Apoi au devenit mult prea importanţi 
pentru a-şi risca viaţa în luptă cu exemplul personal, dar 
şi-au păstrat comanda pe care şi-au exercitat-o, de regulă, 
de pe un vârf de deal care le menținea influenţa psihologică 
asupra armatei. Când nici dealul nu a mai fost un loc sigur, 
ei s-au retras în spatele frontului, în buncăre bine ascunse de 
unde încercau să ţină sub control situaţia întregului conflict 
armat. A urmat un moment şi mai de cotitură, când cei care 
declanşau războaiele nu mai erau militari, ci doar politicieni 
rămaşi acasă, care ajungeau să nu mai ştie ce se întâmplă 
acolo. 

Acum, evoluţia fenomenului prefigurează un personaj 
care declanșează războiul, fără să-şi mai recunoască fapta, 
iar viitorul ne poate rezerva surpriza ca acesta nici să nu mai 
ştie că a făcut-o. 


În tot acest timp, cei care poartă războaiele au cam rămas 
aceeaşi. Soldaţii au fost mereu prezenţi pe câmpul de luptă 
şi încă mai sunt, iar dacă viitorul îi va găsi la pupitrele de 

dirijare a unor roboţi-luptători, cu siguranţă că focul adver- 
sarilor va continua să îi vizeze în modul cel mai direct. 
Paradoxal este faptul că ei îşi doresc cel mai puţin să poarte 
războiul, acesta fiind întotdeauna al altora - al celor care îl 
susțin având convingerea că nu vor participa la el. 


& 


Lunea îmi iau de regulă o mască supărată, aşa ca după 
weekend. Marţea port masca îngrijorării, ca pentru cele trei 
ceasuri rele. Miercurea merge masca energică, eficientă, că 
doar mai trebuie să par şi preocupat de sarcinile de serviciu. 
Joi continui cu energia, dar îi dau un ton optimist, ca să le 
par celor din jur eficient. Vinerea iau masca părerii de rău 
că nu este săptămâna mai lungă pentru a munci cât şapte. 
Sâmbăta fac fețe-feţe cu măştile mele, deoarece trebuie să 
fac faţă şi iniţiativelor soţiei în ale treburilor casnice, dar 
şi preocupărilor mele de timp liber. Duminica îmi aduc 
aminte că trebuie să fiu evlavios, măcar dimineața, dar după 
aceea îmi întorc măștile pe-o faţă şi pe alta, după cum îmi 
convine. 

Ne cam cunoaştem cu toții măştile unii altora, transfi- 
gurările noastre fiind, inevitabil, un proces repetitiv. Totuşi, 
sunt oameni care, fie mai bogaţi, fie cu mai multă imagi- 
nație, îşi permit mai multe măşti decât cei obişnuiţi, de nici 
nu mai ştii cu cine ai de-a face. 

S-a întâmplat odată cu un coleg de birou, un lucru ciudat; 
l-am întâlnit pe stradă, l-am văzut la intrare, ne-am adunat 
toţi în birou, dar nimeni nu l-a recunoscut. Plecase omv în 
grabă şi uitase să-şi mai ia mască. Și acum nu ştia ce să facă. 
Noi nu îl cunoşteam, el era stânjenit că îl vedem aşa gol, 
expus, vulnerabil. Şeful i-a şi zis: „Băi, la câtă treabă avem 
azi, ţie îți arde de striptease?!” 

& 


Înţelepciunea şi tehnologia sunt valori invers proporţio- 
nale, deoarece cea de-a două are tendința de a o suplini pe 
prima. 

Ca o confirmare a ideii, marii filozofi ai lumii, fie au trăi 
în perioade istorice nontehnologice, fie au fost sihaştri, fie 
inadaptaţi nivelului tehnologic al vremii lor. 


& 


Este ființa umană perfectă? Da, din două motive: 

Avem orgasnismul compus din cincizeci de trilioane de 
celule. Dacă toate aceste mici ființe din noi sunt făcute să fie 
capabile să se sincronizeze pentru o lungă perioadă de timp, 
înseamnă că biologic suntem perfecţi. 

Din punc de vedere spiritual, avem în noi premisele de 
a putea evolua într-o infinitate de ipostaze şi libertatea de a 
o alege pe cea dorită, iar pentru asta este nevoie de perfec- 
țiune. 

Nu, din celelalt motive pe care ni le exprimăm zi de zi. 


& 


Extras din Ghidul cumpărătorului, întocmit de organi- 
zaţia nonprofit/chiar deficit: Frontul Oamenilor Atinşi de 
Mania Euforică a Aprovizionării (FOAMEA). 


Definiţie: Cumpărătorul este acea persoană semi-tele- 
ghidată, angajată într-o competiţie nedeclarată cu semenii 
săi, pentru a achiziţiona bunuri de consum peste necesităţile 
proprii, cu scopul nedefinit de a-şi satisface mania comer- 
tului modern. 

Recomandări: 

1. În magazinele de îmbrăcăminte şi încălțăminte probaţi 
cât mai multe produse! Veţi avea şansa ca la un moment dat 
să vă plictisiți de ele şi să vă rezumaţi doar la ceva care chiar 
vă este util. 

- mergeţi acolo cu o persoană invidioasă, care nu vă va 
lăsa să exageraţi în cumpărarea de produse la care rămneşte 
şi ea, astfel veţi face o însemnată economie de bani! 

2. Pentru cumpărarea produselor de uz casnic, este bine 
ca doamnele să îşi ia şi partenerii, deoarece aceştia sunt mai 
puţin răbdători şi vor grăbi, deci eficientiza, cumpărarea 
unui produs care trebuie să fie mai întâi de calitate şi mai 
puţin „de firmă”. 

3. În principiu, nu pierdeţi prea mult timp prin magazi- 
nele de acest gen, deoarece bătaia mare este la alimente! 

4. Nu mai ţineţi evidenţa perioadelor de reducere a preţu- 
rilor, anunţate de supermarket-uri, deoarece tot timpul vor 
fi valabile unele din acestea, dar mai ales pentru că ele au un 
caracter mai mult stimulativ! 

5. Odată intrat în magazin, urmăriţi, totuşi, toate promo- 
tiile! Dându-le curs, vă vor crea un sentiment plăcut de 
cumpărături făcute avantajos. 

6. Nu uitaţi ca la intrare să luaţi cel mai mic coş pe care îl 
oferă magazinul respectiv! Nu vă neliniştiţi că o să se dove- 
dească insuficient de încăpător, deoarece intră în politica 
de supermarket ca acestea să fie mai mari decât vă puteți 
permite! 

7. Bine ar fi să luaţi două cărucioare de cumpărături, din 
care, pe unul să îl ţineţi gol tot timpul, pentru ca la sfârşit să 
puteţi tria produsele cumpărate. Veţi observa că acel căru- 
cior gol, aproape că se va umple cu produsele pe care inițial 
nu aţi avut de gând să le cumpăraţi. Duceţi primul căruţ, cel 

cu produse utile, la casă, pentru a vă ţine rând, iar cu celă- 
lalt mai mergeţi o dată prin raioane pentru a lăsa la loc pe 
rafturi, marfa achiziționată abuziv! 

Heeeeeiii!!! Am spus să le puneţi la loc. Păi ce faceţi, 
vă-ntoarceți cu căruţul şi mai plin?! 

8. În piaţă trebuie să ţineţi cont de faptul că toate produ- 
sele sunt ieftine, mai puţin cele pe care doriţi să le cumpă- 
rați. De aceea este bine să vă uitaţi pe tarabe cu o figură 
nemulțumită de ceea ce vedeţi, iar când vă convine ceva şi 
doriţi să cumpăraţi, să vă strâmbaţi de-a binelea, ca şi cum o 
asemenea marfă nu merită a fi cumpărată. 

- tocmiţi-vă la preţ cu un vânzător şi dacă nu îl deter- 
minaţi să vă facă o reducere, mutaţi-vă la taraba de alături, 
unde noul vânzător va fi tentat să empatizeze cu cel care îl 
preferă pe el în detrimentul vecinului! 

9. Încercaţi să protejați banda magnetică a cardului 
dumneavoastră, mergând la cumpărături de cât mai puţine 
ori pe zi! 


& 


S-au imaginat multe scenarii prin care omenirea, aşa 
cum o cunoaştem noi azi, ar putea să dispară — cataclisme 
cosmice, dezastre planetare majore, acțiuni umane crimi- 
nale de amploare globală, epidemii ca urmare a unor mutații 
virale sau microbiene extrem de agresive şi altele. 

Unele dintre acestea pot avea o desfășurare foarte rapidă, 
ceea ce ar reduce aproape la zero sansele omenirii de a se 
mai salva în forma actuală, altele ar putea consta într-o 
degradare progresivă a situaţiei, ceea ce ne-ar mai da puţin 
timp, nu pentru o salvare globală, ci măcar pentru conser- 
varea unor mici comunităţi, în zone mai puțin afectate. 

Şi într-un caz şi în celălalt, societatea umană ar putea 

fi considerată ca fiind nimicită, cu şanse minime chiar și 
pentru a reuşi să perpetueze specia. 

Pierdem, totuşi, din vedere o categorie de factori mult 
mai subtili, care ne pot conduce către acelaşi rezultat, chiar 
dacă într-un timp mai îndelungat. În astfel de cazuri, gravi- 
tatea situaţiei ar fi dată nu de caracterul exploziv al fenome- 
nului, ci de implacabilitatea sa. 

În această privință, un punct foarte sensibil îl constituie 
posibilitatea dispariţiei omenirii ca urmare a involuţiei sale. 
Adică să ne transformăm pe nesimţite în altceva. În ceva 
care să nu mai semene cu noi. 

Aici nu este vorba de înfăţişare, ci de suma valorilor 
umanității care ne ţin într-un tot unitar şi care determină 
indivizii să adere la un anumit set de norme morale, spiri- 
tuale. 

Dacă i-am da importanţă fenomenului și i-am face o 
analiză chiar şi de profunzime medie, am putea observa 
că procesul de degradare este destul de avansat. Deja a 
depăşit faza individuală în care identificam diverși inşi 
„ieşiţi din cadru” sau chiar antisociali, pe care societatea îi 
putea suporta, comportamentul lor diluându-se cu destulă 
uşurinţă în masa generală. Dar azi, manifestările de acest tip 
se derulează deja la nivel de grupuri mari, fie compacte, fie 
diseminate în masa socială tradițională - caz mult mai grav, 
atât prin dificultatea de a fi combătute, cât şi prin posibili- 
tatea de contaminare a suportului social. 

Aceste „noi” comunități gândesc altfel, au alte norme, 
pe care se străduiesc să le impună, vor altceva, nu se simt 
solidari cu noi şi nu îşi cenzurează deloc involuţia. Putem 
pune pe primele locuri terorismul internațional sau crima 
organizată, dar nu trebuie să minimalizăm aspectele mai 
puţin evidente, ca de exemplu refuzul de a păstra curăţenia, 
transformarea furtului într-un mod de viaţă, nepăsarea şi 
chiar disprețul față de valorile sociale. Atenţie!, nu mai sunt 

doar indivizi, ci putem vorbi de grupuri care gândesc şi acţi- 
onează antisocial în mod organizat. 

Ne vom trezi la timp, vom reacţiona, ne vom separa sau 
vom fi înghițiți? 

„Înghiţiţi”, înseamnând să fim nimiciţi ca de un cata- 
clism mai... lent. 


Întrebare de control: Când le-aţi făcut ultima dată obser- 
vaţie unora care au aruncat gunoiul pe stradă, care au dat 
drumul manelelor la maxim sau care şi-au făcut nevoile în 
spatele blocului şi aceștia s-au corectat? 

Nu-i aşa că ei sunt din ce în ce mai mulți şi noi din ce în 
ce mai puţini?! 


& 


Că tot a venit vorba de Omenire - este datoare față de ea 
însăşi să se împace cu istoria. 

Nu putem să trecem peste atâtea rele - războaie, crime, 
masacre, genocidul unor civilizaţii — ca şi cum nimic nu s-ar 
fi întâmplat. 

Dar au greşit alţii, de ce am fi noi obligaţi să răspundem 
pentru faptele lor? Deoarece nu este vorba de noi, ci de 
omenirea din care facem parte cu toții. Dacă ne-am „spăla 
pe mâini” atât de repede de păcatele trecutului, ar însemna 
să renunțăm la responsabilitatea față de viitorul nostru. 
Adică să nu mai contăm pentru nimeni. 

Ori, noi mai putem crede că un posibil contact cu civi- 
lizaţiile galactice se va realiza la nivel tehnologic? Va veni 
cineva la noi să ne admire nivelul tehnic de dezvoltare? 
Nicidecum! Pe acest palier nu va exista propriu-zis un 
contact, ci mai degrabă un şoc, dar, probabil, vor avea ei 
grijă să trecem şocul cu bine. Conexiunea principală se va 

face la nivel spiritual. Aici este şi locul unde noi am putea fi 
egalii lor. 

Doar dacă vom reuşi să ne împăcăm la timp cu propria 
noastră istorie. 


& 


Extratereștrii au venit şi ne-au ameninţat că ne vor 
distruge dacă nu le vom da o cantitate uriaşă de sânge uman. 
Pentru a fi convingători, au topit cu un laser o parte din 
calota polară, atât cât nivelul oceanului planetar să crească 
brusc cu o jumătate de metru. 

Termenul limită ne permitea să declanşăm o dezbatere 
planetară. 

Unii au spus că trebuie să ripostăm, aceasta fiind singura 
soluţie viabilă, având în vedere că străinii, după ce vor primi 
ce au cerut, vor putea face apoi o listă infinită de cereri. 

Alţii au susţinut că trebuie să ne conformăm necondi- 
ţionat cerinţei lor, deoarece altfel vom fi complet nimiciți. 
Aceştia argumentau şi prin faptul că livrarea întregii canti- 
tăţi de sânge solicitat, presupune donarea de către fiecare 
pământean a unei cantităţi de doar şase sute de mililitri, ceea 
ce devine posibil prin recoltări repetate până la termenul 
limită. 

Cei mai mulți au susținut că trebuie să negociem termenii 
acestei relaţii neaşteptate, astfel încât ameninţarea inițială să 
îmbrace forma unui ajutor din partea noastră pentru ei, iar 
apoi chiar şi forma unei relaţii comerciale între civilizațiile 
noastre. 

Deoarece poziţiile celor trei grupuri nu s-au putut 
concilia, fiecare s-a organizat şi a acţionat pe cont propriu 
pentru rezolvarea crizei. Majoritatea oamenilor a aderat 
la cele trei nuclee dure, ale Războinicilor, Conformiştilor 

şi Negociatorilor, după cum au fost denumite. Ceilalți au 
rămas neutri. 

Când termenul limită a expirat, străinii au primit 
răspunsul pământenilor. 

Mai întâi le-a fost trimisă la locul de contact stabilit de ei, 
o cantitate însemnată de sânge uman, cu mesajul: „Confor- 
miştii vă salută cu respect şi vă oferă doza lor de sânge, cu 
regretul că ceilalți pun în pericol planeta cu nesăbuinţa de 
a fi indecişi.” 

După câteva ore le-a sosit invitația-rugăminte de a 
trimite pe Pământ un grup de discuţii, în vederea perfec- 
tării unui tip de relaţii bilaterale care se va dovedi mult mai 
avantajoasă pentru ei decât acel ultimatum neproductiv şi 
periculos. 

Străinii au făcut o analiză foarte amănunțită a ceea ce s-a 
desfăşurat pe Pământ de la sosirea lor şi până la termenul 
limită şi au inclus-o în baza de date rezervată planetei 
noastre. Au întocmit şi un mesaj către pământeni, cu 
următorul conţinut, care urma să ne parvină imediat după 
plecarea lor: „Din fericire, acesta a fost doar un test evalu- 
ator pe care noi îl aplicăm periodic civilizaţiilor cu potenţial 
pentru a fi primite în Uniunea Galactică. Deoarece nu aţi 
avut o acțiune unitară la nivelul întregii Omeniri, concluzi- 
onăm că încă nu sunteți pregătiți pentru a fi incluşi într-un 
program special de aderare. Dar sunteți pe drumul cel bun 
şi noi ne vom întoarce peste câteva mii de ani tereștri pentru 
o nouă evaluare. Rămâneţi cu bine!” 

Au trimis mesajul şi şi-au activat motoarele superlumi- 
nice pentru a se întoarce acasă, dar gestul lor a fost înțeles 
greşit de către Războinici. În acel moment, o salvă de rachete 
nucleare a pornit către nava extraterestră care făcea ultimele 
operațiuni de verificare a parametrilor de zbor. 

Toate rachetele şi-au atins ţinta, dar niciun străin nu a 

avut ceva de suferit, grație tehnologiei lor foarte avansate. 

Nu i-a surprind reacţia războinică a pământenilor; se 
aşteptau la asta, ba chiar o şi prognozaseră. Dar au plecat, 
totuși, nedumeriți într-o anumită privință - nu aflaseră ce 
rol jucaseră Neutrii. După atâta evoluţie, ei nu mai erau 
capabili să înţeleagă lipsa de reacție în fața unei ameninţări 
atât de grave. 


& 


S-a inventat elixirul bătrâneţii. Este un super-concentrat 
rezultat din combinaţia tutunului, alcoolului, stresului și 
nopţilor nedormite, plus anumiţi lianţi cu acţiune de erodare 
metabolică, reunite toate după o formulă strict secretă. 

De ce ar avea cineva nevoie de așa ceva? Deoarece se 
poartă acum figura matură, sobră, ridată - foarte utilă în 
afaceri, la concursuri şi examene pentru ocuparea unor 
funcţii importante, pentru credibilitate în legarea unor 
relaţii reușite de viață, pentru o mai mare influenţă politică 
şi de intimidare a organelor de control de tot felul, deci, în 
principiu, pentru a induce ideea unei vechimi şi experiențe 
consistente în diferite domenii. 

Desigur că acest elixir nu îţi dă şi maturitatea intelectuală 
corespunzătoare figurii îmbătrânite, dar într-o lume atât de 
formală, prea puţin mai contează fondul. 

Licoarea minune a fost bine primită de oameni, cu 
excepţia bătrânilor autentici care se simt invadaţi în inti- 
mitatea vârstei lor, de către... aceşti bătrâni-formali care le 
alterează valorile specifice. 

Cum îi deosebim unii de alţii? Prin cântărire. Cei auten- 
tici pun greutate în ceea ce spun, în timp ce bătrânii surogat 
aruncă vorbe uşoare pe care le duce vântul ca pe hârtii. 

& 


Dacă nu poţi să ajungi la fericire, adu fericirea la tine! Cel 
mai simplu mod de a o face, este de a te bucura de fericirea 
pe care ţi-o poţi permite, iar pe cealaltă, imaginează-ţi-o! 


& 


Înainte de a accepta o funcție de răspundere, trebuie să 
te asiguri că primeşti şi pârgiile necesare exercitării acesteia, 
prin care să ai posibilitatea de control, motivare şi sancțio- 
nare asupra subordonaţilor. Altfel rişti să joci rolul „ţapului 
ispăşitor”. 


& 


De ce credeţi că „mascaţii” fac descinderi în lumea inter- 
lopă dimineaţa foarte devreme? Ca să-i ia pe infractori pe 
nepregătite? Nu, că îi pot lua pe nepregătite şi de pe stradă, 
în toiul zilei. Ca să-i găsească acasă? Nu neapărat, deoarece 
aceştia fiind în general... liber profesionişti, nu ştii când îi 
găseşti la domiciliu şi când nu. Îi cauţi acolo unde ai infor- 
maţii că sunt la un moment dat, nu unde presupui că ar 
trebui să fie. 

Altul a fost criteriul de stabilire a momentului prielnic 
pentru o asemenea acțiune. 

Când s-au înființat departamentele acestea ale „masca- 
ţilor” din cadrul Ministerului de Interne, s-au făcut mai 
multe teste de intervenţie. 

Prima dată au fost trimiși să acţioneze după masa de 
prânz, în ideea că lumea este mai greoaie cu burta plină. Dar 
şi mascaţii au fost mai greoi. Au mers ei la cel pe care trebuia 
să îl aresteze, au bușit în uşă şi... nimic. Gazda ori nu a auzit 
fiind la somnul de după-masă, ori nu a vrut să deschidă 

considerând că nu este o oră potrivită pentru vizite. Iar 
mascaţii, având în ei un proces activ de digestie care le lua 
din chef, şi-au zis unii altora: „Hai, măi, să plecăm, că nu e 
nimeni acasă!” 

S-a schimbat apoi ora de intervenţie pentru seara. 
Mascaţii au descins la locuinţa infractorului şi l-au găsit 
acasă, că l-au văzut pe geam cum se plimba pe-acolo. Din 
păcate, pe fereastră au văzut ei şi televizorul şi cum juca 
tocmai atunci naţionala noastră un meci de fotbal foarte 
important pentru... pentru ceva, probabil pentru ratarea 
calificării la vreun turneu, au rămas şi ei acolo la fereastră 
uitându-se la partidă. Și după ce am pierdut meciul, cine 
mai avea chef de arestări, ziua rămasă şi noaptea erau deja 
stricate pentru toată lumea. 

Cei de la Comandament au mai încercat şi cu variante 
de intervenţie pe timpul nopţii, dar au constatat că era în 
timpul de lucru al infractorilor şi s-au lăsat păgubaşi. 

Dar când au încercat dimineaţa devreme, au avut o reve- 
laţie. De data asta mascaţi, super-motivaţi şi plini de nervi, 
au călcat în picioare curtea, grădina, au spart uşi, geamuri 
- un infractor chiar le-a deschis uşa, dar i-au zburat-o din 
mână - i-au trântit pe toţi ai casei, i-au arestat și i-au dus 
la secție ca să-i trieze - pentru a afla care-i infractor şi care 
nu-i. 

Misterul acestui succes în găsirea momentului prielnic 
pentru intervenţie a reieşit întâmplător dintr-o înregis- 
trare filmată de un reporter insomniac. În filmulețul lui, 
dat la ştiri, se putea auzi un mascat nervos care striga la un 
infractor ce ar fi vrut să se opună: „Băi, nenorocitule, crezi 
că noi ne trezim cu noaptea-n cap ca să faci tu pe nebunu'?” 

În concluzie - mascaţii sunt trimişi dimineaţa foarte 
devreme, deoarece atunci sunt ei cel mai nervoşi, pentru că 
au fost treziţi din cauza unor indivizi pentru care nu merită 
să-ţi strici somnul. 

& 


Cât costă o vorbă bună? Dar o vorbă rea? 

Vorbele rele sunt mult mai ieftine. Le dai drumul fără 
prea multă reținere, că îţi vin altele şi altele la îndemână. În 
plus, aruncându-le, te uşurezi, ca și cum ai arunca un balast. 
Scăpând de ele te simţi bine. 

În schimb, o vorbă bună este mult mai prețioasă și, deci, 
mai greu de renunţat la ea, deoarece când o dai, aceasta 
parcă se rupe din tine. 

Toate astea se întâmplă când ai puţine vorbe bune - şi 
nu te înduri să le risipeşti — şi prea multe vorbe rele care te 
sufocă, determinându-te să scapi de ele cumva. 

Însă reţeta succesului este aici cu totul alta. Să nu mai 
fabricăm vorbe rele, să nu le mai adunăm, să nu le mai 
păstrăm, deoarece, ca orice lucru ieftin, fără valoare, ne 
ocupă spaţiul degeaba. 

Vorbele bune sunt cu totul altfel. Ele se pot cuibări în 
gândurile noastre bune şi acolo au spaţiu nelimitat pentru a 
se înmulți. Și odată înmulţite, devin foarte ușor de dat, deşi 
rămân la fel de preţioase. 

Vorbele bune sunt ca semințele de flori - pe unde le 
trimiţi, pe acolo prind rădăcini şi înfloresc. Cele rele sunt ca 
ecoul — oricât ai vrea să scapi de ele, se întorc împotriva ta. 


& 


Poate că nu sunt la fel de bun ca tine, dar progresez. Tu 
o faci? 


& 


Suntem nevoiţi uneori să folosim o formă de respect 

aparent, pentru a-i ține pe mocofani la distanță. Dacă le-am 
vorbi prea amical, ne-ar crede, în primă fază, egalii lor, ca 
mai apoi să înceapă să ne dea lecţii din bogata lor... lipsă de 
inteligență pe care o suplinesc măiastru cu experiența unei 
vieţi trăite din rete-n perete. 

Dar chiar şi aşa, ei pot prinde curaj, interpretând 
respectul nostru formal ca fiind o recunoaştere a valorii lor 
pe care şi-o suspectau că ar exista. Asta dacă nu cumva ne 
vor considera amabilitatea ca fiind o dovadă de slăbiciune 
care trebuie exploatată. 

Ce ne facem acum, că nu mai scăpăm de ei?! Ne vor 
căuta mereu, pentru a le reconfirma noi valoarea pe care nu 
şi-o pot concretiza singuri, ori pentru a profita de pe urma 
noastră. 

Deci, nu-i mai respectaţi pe mocofani, că devin depen- 
denți! Nici nu îi trataţi amical, chiar dacă tot formal, că 
devin prea ţanţoşi! Ocoliţi-i! lar dacă nici asta nu se poate, 
treceţi prin toți cei care sunt suficient de rarefiați! Celorlalți 
le puteţi da o şansă, dar pe propria răspundere. 


& 


Când ne convine să fim buni, spunem că avem har divin, 
iar când nu ne putem stăpâni răul, dăm vina pe maimuţă, că 
ne tragem din ea. 

Este clar că ne aflăm undeva pe drumul dintre animal şi 
spiritualitate, dar nu pentru că am fi fost concepuţi incom- 
plet sau greşit, ci mai degrabă pentru a ni se da posibilitatea 
să participăm la propria noastră devenire. 

Deci, să nu mai dăm vina pe creaţia universală, ci să ne 
continuăm drumul în cunoștință de cauză, spre... acel „noi” 
ascuns în noi înşine! Heeeii!!, invers, nu spre maimuţă! 

& 


Feriţi-vă să obţineţi totul de la viață! Nu o să mai aveţi 
motive pentru a trăi cu plăcere. Şi o să deveniți nişte oameni 
îndestulaţi, dar trişti. 

Poate un om să fie îndestulat şi totuşi nemulțumit? Da, 
dacă se satură de îndestulare. 

Dar poate un om încă nerealizat, să fie fericit? Da, dacă 
drumul său continuă să aibă orizont. 

De aici se naște şi un paradox: cei îndestulaţi, deşi trişti, 
nu vor să renunţe la îndestularea lor, în timp ce aceia cu 
foarte multe așteptări, deşi sunt fericiţi, vor să-şi schimbe 
cât mai repede statutul socio-uman. 

Cine să ne mai priceapă?! 


& 


Singurătatea poate deveni o ipostază foarte neplăcută a 
vieţii, care să ne deterioreze grav şi pe termen lung starea de 
spirit. Ne retragem în noi, încet, încet uităm să mai zâmbim, 
vorbim doar cu noi înşine, dar şi asta din ce în ce mai puţin, 
până într-o zi când amuţim. Şi atunci începem să umblăm 
prin lume fără să mai ştim unde suntem, ne privim prie- 
tenii fără să vrem să-i mai recunoaştem, călcăm pe urmele 
noastre bătătorite ca şi cum am trece pentru prima dată pe 
acolo. Şi toate astea ni se întâmplă deoarece singurătatea 
ne-a obligat să săpăm o tranşee între noi şi restul lumii care 
nu ne mai interesează. 

Păi bravo! Ce-am vrea noi să ne facă singurătatea? Să ne 
distreze, să ne înflorească?! Normal că ne lasă singuri. 

Vaaaaaiii!!, ce-o să mai tânjim după singurătate! Acum 
când facebook-ul ne intră-n case şi ne caută prin sertare, ne 
mai putem plânge de singurătate? 

În plus, statul are grijă de sănătatea noastră mintală şi 
ne crează condiţiile pentru a ne simți tot timpul împreună. 
Aveţi de plătit vreo taxă? Mergeţi la ghişeu şi dacă după 
două ore de aşteptare la coadă, vă mai simţiţi singur, plecaţi 
neapărat la ministerul mediului şi cereți protecţie, deoarece 
înseamnă că sunteţi un cetăţean pe cale de dispariţie. 

Vă urcați în maşină pentru a vă rezolva o problemă în 
altă localitate. Cum este traficul? Imposibil să nu se fi gâtuit 
pe undeva şi să nu staţi bară la bară repetând înjurăturile 
tinereţii - beneficiaţi fără să ştiţi de aceeaşi grijă a statului 
de a nu vă lăsa niciodată singur. 

Deschideţi televizorul ca să mai omorâţi din singurătate 
şi dintr-o dată năvălesc în casa dumneavoastră o puzderie 
de indivizi care vă ţin de urât cu problemele lor - certuri, 
scandaluri, divorțuri, dispariţii, apariţii, nunţi cu cântec, 
focuri la inimă, apă de ploaie, plinuri de goliciune, strategii 
ale tacticilor de guvernare şi multe altele. Staţi liniștiți acum, 
că singurătatea dumneavoastră a ajuns la Polul Nord şi stă 
singură acolo că nu mai are curaj să se întoarcă! 

Aha, înţeleg! Vă plătiţi facturile on-line , nu aveţi maşină 
pentru a pleca pe undeva şi nu mai suportaţi televizorul. 
Staţi în casă la infinit şi simţiți cum vă omoară cu zile singu- 
rătatea. Mai devreme sau mai târziu tot veți ridica recep- 
torul telefonului și cineva, nu doar persoana apelată, va 
veni imediat cu urechea alături de dumneavoastră. Nu vă va 
tulbura cu prezenţa sa concretă, dar va fi acolo tot din grija 
statului. 

Nu ridicaţi niciodată receptorul?! Păi ce spuneam! Deja 
ați ajuns în faza în care vă doriți cu disperare singurătatea. 


& 


De unde s-o fi născut expresia: „Il umflă râsul”? De 
regulă, când râzi, te descarci de ceva, emani o energie, deci, 

mai degrabă de desumifli. 

Poţi să te umfli de nervi, când acumulezi o tensiune care 
îți dilată venele. Este de înțeles şi umflatul în pene, că asta 
presupune să îți mărești volumul din vorbe, ca să pari mai 
important. 

Ar fi, totuşi, logic şi acest „umflat de râs”, atunci când îţi 
vine să râzi, dar trebuie să te abţii că altfel o încurci. 

Aşa cum s-a întâmplat la o şedinţă patronată de şeful 
cel mare venit de la Centru. Pe noi ne-a... bufnit râsul pe 
înfundate când el, cu ochii la secretara șefului nostru, a 
întins mâna după cafea, dar a nimerit călimara, fără să-şi 
dea seama decât la a doua înghiţitură. Poţi să râzi cu glas la 
aşa ceva? Nu. Dar poţi să te umfli de râs, aşa pe muteasca, 
iar dacă ceilalți te privesc dezaprobator, ca să-şi mascheze 
propriul umflat de râs, le spui: „Măi, grozavilor, eu m-am 
înroşit tot de grija şefului şi vouă nu vă pasă niciun pic!” 


PS. Bietul şef cel mare, era cât pe ce să trăim o situaţie 
jenantă cu el. Noroc că i-a dat secretara o gură de clor, ca să 
îi decoloreze măcar buzele. Păi cum era să plece de la noi cu 
gura albastră?! Ar fi crezut cei de la Centru că suntem atât 
de incompetenţi, încât şeful s-a albăstrit de nervi în unitatea 
noastră. 

Dar tot ne-a întrebat directorul adjunct: „Cu ce l-ați 
supărat, măi, pe şef, că s-a întors de la voi scoțând flăcări 
pe gură?” Dar am ieşit bine şi din asta. I-am răspuns că nu 
i-am făcut nimic, doar arde dumnealui de nerăbdare să o 
mai întâlnească pe secretara noastră. 


& 


Alegerea partenerului de viață este actul cel mai respon- 
sabil care trebuie făcut, dar care riscă să fie tratat cu cea mai 

mare doză de ușurință. Noroc că există posibilitatea de a da 
vina pe dragoste. 


& 


O relaţie perfectă se obţine printr-un set de compro- 
misuri reciproce. Asta durează ceva timp şi de aceea este 
bine ca înainte de a crede că ţi-ai găsit partenerul de drum 
cel mai potrivit, să ai răbdarea de a-l cunoaşte, relaționând 
cu acesta, fără obligaţii, dar cu motivaţia de a găsi calea 
compromisurilor constructive. 

Toate marile relaţii care s-au dorit perfecte de la început, 
au eşuat. 

Compromisul constructiv într-o relație nu reprezintă 
degradarea perfecțiunii iniţiale, ci înnobilarea pas cu pas a 
destinaţiei finale. 


Cu alte cuvinte, nu căuta partenerul perfect, ci caută-l pe 
acel om cu care să poţi dezvolta o relație perfectă! 


& 


Cămila nu mai voia să meargă. I-a zis: „Du-te, măi, singur 
dacă vrei, că eu am obosit şi mă mai odihnesc puţin! Apoi o 
să te ajung din urmă” 

EI s-a uitat foarte mirat la ea, aproape speriat, gândindu- 
se că, probabil, din cauza caniculei de-a dreptul insuporta- 
bile, mintea a început să-i joace feste. I-a spus şi el ei, fără 
pretenţia de a fi înţeles: „Vai de mine! Ai devenit o cămilă 
vorbitoare. Cu siguranță că soarele arzător al deşertului îmi 
crează iluzia altei realităţi. Fata- Morgana, nu-mi lua minţile! 
Mai lasă-mi timp pentru a ajunge la oaza din zare!” 

Apoi vorbele cămilei l-au bulversat şi mai mult: „Măi, 


- 103 - 


Constantin Gornea 


băiatule, chiar că te-a prostit căldura. Vezi că stăpânul 
nostru a căzut de pe tine în urmă cu două ore. Am scăpat 
de cicăleala lui şi am dat de... aiurirea ta. Du-te la oază şi 
aşteaptă-mă acolo!” 


Nu-i așa că v-am indus în eroare? Aţi crezut că acea 
cămilă vorbeşte cu stăpânul ei, dar, de fapt, vorbea cu cămi- 
loiul ei care se prostise de căldură şi se credea om. 

Trebuie să rămânem vigilenți în momentele importante 
ale vieţii. Să nu luăm lucrurile așa cum par, ci să căutăm 
mereu indicii de recunoaştere a realităţii. 

Dar în momentele mai puţin sau deloc importante? 
Atunci ne putem crede orice, chiar şi cămilă, dacă asta ne 
avantajează. 

A se ţine cont de faptul că viața nu are momente neim- 
portante, decât dacă o tratăm cu prea multă ușurință. Deci, 
chiar şi rolul de „cămilă” trebuie jucat în cunoştinţă de 
cauză. 


& 


Rutina ne prosteşte. Ne pietrifică nişte căi sinaptice din 
care nu mai ieşim uşor. Nu că n-am putea, dar devenim 
comozi şi preferăm „asfaltul” în locul „denivelărilor”. 

Dar nu comoditatea ne dăunează în primul rând, ci pier- 
derea experienţei de mers prin „locurile accidentate” care 
ne ţineau atenţia, intuiţia, imaginaţia treze. Devenim furnici 
harnice, neobosite, dar inutile într-o stare de independenţă 
faţă de mușuroi. 


& 


Omul nostru s-a prezentat la una din casele supermarket- 

ului, dar, pentru că nu a înţeles ce i s-a explicat, a fost trimis 
la biroul „Relaţii cu publicul” al magazinului. 

lar am dat de „omul nostru”. Eeee, ce să-i facem!?, ne 
împiedicăm de el mereu, dar ne şi folosim de el pentru a 
înțelege ce se mai petrece prin lume. El este un fel de cetă- 
ţean-etalon care, deşi cade victimă unei game diversificate 
de păcăleli din partea sistemului nostru social, nu se dă 
bătut şi continuă să fie păcălit, în dorinţa lui de a înţelege 
ce i se întâmplă. Și întotdeauna înţelege, dar de fiecare dată 
prea târziu. Nu că nu s-ar prinde de figurile sistemului, că 
aşa îl duce capul, dar cade mereu în cursă deoarece sistemul 
îşi modifică tertipurile mai repede decât se poate adapta el 
la schimbare. 

Deci, a ajuns cetăţeanul-etalon în biroul respectiv unde 
câteva priviri contrariate l-au ţintit de dincolo de nişte 
birouri de lucru, ca şi cum l-ar fi întrebat: „Cum ai îndrăznit, 
nene, să intri aici?”. Că cei de acolo, s-or ocupa ei cu rela- 
tiile cu publicul, dar nici chiar aşa, să fie deranjaţi toată ziua 
bună ziua de câte un rătăcit de cetăţean! 

El îndrăzneşte să întrebe, mai mult pentru a fi băgat în 
seamă: 

- Aici este biroul pentru relaţia cu publicul? 

Toţi de acolo lasă capul în jos, simulând o preocupare 
ieșită din comun pentru activitatea desfăşurată. Totuşi, 
după ce îşi încheie ritualul prin care arată că a fost deranjat, 
cineva îi răspunde: 

- Scrie şi pe uşă. 

Omul nostru este şi el călit cu de-astea şi de aceea intră 
direct în subiect, dacă tot a captat atenţia cuiva: 

- M-a trimis de la casă, în legătură cu o problemă neclară. 

- Domnule, îl corectează acel cineva al biroului, zâmbind 
şi intrându-şi în rolul de reprezentant al firmei, noi aici nu 
avem probleme neclare. Probabil dumneavoastră vă adap- 


- 105- 


Constantin Gornea 


taţi mai greu dinamicii magazinului nostru. Spuneţi despre 
ce este vorba! 

- Domnule, ieri am făcut cumpărături de o sumă de bani 
mai consistentă şi... 

- Foarte bine. Ne bucurăm că sunteţi mulțumit de servi- 
ciile noastre. 

- ... şi am primit cadou un... un fel de cupon... din acela 
care are o suprafață răzuibilă pentru câştiguri. 

- Domnule, înţeleg care vă este nemulțumirea. Nu aţi 
câştigat şi ați găsit scris acolo că vă aşteptăm şi a doua zi. 
Din păcate nu vă putem ajuta cu nimic. Aţi primit acel 
cupon gratis, ceea ce include şi riscul de a fi necâştigător. 
Dar dacă veţi persevera... 

- Nu, tocmai aici este problema. Eu chiar am câştigat. 

- Păi şi-atunci!!??!!, se miră cineva-ul şi odată cu el şi 
ceilalți din birou care deveniseră atenţi, dornici să afle ce 
pretenţii absurde poate invoca insul din faţa lor care, deşi a 
câştigat, le fură din timp. 

- Pe bilet scrie „câştigător”, dar doamna de la casă mi-a 
spus că nu poate să-mi dea nimic, atâta timp cât nu se speci- 
fică ce anume am câștigat. 

Toţi din birou zâmbiră lămuriţi de motivul nelămuririi 
cetățeanului și îl lăsară pe reprezentantul lor să explice. 
Acesta, tot zâmbind îngăduitor, spuse: 

- Daaaa, domnule, este clar acum că sunteți unul dintre 
acei clienţi care se adaptează mai greu la politica noastră 
comercială. 

- Să înţeleg că am câştigat, totuşi, îndrăzni omul nostru 
să spere. 

- Desigur! Aţi câştigat titlul de „câştigător”. 

=... Adică... ce?! 

- Cum adică ce?! Păi nu vă ajunge? 

- Păăăiii... nu. ... Adică... nu înţeleg. 


- 106 — 


În goana calului de lemn 


- Tot nu înțelegeți?! Domnule, ați primit gratis — atenţie!, 
gratis - un cupon promoţional pe care l-aţi răzuit şi ați aflat 
astfel că sunteți câştigător. Nu aţi plătit nimic, dar vă puteți 
lăuda cu ceva. Ia gândiţi-vă! Faţă de cei care şi-au aflat sub 
răzuială calitatea de necâştigători, dumneavoastră sunteți 
într-un avantaj categoric. Nu mai spun față de cei care au 
primit cadou un obiect oarecare. 

- Daaa???!! Cum așa? 

- Aţi primit un cadou psiho-stimulativ. Ia gândiți-vă şi 
mai departe! Dacă pierdeaţi, aţi fi fost dezamăgit şi descu- 
rajat pentru a mai persevera în cumpărături consistente. 
Aici fac o paranteză - aceste cumpărături consistente, tot ale 
dumneavoastră sunt, vă bucuraţi de ele şi vă etalaţi puterea 
de cumpărare corespondentă unui nivel de trai ridicat. Iar 
dacă aţi fi primit un obiect în schimbul acelui cupon, cu 
siguranţă că v-aţi fi culcat pe-o ureche de automulțumire, 
nu v-aţi mai fi mobilizat la cumpărături și ați fi ratat nume- 
roase campanii promoţionale, cât şi oportunităţi în câști- 
garea diferitelor produse oferite cumpărătorilor de către 
firma noastră. 

- Aha! Deci, am câştigat... nimic. Şi înţeleg că trebuie să 
mă şi bucur pentru asta, spuse omul cu amărăciune. 

- Hai, domnule, ce faci, ne iei peste picior?! Să nu fim 
nerecunoscători, pentru că nemulțumitului i se ia... 

- Da, să mi se ia darul! Poftiţi cuponul şi fii dumneata 
câştigător în locul meu! 

- Da, cum doriţi, dar dacă renunțaţi la câştigul dumnea- 
voastră - şi văd că în momentul acesta aţi făcut-o - trebuie 
să achitaţi o sumă echivalentă a zece euro. 

- De ceeet!! 

- Deoarece, prin refuzul dumneavoastră, compromi- 
teți imaginea firmei noastre. Cum credeți că sună asta în 
memoria imediată a publicului? - noi v-am oferit ceva 

gratis şi dumneavoastră refuzaţi, ceea ce, în cel mai fericit 
caz, înseamnă că ne acuzaţi că oferim promoţional marfă 
atât de îndoielnică încât nici degeaba nu poate fi primită. 

-Dar nu am primit nicio marfă. Tocmai aici este 
problema mea. 

- Nu, domnule. Problema dumneavoastră este acum 
că, printr-o insistență de neînțeles pentru noi, începeţi să 
compromiteți şi memoria de lungă durată a publicului, ceea 
ce presupune o despăgubire muuuult mai mare. 

- Nu-mi vine să cred! Eu am venit la acest birou să mi 
se facă dreptate. Ce fel de relaţii aveţi dumneavoastră cu 
publicul? 

- Tocmai că avem o relaţie foarte bună cu publicul, dar 
dumneavoastră sunteţi singur. Puneţi-vă în locul meu! Cu 
cine aţi ţine? Cu individul sau cu publicul larg? 


Omul nostru a plătit şi a plecat ca un „câştigător” ce era, 
adică păcălit. Nu furat, ci păcălit de sistemul care îşi emite 
propriile norme de lucru, în aşa fel încât să te atragă cât mai 
mult şi să te prevină cât mai puţin. 

Dar cine este sistemul ăsta? Cine îl întreţine? 

Noi suntem sistemul. Noi pentru alții şi alţii pentru noi. 
Ne „sistemizăm” unii pe alţii, fiecare acceptând păcăleala 
celorlalți, cu speranţa că păcăleala lui îl va aduce în câştig. 

Desigur că, pe moment, unii câştigă, iar mulți alții pierd. 
Dar de ce păcăliţii îşi acceptă soarta, chiar şi în condiţiile 
unei experienţe triste de lungă durată? Deoarece sistemul 
nu funcționează pe corectitudinea obiectivă, ci pe orizontul 
de aşteptare subiectiv. 


& 


Rămâi ancorat în starea obiectivă a relaţiilor sociale! 

Există acea inteligență prefăcută a lumii, care îţi identifică 
slăbiciunile şi îți spune doar ceea ce doreşti să auzi. 

Desigur că te poţi înconjura de „holograme', pentru a te 
simți bine, dar la prima confruntare cu realitatea, acestea se 
vor evapora şi te vor lăsa dintr-o dată gol. 

Ai, totuşi, şi un mic avantaj în a te vedea gol — acela de 
a avea posibilitatea să umpli ceea ce îți doreşti să ai plin, în 
aşa fel încât să te simţi bine cu tine, atât cât ești, şi nu cu 
hologramele tale. 


& 


Am alergat după doi iepuri şi am reuşit să-i prind pe 
amândoi. lată că miturile pot fi distruse. După ce m-am 
jucat puţin cu ei, i-am băgat la loc în coteţul lor. 


Eheheeiii!! Am alergat eu şi după doi năzdrăvani de urşi. 
Dar nu în curte la cineva sau la Zoo, ci chiar în creierul 
pădurii sălbatice. De ce am alergat după ei? Păi, pe acolo era 
cărarea şi micile jivine nu au vrut să o abandoneze cale de 
vreo doi kilometri. Probabil, ca şi mine dealtfel, au consi- 
derat că pe acolo ai mai mult spor la alergat, decât prin hăţi- 
şurile codrilor. Şi cu toată disperarea ei, ursoaica nu a putut 
să mă prindă. Se apropiase extrem de ameninţător, dar am 
reuşit să-i ajung din urmă pe cei doi ursuleți ai ei, iar când 
i-am şi depăşit, ea s-a oprit să şi-i alinte. Sau i-o fi folosit ca 
scuză ca să-şi tragă sufletul?, că am obosit-o, nu glumă - 
scosese o limbăăă, dar, hoaţa, se prefăcea că-şi linge odras- 
lele cu ea. 


& 


Războaiele - fie ele personale, colective sau globale - nu 
trebuie pornite din orgoliu, din dorinţa de răzbunare şi nici 

chiar din dorinţa de dominare. 

Porneşti un război doar atunci când ai convingerea că 
poţi suporta să fii lovit. 

Dintre cei care tot declanşează războaie, lupte, conflicte, 
certuri, cei mai mulți se gândesc cum să lovească, şi mai 
puţin cum o să facă față ripostei adversarului, care, oricât de 
slab ar fi, tot va reacționa într-un fel, măcar pe termen lung 
şi în forme evazive dar la fel de periculoase. 

Dacă potenţialii beligeranţi de tot felul ar lua în consi- 
derare acest aspect al conflictului, foarte puţine războaie ar 
mai avea loc, poate doar cele pentru apărarea onoarei, care 
nu sunt dorite, dar devin obligatorii într-un anumit context. 


Războiul nu reprezintă o dovadă a puterii omului, ci a 
neputinței sale de a anticipa consecinţele unei situații care 
îl domină. 


Riposta legitimă nu este război, ci stare de beligeranță 
impusă. 


& 


Ce bine este să fii arbitru! Indiferent ce decizie iei, cineva 
te va aprecia. 


& 


Un înțelept a intrat într-o grotă şi a stat un timp acolo, 
dar grota l-a prostit. A avut înțelepciunea să anticipeze că va 
ploua şi a intrat pentru a se adăposti, dar ambientul grotei 
l-a speriat, obligându-l să iasă în ploaie. 

Dacă tot ați început, fiți inteligenți până la capăt, asta 
presupunând un plan inițial şi un calcul al riscurilor! 

Când putem renunţa la o situaţie de înțelepciune? Când 
dinamica evenimentelor ne scoate din calcule, dar și asta 
trebuie prevăzută în planul inițial. 


& 


Tragem linie şi... ce facem? Adunăm sau scădem? 

Unii adună orice din viaţă, și bune şi rele, și culmea! - le 
dă mereu cu plus. 

Altora le dă cu minus, oricât şi orice ar aduna. 

Dar ce ne facem cu cei care se zbat toată viaţa și reuşesc 
să aibă numai plusuri, dar când trag linie, nu ştiu decât să 
scadă?! Ce să facem? Ne ferim de ei, că sunt irecuperabili şi 
contagioși. 


& 


Când învăţăm să ne preţuim viaţa cu adevărat, suntem 
deja în pragul bătrâneţii. Şi, de multe ori, tocmai iminența 
bătrâneţii zădărniceşte potenţialul acestei prețuiri. 

Ar trebui să privim valoarea acumulată în viață ca pe o 
pensie ce trebuie cheltuită cu chibzuială, pentru a fi savurată 
în întregime, şi nu ca pe un câştig de moment ce se risi- 
peşte la beţia prilejuită de sărbătorirea chiar a momentului 
în cauză. 


& 


Nu plecaţi în concediu stresaţi, în ideea că tocmai de 
aceea este concediu, pentru a scăpa de nervi, de tracasare, 
de haloul negativ pe care l-aţi adunat un an întreg! Nu veți 
scăpa așa. Trebuie mai întâi să vă echilibraţi starea de spirit 
prin rezolvatea tuturor „neterminatelor” adunate, deoarece 
subconștientul are proprietatea de a ţine „în priză” toate 

problemele nerezolvate acumulate în timp. 

Să vedeţi cum funcţionează mecanismul cerebral. Sunteţi 
în concediu, vă simţiţi foarte bine la răcoarea muntelui sau 
în briza mării şi aveți senzația că v-aţi găsit liniştea mult 
dorită. Este momentul când subconştientul raționează: 
„Măi, în sfârşit ăsta are puţin timp liber pentru a-și rezolva 
problemele lăsate în aer. Ia hai să i le aduc eu aminte, ca să 
scape odată de ele!” Şi-uite-așa te trezeşti că priveşti verdele 
superb al pădurii montane, dar, de fapt, vezi casa neizolată, 
rata neplătită sau locul de garaj însuşit de un vecin mai iute 
de mână. 

Concediul nu îţi rezolvă problemele nerezolvate, ci doar 
îți anulează oboseala acumulată în finalizarea celor de care 
ai scăpat deja. 


& 


De unde vă luaţi satisfacţiile, din interior sau din exte- 
rior? 

Sunt bune toate plăcerile materiale ale vieţii, dar nu 
neglijați „interiorul', deoarece este singurul spaţiu care ne 
aparține cu adevărat. 


& 


Este o hărmălaie pe străzi, de nu mai ştii pe unde să te 
ascunzi. Toți şoferii claxonează, ridică tonul, apostrofează, 
s-ar da şi jos ca să sară la bătaie dacă nu ar fi cu toţii foarte 
grăbiţi. 

Şofatul este o postură generatoare de nervi, în principal 
din cauza claxoanelor. Au pus fabricanţii de autovehicule 
nişte sunete de avertizare, de te enervezi până şi pe un copil 
care atinge din greşeală locul declanșator de țipăt auto. 

Ce bună-dispoziţie ar fi pe străzi dacă s-ar înlocui 
sonorul actual cu... de exemplu, un hohot de râs. Eşti nervos 
pe câcâitul din faţa ta şi îl claxonezi cu ură, dar când auzi: 
„ha-ha-ha, hi-hi-hi!”, îţi ia ca cu mâna. ÎI depăşeşti făcându- 
i semn a prietenie. 

Desigur că vor fi şoferi fără simţul umorului care, claxo- 
nați cu veselie fiind, te vor repezi: „Ce tot hă-hă-iești, măi, 
prostovane! Se vede că ţi-ai luat permisul pe râs? Pentru 
aceştia trebuie claxoane de tip „cirip-cirip” — de trimitere 
spre o relaxare în natură şi nicidecum cu insinuarea de 
„Ciocu' mic!” 

Se mai poate pune şi un bâzâit de fluture pentru zonele 
de deranj minim sau ceva tradițional: „Aho, ahuuuooo!!” pe 
străzile cu instituţii ale statului. 

A da liber la setările sonore auto, ar fi şi un respect pentru 
natură, zonele rutiere putând deveni uşor ambiente zoolo- 
gice virtuale. Şi astfel, oamenii își vor pune maşinile să fie 
animale în locul lor. 


® 


Cum se stochează informația la nivel universal? Prin 
amprente energetice (şi poate şi spirituale) ale evenimen- 
telor, care se întipăresc în toate entitățile materiale suficient 
de trainice în timp şi spaţiu, pentru a le conserva cu fideli- 
tate. 

Așa că nu vă mai repeziți să tăiați copacii bătrâni! Ei pot fi 
purtătorii unor amprente informaţionale nepreţuite. A tăia 
un asemenea copac, echivalează cu a da foc unei biblioteci. 


& 


Omul poate deveni fricos atunci când are ceva de pierdut. 

Însă când nu are nimic de pierdut, nu înseamnă că 
devine, din oficiu, curajos. Starea de curaj înseamnă tocmai 
să nu te conservi atunci când ai ceva de pierdut. 


& 


Daţi-mi suficient timp şi mă obişnuiesc cu orice! 
Daţi-mi suficientă energie şi depăşesc viteza luminii! 
Daţi-mi suficiente voturi şi vă fac orice promisiune! 


& 


Oamenii au un defect care le salvează viața socială - nu 
îşi pot citi gândurile unii altora. 


& 


Viaţa însăşi este o cale a devenirii spirituale, dar mulți se 
opresc prea des pentru a schimba satisfacţiile pe necesități. 


& 


Repede trântim vorbe grele, în diferite conjuncturi, dar 
acestea au cel mai mare impact negativ chiar asupra noastră. 
Pe moment, avem senzaţia că ne „răcorim', dar o amprentă 
psiho-energetică a fiecărei vorbe grele, se cuibăreşte în noi 
şi ne urmează oriunde ne-am duce. 

Vorbele grele nu ne răcoresc, ci ne ciuruiesc, încetul cu 
încetul, tot ce ar trebui să avem frumos în noi. Putem ajunge 
astfel, ca o pisică faraonică rătăcită - nobilă, dar plină de 
purici. 

& 


Internetul poate altera grav modelele, la toate nivelurile, 
de la elite, până la valorile comune. Pentru mulți oameni, 
acesta a devenit sursa principală de informare şi chiar 
instruire şi educare, dar câți mai verifică veridicitatea celor 
postate în lumea virtuală? 

Luăm datele ca fiind corecte şi chiar valoroase, doar pe 
considerentul că „aşa am găsit acolo”, În acest mod subtil 
şi distructiv, numeroase greşeli se înrădăcinează în cultura 
celor care sunt în căutare de modele. 

În prezent, internetul încă produce doar victime, dar pe 
viitor există riscul ca acesta să deturneze direcții de evoluţie 
socio-umană. Cine îl va opri? Nimeni, atâta timp cât toată 
lumea îl foloseşte pe principiul: „luăm doar ce este bun”, 
neglijând faptul că vin din urmă generaţii care nu ştiu ce 
este bun. 


& 


Spaţiul este un concept virtual, nu există decât în 
prezenţa unor repere. Şi atunci de ce ne este atât de greu să-l 
parcurgem? Tocmai din cauza reperelor care au obiceiul să 
se înconjoare de virtual. 

O soluţie ar fi să nu ne mai concentrăm asupra spațiului, 
ci asupra delimitărilor sale. Dacă ne va reuşi asta, în viitor 
vom putea călători printre stele, cu lejeritate. 

Dar cum să scăpăm de virtual? Să ajungem în viitor şi 
vom afla! 

Tocmai s-a născut o nouă problemă - şi timpul este 
virtual, existând doar în prezenţa unor evenimente. Desigur 
că tot cu răbdare o rezolvăm şi pe asta. 

Hmm, cam mult virtual în jurul nostru... 

Vi se pare că vă las cu ideile neterminate? V-am creat, 
totuși, starea „calului de lemn”. 


& 


Avem în entitatea noastră un înger şi un demon de forțe 
egale. Depinde de noi pe cine ajutăm să învingă. 


& 


Considerăm viaţa un adevărat miracol, dar s-ar putea ca 
diferenţa dintre viu şi neviu să nu fie chiar atât de mare. Se 
operează cu aceleași concepte, doar că viului i s-a atribuit 
un „soft” aparte care, însă, foloseşte din plin caracteristicile 
neviului. 

Abia conştiinţa de sine pare să fie altceva..., un „soft” 
încă fără echivalent în cultura noastră. 


& 


Extras din Ghidul politicianului, întocmit de Frontul 
Ultimativ de Recuperare a Ţării (FURT). 

Definiţie: Politicianul este acea persoană atentă, delicată, 
subtilă, uşoară de mână, care reuşeşte să ne reprezinte fără 
ca noi să simţim asta. 

Recomandări: 

1. În momentul în care îți propui să devii politician, 
trebuie neapărat să te supui unui test, deoarece politica este 
ca pilotajul supersonic - dacă nu rezişti la mai mulţi de „G”, 
degeaba mai continui. 

Deci, mergi la puşculiţa fiului tău, sparge-i-o şi ia-i din ea 
o sumă de bani! Priveşte-l în ochi când plânge şi mângâie-l 
zâmbitor! Dacă în trei ore nu ai nicio remuşcare, înseamnă 

că eşti bun. Dar nu-i suficient atât. Încearcă acum „să-l faci” 
din vorbe, în aşa fel încât să înceapă să-i pară bine că a ieşit 
în pierdere! Dacă reuşeșşti, înseamnă că vei avea o carieră 
politică promițătoare. Iar dacă te trezeşti a doua zi cu gândul 
la restul de bani din puşculița puştiului, înseamnă că ai cali- 
tăți incontestabile de lider de partid. 

2. Favorizează-ţi rudele cu orice prilej avut, dar nu în 
ideea de a le face un bine, ci cu gândul de a-ţi fi ele recu- 
noscătoare! 

3. Consideră-te în permanent război „rece” cu ceilalți 
colegi de partid şi „aprinde-lI” ori de câte ori ţi se oferă opor- 
tunitatea de a avansa! Desigur că pentru a-l putea aprinde, 
este necesar ca pe perioada rece a acestuia, să aduni perma- 
nent informaţii... incendiare, pe considerentul logic că nu 
poţi aprinde ceva decât cu... material combustibil la dispo- 
ziție. 

4. Fii în război fierbinte cu adversarii politici, dar nu 
uita că orice război are momente de pace, armistițiu şi chiar 
alianță împotriva unui dușman comun! 

5. Identifică-ţi din timp duşmanii, atât pe cei ocazionali, 
de conjunctură, cât şi pe cei permanenți, şi ţine-i perma- 
nent sub observaţie! Cei de conjunctură deja au fost iden- 
tificaţi — fie colegii, fie adversarii politici, rămânând doar 
să fie nominalizați în fiecare etapă în parte. Cei permanenți 
sunt întotdeauna alegătorii, în funcţie de colegiul electoral 
respectiv, deoarece ei, fie nu dau votul cui trebuie, fie îşi 
vor schimba opţiunile politice la următoarele alegeri. Este o 
gravă eroare să îl consideri pe alegător un aliat. Dar acesta 
va fi tratat întotdeauna ca pe un duşman nedeclarat, asupra 
căruia se va exercita tot timpul o acțiune de dezinformare, 
atât a realităţii, cât şi a relaţiei pe care o ai cu el. 

6. Când te afli la putere, evită realizările grandioase; 
păstrează-le pentru situaţiile limită posibile a apărea în 
viitor! Doar nu vrei să-ți emancipezi propriul dușman! 

Îndeplineşte doar obiective minore ca importanţă, dar care 
pot fi trâmbiţate foarte zgomotos, în aşa fel încât impactul 
asupra poporului să fie maxim! 

7. În opoziţie, scoate la lumină obiectivele majore ale 
țării, mai ales pe cele pe care Puterea nu le poate realiza 
decât cu sacrificii irecuperabile, dar în jurul cărora se poate 
provoca o dezbatere naţională extrem de manipulantă în 
interes propriu! 

8. Exploatează memoria scurtă a electoratului! Deci, 
promite tot ceea ce nu este neapărat nevoie să îndeplineşti 
imediat! Realizează numai ceea ce este strict necesar, care 
are impact maxim şi doar defalcat pe obiective distincte, în 
aşa fel încât să pară ceva cât mai grandios. 


Notă în atenţia politicienilor: Ardeţi acest Ghid după ce 
l-aţi memorat! 


& 


Cum ne apropiem mai uşor de Spiritul Universal? Prin 
credință, prin fapte bune sau prin sentimente intense? Poate 
prin fiecare dintre acestea, dar neapărat prin puritatea lor. 


& 


Se întâlneau în fiecare dimineaţă la metrou, dar nu aveau 
curaj să îşi vorbească. 

El îi învățase ei programul şi se sincroniza perfect cu 
acesta, pentru a o întâlni. În ultimele trei luni nu ratase nicio 
întâlnire. 

O plăcea foarte mult, chiar se îndrăgostise de ea nebu- 
neşte, fără să cunoască nimic despre ea, nici năcar cum se 
numea. 

Şi ea îl plăcea foarte mult, chiar dacă nu își vorbiseră 
deloc. Exista însă un al șaselea simţ al lor, evident al îndră- 
gostiţilor, care le spunea că, atunci când se vor cunoaşte, se 
vor înţelege foarte bine. 

Apoi, într-o zi, prilejul favorabil s-a ivit. În imediata lor 
apropiere s-a eliberat un loc, iar el a avut ideea năstruş- 
nică de a-l ocupa înaintea ei, pentru a i-l oferi într-un mod 
protocolar, ca o pavăză care să-i ascundă emoția primelor 
cuvinte. I se păruse un moment oportun pentru a-i vorbi în 
sfârşit. 

Dar ea l-a înţeles greşit, e drept, şi din cauza modului lui 
puţin bizar de a gândi începutul relaţiei lor. A fost profund 
decepționată de gestul pe care l-a considerat egoist, chiar 
grosolan, în totală contradicție cu aşteptările ei. În același 
timp, s-a simțit penibilă, gândindu-se că toate sentimen- 
tele ei nerostite de până atunci, au fost fără corespondent în 
sufletul lui. 

A plecat imediat, a coborât şi de atunci el nu a mai 
întâlnit-o niciodată. 


Câte astfel de relații potenţiale nu s-au irosit din cauza 
unor idei nonconformiste de moment sau a unor interpre- 
tări greşite? 

Deci, nu vă mai pripiţi să luaţi decizii în situaţii impor- 
tante, mai ales dacă aţi investit ceva în acestea! Cum ar fi să 
plantezi un pom, să îl îngrijeşti cu migală zi de zi, iar după 
doar câţiva ani să îl tai pe motiv că ţi-ai pierdut răbdarea în 
aşteptarea fructelor? Ar fi cel puţin hazardat. 


PS. Haideţi că v-am păcălit. Cei doi s-au reîntâlnit a doua 
zi, iar el i-a explicat ei cum a stat situația de fapt. S-au amuzat 
pe moment, s-au împrietenit imediat şi s-au căsătorit după 
un timp, fiind foarte fericiți. 

Cum era să vă las cu un final atât de trist?, că doar am 
spus că în goana asta a calului nostru de lemn, trebuie să 
fim relaxaţi, pentru ca meditaţia să ne ungă la suflet, nu să 
ne atârne de gât ca un bolovan. 

Încă sunt fericiți şi acum, după mai mulţi ani, dar fiecare 
pentru el. Împreună păstrează doar plăcerea amintirilor. De 
ce doar atât? Păi, aşa-i viaţa asta de cuplu. În timp îţi apla- 
tizează speranţele, idealurile, aşteptările şi te face de nu-ţi 
vine să crezi că ești tot tu cel de atunci. Dacă o laşi să te 
conducă după cum vrea ea, da. Dar viaţa nu trebuie lăsată să 
facă ce vrea cu tine, să-ți deturneze tumultul fericirii, de pe 
cursul cascadelor cristaline, spre o băltoacă stătută. 

Şi ce trebuie să facem ca să ne recâştigăm fericirea? 

În primul rând, ar fi bine să nu o pierdem. Apoi ne punem 
în funcţiune generatorul de fericire. 

Pe asta cum o mai facem?! 

La o asemenea întrebare, ori ştii deja răspunsul, ori nu îl 
vei afla niciodată. 


& 


Tatăl-android mergea în față, pe cărarea din pădure, 
urmat la mică distanță de mama-android care îl trăgea de 
mână pe copilul-android, spunându-i din când în când să 
se grăbească. 

Bineînţeles că nu erau rude, dar așa li se spusese în acel 
laborator unde fuseseră concepuţi, să se poarte ca o familie. 

Nişte savanţi sociologi aflați în slujba Guvernului derulau 
un experiment secret pe seama lor, de a cărui amploare ei nu 
fuseseră informați. Ba dimpotrivă, fuseseră minţiți şi mani- 
pulaţi, pentru ca studiul să aibă o cât mai mare fidelitate. 

Ştiau şi ei că relaţia lor este de fațadă, dar îşi jucau rolurile 
primite, chiar şi acum când evadaseră şi nu mai erau obli- 

gaţi să se creadă rude. Dar obişnuinţa se făcea simțită chiar 
şi în cazul lor, ajutându-i pe savanţi să bifeze prima mare 
reuşită - androizii lor puteau dezvolta o rutină mentală 
specific umană. 

Desigur că „evadarea” fusese pusă la cale tot de stăpânii 
lor care voiau să le vadă comportamentul într-o stare de aşa- 
zisă libertate. 

Pentru că se lăsa seara şi pădurea devenea din ce în ce 
mai întunecoasă, copilul spuse: 

- Mamă, mie mi-e frică. 

Auzindu-l, tatăl se întoarse spre el derulându-şi 
programul de uşoară supărare, dar dorind şi să îl încurajeze: 

- Măi copile, cine a mai pomenit android să îi fie frică?! 

- Lasă băiatu' în pace!, îi luă mama apărarea. Ce poţi să 
ştii tu ce inducții sau fluctuații de câmp electric se produc 
acum în circuitele lui! Nu vezi ce întuneric se face? 

Dar copilul o linişti cu glas şoptit: 

- Nu mi-e frică, mamă, dar aşa mi-a băgat în cap nenea 
doctorul, că trebuie să mă port ca un copil. 

Îşi continuară drumul şi mai adânc în pădure. Intenţia 
tatălui-android era să găsească un adăpost pentru familia sa. 

Programul la care participau fără ştirea lor era de impor- 
tanţă capitală pentru colonizarea unei planete asemănătoare 
Pământului, ce fusese descoperită la o distanţă relativ apro- 
piată de sistemul nostru solar. Deja acolo fuseseră trimişi o 
sută de mii de androizi. Ei se aflau acum în stare inertă, de 
așteptare. 

Îi aşteptau pe cei trei androizi-familie care urmau să 
îi înveţe atât dezvoltarea relaţiilor familiale, dar mai ales 
construirea de locuinţe care, ulterior, urmau să fie ocupate 
de oameni. 

Fusese o idee genială a unui savant stagiar - chiar recom- 
pensat substanţial pentru aceasta - de a economisi timp 

şi resurse, instruind doar o familie de androizi în relaţio- 
nare şi structuri ambientale, care apoi urma să îi înveţe pe 
toţi ceilalți. Tânărul inimos concepuse şi un soft special, 
în premieră mondială, prin care androizii să asimileze în 
profunzime şi cu prioritate, imediat după activare, ceea ce 
le transmitea familia-android, ca generatoare de sarcini 
pentru întreaga comunitate robotică. 

Era, deci, de la sine înțeleasă importanţa deosebită a 
prezentului experiment, în care cei trei trebuia să se descurce 
singuri într-un mediu necunoscut şi, mai mult de atât, să fie 
capabili să înveţe din experienţa proprie. 


Aproape că se întunecase când se auzi un urlet de animal 
sălbatic. 

Dintr-o determinare care devenise deja un reflex, copilul 
rosti cu teamă în glas: 

- Vin lupii. Tată, mie mi-e frică. 

- Nu îţi mai fie frică! Am ajuns într-un loc potrivit pentru 
a face un adăpost provizoriu. Ne vom culca, iar mâine eu 
mă voi apuca să construiesc o locuinţă solidă pentru familia 
noastră. 

- Iar eu, spuse mama, mă voi ocupa de cele necesare în 
gospodăria noastră. 

- Şi eu ce voi face?, întrebă copilul. Cred că ştiu - mă voi 
juca prin pădure şi mă voi speria de jivinele codrului. 

- Băi, începi să mă enervezi cu speriatul tău... 

- Lasă băiatul în pace!... 


Când adăpostul provizoriu a fost gata, cei trei s-au culcat, 
derulându-şi din program istovirea după drumul lung. 
Apoi şi-au indus şi somnul - în forma de veghe pentru tatăl- 
android responsabil şi cu siguranţa familiei — dar nu înainte 
ca puştiul lor să șoptească: 

- Ce nori negri se ridică! Mie mi-e frică... 


Experimentul s-a încheiat cu cele mai optimiste rezul- 
tate. Într-un timp relativ scurt, familia de androizi a relaţi- 
onat perfect şi au realizat o gospodărie pe deplin locuibilă la 
standarde umane. 

Au fost recuperaţi, li s-a dezvăluit scenariul la care au 
participat şi li s-a explicat misiunea de importanţă capitală 
pe care urmau să o îndeplinească pe noua planetă. 

Tatăl-android a fost instruit suplimentar în privința 
primului său discurs în fața celorlalți androizi care, pe baza 
experienţei transmise de el, urmau să construiască oraşe 
întregi într-o deplină armonie socială. Esenţial era să le 
imprime de la început sentimente de încredere şi determi- 
nare în îndeplinirea misiunii lor, atât de importantă pentru 
oameni, deoarece, primul impuls informaţional se întipărea 
în memoria lor profundă şi nu se mai ştergea niciodată. 


Când momentul a sosit, tatăl-android s-a urcat la tribuna 
ridicată chiar de el, pentru a le vorbi tuturor celor care 
fuseseră activaţi de la distanță de către savanţi şi puşi să se 
adune perfect aliniaţi pe platoul din fața celui care urma să 
le devină conducător. 

Viitorul şef nu îşi începu discursul inaugural imediat. 
Mai privi mulțimea de androizi, bucurându-se că atâţia inşi 
îi aşteaptă cuvintele de inițiere ce îi fuseseră înregistrate 
în cap cu mare grijă, încă de pe Pământ. Întârzia puţin şi 
pentru că dorea să fie privit de către toţi ceilalți ca pe un 
adevărat lider, respectat şi urmat necondiționat. Asta nu 
îi fusese imprimată în softul său. Era de la el, că doar nu 
degeaba devenise, acolo în pădure, liderul familiei. 

Mama-android îşi privea „soţul” cu mândrie; şi pentru 
statutul lui, dar mai ales pentru viitoarea calitate a ei de 

Primă-Doamnă a noii planete. 

Copilul lor era, deasemenea, mândru că este „fiul” 
cuplului conducător şi se gândea deja la statutul său privile- 
giat în faţa celorlalți copii-android. 

Pentru a le asigura şi lor o poziţie privilegiată în viitoarea 
comunitate, tatăl le făcu semn celor doi să i se alăture. 

Acum venise rândul copilului să îşi grăbească mama 
să urce scările şi să admire de la înălțime priveliștea aceea 
încântătoare în care o sută de mii de androizi le stăteau 
la picioare. Ajuns la tribună el îşi făcu ochii roată peste 
mulțimea adunată acolo special pentru ei şi rosti: 

- Oooo, ce mulți sunt! Mie mi-e frică. 

După câteva secunde de procesare a mesajului, întreaga 
masă de androizi o rupse la fugă în toate direcțiile pentru a 
se ascunde cât mai bine. 


& 


Durerea este prietenul nostru cel mai rău, care ne vrea 
binele, dar nu ştie altă cale pentru a ni-l face. În consecinţă, 
şi noi o preţuim cel mai puţin. 


® 


Ce deosebire există între omul deştept şi cel înțelept? 

Cel deştept poate urca atât de sus, încât deșteptăciunea 
lui ne poate deveni inaccesibilă, lăsându-ne astfel în întu- 
neric, pe când omul înţelept are putinţa de a cobori la nivelul 
fiecăruia pentru a face lumină. 


Asta ar putea fi o explicaţie pentru faptul că ne merge 
prost - avem prea mulți deştepţi, care nu ne folosesc la 

nimic, pe când sfatul bătrânilor înţelepţi a dispărut; şi nu 
pentru că ar fi pierit înțelepciunea oamenilor, ci doar preţu- 


irea societăţii pentru aceasta. 
x 


Ia să vedem câteva vorbe înțelepte ale unor bătrâni din 
zona Stelnica/lalomiţa! 

Dumitru Munteanu: 

„Cel mai bogat om este cel fără datorii.” 


„Oile ca oile, dar câinii ca florile” 
„Cine are, ţi-ar da, da nu se-ndură, iar cine n-are, ți-ar 
da, da n-are de unde? 


Ilinca Munteanu: 


„Mama harnică îşi învaţă fata puturoasă, iar mama putu- 
roasă își învaţă fata harnică” 


Aurelia Gornea: 

„Educaţia copilului începe în prima zi după naştere” 

„Degeaba îi spui copilului să nu facă ceea ce faci chiar tu.” 

„Când copilul face ceva rău, trebuie să îi explici cu 
frumosul, cu vorba bună, că e greşit. Dacă țipi la el, nu va 
înţelege.” 

„Copilul se modelează în familie, fie bine, fie rău.” 

„Decât să stai degeaba, mai bine să munceşti degeaba.” 

„La casa cu oameni răi, nu se veselesc nici ei? 


Ion St. Gornea: 


„Să nu-ţi pară rău că trece timpul! Oricât ar dura de mult, 
tot se termină odată.” 


„II doare-n călcâi şi a făcut albeaţă-n ochi? 
„Moartea voinicului, în mâna păcătosului.” 

Ce mai zic bătrânii de lângă noi? Avem timp să-i 
ascultăm? 


xxx 


Cea mai mare răzbunare pe care i-o poţi aplica cuiva este 
să îl uiţi, să ţi-l ştergi din memorie. Nu da curs impulsului 
de a acționa direct asupra lui, deoarece îl vei ajuta să îţi facă 
din nou rău! Doar uitarea îl dezarmează și te răzbună. 


& 


Ştiţi ce preţ aveţi fiecare? Nu valoare, ci preț. 
Putem răspunde şi că nu suntem de vânzare. Foarte bine, 
dar poate nici nu ni s-a oferit prețul corect. 


& 


Era un om foarte echilibrat. Avea... binele şi răul în 
proporții egale. 


& 


Fericirea este de două feluri, „a mea” şi „a celuilalt” Când 
cele două ajung să coincidă, în Univers se aprinde o stea 
corespondentă. 

Acum, în funcţie de evoluţia relaţiei dintre cei doi, steaua 
respectivă poate asigura ambianța poetică, dar poate fi şi 
sursa din care, între ei, să sară scântei. 

& 


Se considera un vegetarian convins. Nu-i lipseau vişi- 
nata, afinata, prunele îl desfătau zilnic, iar strugurii şi-i 
punea şi-n cap. 


& 


Există o perioadă de timp critică între doi fraţi, care 
le poate dăuna amândurora. Când cel mare este prea mic 
pentru a fi împovărat cu responsabilitatea de a avea grijă de 
cel de-al doilea, la rândul lui prea mic pentru a-şi purta de 
grijă singur. 

Primul va dezvolta frustrări, fiind mai mereu nevoit să 
cedeze în favoarea celui „mic şi drăgălaş” care, văzând că i se 
cuvine totul, va evolua spre o răzgâiere la fel de păguboasă. 

Părinţii trebuie să fie atenţi la asta şi să echilibreze perma- 
nent situaţia între cei doi copii ai lor. Dar când te-ai chinuit 
cu primul — că nu mânca, nu dormea, nu voia, nu stătea — 
şi când la al doilea, ai la dispoziţie un ajutor „de nădejde”, 
tentaţia este mare. 

Mai târziu, când mai cresc, cei doi pot ajunge să se bată-n 
păr, cel mare — pentru „a-şi scoate pârleala, cel mic — pentru 
că lui i se cuvine tot. Dar şi acum părinţii pot găsi scuza 
perfectă - viața-i o luptă şi trebuie să intri în ea pregătit. Vor 
afla şi ei, la momentul potrivit, cât de pregătiţi sunt să-şi 
vadă copiii adversari. 


& 


Aveţi mulți prieteni? Pe ce criterii i-aţi ales? Câţi dintre 
aceştia v-au ales ei pe voi? 

Nu ar fi rău ca, din când în când, să facem unele reeva- 
luări în această privință. Vom constata că avem mai puţini 

prieteni decât credem. Dar nu trebuie să gonim pe nimeni, 
ci doar să îi clasificăm pe grade de prietenie. 

Chiar ar merge - pentru o mai clară reprezentare, dar 
şi ca un ușor amuzament - să acordăm prietenilor noştri, 
grade militare. 

Deci, câţi locotenenţi, căpitani, maiori, colonei aveţi în 
„gaşcă? 

Ar mai fi de aflat un singur lucru: voi ce grad aveţi printre 
ei? Nu vă grăbiţi să vă faceţi general, că s-ar putea să îi pier- 
deți pe toți! Și oricum, pe „general” îl avem acasă!! 


& 


Dacă s-ar face un concurs de documente inutile, ce ați 
propune pentru participare? 

Ştiu, ştiu, în primul rând ne ducem toţi cu gândul la 
„Strategia de guvernare, dar ca să aibă şanse de câştig, 
documentul respectiv trebuie să încorporeze în el, pe lângă 
inutilitatea sa, şi un oarece volum de muncă. Ori, guvernele 
nu prea transpiră la strategiile lor, copiindu-le pe cele de 
data trecută. 

Ce spuneţi de „Planul de evacuare în caz de incendiu”? 
Am văzut cu toții pe pereţii diverselor instituţii, câte o 
schemă foarte complicată, grafice şi texte cu multe detalii 
care, nu numai că ne le aplică nimeni niciodată, dar nici nu 
are cineva habar de ele dintre cei care ar trebui să le folo- 
sească la nevoie. 

Desigur că mai sunt multe altele, dar mai important 
decât acestea devine întrebarea legitimă: De ce se întoc- 
mesc asemenea documente inutile dacă ele sunt... culmea! 
- inutile? 

Societatea are un grad mare de formalism. De ce nu îl 
corectăm? Pentru că nu îl vedem. De ce? Deoarece ne-am 

obişnuit cu el. 

Nici nu ştii de ce să te fereşti mai mult. De lucrurile impre- 
vizibile sau de cele inutile care îţi consumă timp şi resurse, 
dar care sunt prea înrădăcinate în obișnuință pentru a ne 
mai pune în gardă. 


& 


Se poate să nu fiți de acord cu ceea ce citiți aici. Nici nu 
este nevoie să fiți. De fapt, nici nu contează prea mult ce 
este scris — doar un punct de vedere subiectiv, despre lucruri 
interpretabile în funcţie de starea noastră psihică şi acope- 
rind o tematică limitată, chiar de-a dreptul insignifiantă 
comparativ cu problematica generală a culturii umane. 

Secretul celor citite constă în altceva. Aici puteți găsi 
poarta prin care să treceţi, neapărat în starea de... goană a 
calului de lemn, în universul lucrurilor care contează. Ce 
veţi face dincolo de ea, vă priveşte, dar invitaţia este de a o 
lua în vizor. 

Aveţi deja poarta în sfera de atenţie? Foarte bine. Dar 
aveţi şi cheia? Se deschide mereu? Tocmai asta este ideea. 
Chiar singuri fiind în galopul nostru de pe verandă, mai 
putem face schimb de chei... 


& 


Ce facem cu lucrurile inevitabile? Din păcate, acestea 
sunt mai mereu rele. Cum le traversăm? Avem vreun plan 
cu ele sau le lăsăm să ne facă harcea-parcea? 

S-ar deduce că trebuie neapărat să le înfruntăm şi că le 
putem minimaliza efectele. Nu se poate, că altfel nu ar mai 
fi inevitabile. 

Nu le putem evita, nu ne putem opune lor, nu le putem 
reduce consecinţele. 

Şi atunci?! 

Le putem anticipa desfășurarea pentru a nu le lăsa să ne 
ia pe nepregătite. Ne putem reface, mai repede şi mai bine, 
după ce ne-au afectat. Destul de puţin, dar ar fi mai bine 
decât nimic. 

Lucrurile inevitabile sunt ca o pânză cu păianjen - au 
tendința de a ne ţine pe loc pentru a fi digerați de propria 
noastră slăbiciune. 

Scăpăm doar dacă suntem mai puternici decât... noi 
înşine. 


& 


Un individ care nu mai avea ce mânca, s-a decis să dea o 
spargere la o bancă. 

Bietul de el, mâncase averea părinţilor, zestrea soţiei şi 
o moştenire de la o bunică, dar totul se terminase atât de 
repede. De fapt, nici măcar nu le mâncase, ci mai mult le 
băuse, dar lumea rea îl marginalizase fără nicio explicaţie, 
făcându-l să se simtă prost; mai ales părinţii — îi dăduseră o 
vilă tocmai la... marginea oraşului, într-un loc liniştit unde 
putea să spargă doar farfurii. Totuşi, era semn bun că se 
simţea prost -— el fiind chiar prost de-a binelea, dacă se şi 
simțea așa, însemna că era conştient de valoarea sa. 

Deci, simțindu-se el persecutat - măi, dar ăsta chiar se 
simţea, săracul! - nu s-a lăsat cu una cu două şi... lăsându- 
se dus de instinct, a ajuns în faţa trezoreriei. Băncile erau 
mai departe şi s-a nimerit să se întâlnească şi cu un prieten 
care avea de plătit ceva. 

Şi-a determinat amicul să-l ţină ocupat pe gardian, 
făcând pariu cu el că nu îl poate ţine de vorbă pe paznic mai 

mult de un sfert de oră, şi a mers direct la ghişeul casierei. 
Eheee, la prostii îl ducea capul! Normal, dacă era prost! 

Voia să fie cât mai discret, de aceea îi spuse doamnei de 
acolo, cu gras scăzut: 

- Duduie, dă-mi banii! 

- Domnule, îi spuse aceasta, cu o amabilitate din aceea 
care se găseşte la kilogram, dacă aveţi bani de ridicat, 
mergeţi alături, la colega! Eu aici doar încasez. 

Răspunsul îl descumpăni pe individ, făcându-l să 
gândească: „Opaaa!!, deci asta este o bună încasatoare. Ce 
repede am rămas fără armele principale! Şi eu care mă 
gândeam să-i trag câțiva pumni de intimidare. Eeee!, dacă 
e nevoie, îmi folosesc rezerva, că doar am capul pe umeri. ” 

- Cocoană, te anunţ că aici şi acum suntem într-un jaf. 

- Daaa! Îmi cer scuze, domnule, dar eu am sosit astăzi 
din concediu şi fata care mi-a ţinut locul este o dezordonată 
de nedescris. Jaf face peste tot pe unde trece. O să fac ordine 
după program. 

- Doooaaaamnăăăă!, reuşi el performanţa de a ţipa tot cu 
glas scăzut, eu nu vorbesc de dezordine, ci de jaf. Jaf armat, 
spargere de bancă, furt de bani din casierie, ce nu pricepeți?! 
Vreţi să țip să m-audă lumea?! 

- Aaaaa!, jaf armat? Şi unde vă e arma? 

- Ăăăă!, o ţin ascunsă. 

- Vă rog, arătaţi-mi-o, ca să fiți credibil! 

- Uite că... nu am cum să fiu credibil, din moment ce eu 
sunt... incredibil de periculos. Fă fac praf cu mâinile goale; 
şi chiar fără să strâng pumnii. 

- Hai, domnule, că în ziua de azi se fură cu capul, nu cu... 
mâinile goale. Deci, înțeleg că n-aveţi armă, dar vreţi bani 
de la mine. Îmi pare rău, dar chiar acum nu se poate, deoa- 
rece nu am lichidităţi. Veniţi mai bine mâine! 

- Cum așa, dar teancurile alea din seif ce sunt?! 

- Or fi ei bani, dar pe aceia îi am deja înregistraţi şi nu 
pot să mai umblu la ei. Am întocmit actele de predare, deci 
este ca şi cum nu-i mai am. 

— ... Şi ce ne facem? 

- Ne facem că plouă şi aşteptăm să se oprească! Păi 
de unde să ştiu eu ce ne facem? Eu am de lucru aici, iar 
dumneata, poate acasă. 

- Staţi, că nu scăpaţi de mine chiar atât de uşor! Dar alți 
bani, neînregistraţi, nu aveţi? Parcă se mai văd nişte banc- 
note în sertar. 

- Mai am ceva, dar pe-aceştia nu pot să vi-i dau decât cu 
chitanţă; ca să am și eu o dovadă că nu mi i-am însușit. Că 
altfel cine mă crede? 

-= 22...11 ... Ce chitanțţă, doamnă?! Jaf cu chitanță, cine a 
mai pomenite!! 

- Să înţeleg că nu ai nici chitanţier? Păi armă nu, chitan- 
tier nu, cum o rezolv eu cu dumneata?! 

- Păăăiii... nu ştiu. Dar dumneavoastră, așa vă purtaţi cu 
oamenii care nu mai au ce mânca? 

- Feee, păi dacă mă iei cu sensibilități de-astea, uite, îți 
dau zece lei de la mine din poşetă şi...! Heeeiii!, nu pune tu 
mâna, că-ți dau eu! 

- Nu doar zece, îi vreau pe toți. 

- Măi, nene, n-ai luat din câtamai trezoreria şi iei de la 
mine? Ce halal de hoţ eşti dumneata să ierți statul în dauna 
cetățeanului plin de facturi lunare?! Ia de-aici douăzeci de 
lei şi vino mâine din nou la noi, că inaugurează poliția un 
sistem modern de supraveghere video şi sigur îţi vor da un 
premiu dacă le vei testa cu succes aparatura! 

A luat banii şi a ieşit. Nu că ar fi fost mulțumit, dar nu 
mai avea nicio idee cum să o determine pe casieră să coope- 
reze la jaful său. 

În stradă îi mai zice şi prietenul, că nu era el destul de 

supărat: 
- Am câştigat pariul. Dă-mi suta de lei promisă! 
Se gândi puţin, apoi îi răspunse: 
- Da tu ai să-mi dai chitanță? 


Morala: 

S-ar părea că unii proşti sunt suficient de deştepţi pentru 
a învăţa din propria lor prostie. Cel puţin pentru a nu se 
repeta, chiar dacă posibilităţile de afirmare le rămân neli- 
mitate. 

Dar de casieră ce spuneţi? Sigur a făcut vreun curs 
de gestionare a jafurilor. Oricum, după modul cum s-a 
descurcat cu individul, ea ne-a arătat că cel care rămâne 
primul fără idei, pierde confruntarea. 


& 


Cât haos mai există în Universul material? Zero, atâta 
timp cât totul funcţionează după legi deja stabilite. Chiar şi 
excepţiile de la reguli sunt tot reguli. 

Dar ce facem cu entropia? Din moment ce aceasta 
se manifestă doar în anumite limite, servind de fapt tot 
„programului universal”, înseamnă că nu o putem asocia 
haosului, ci devenirii. 

Şi, în consecință, am rămas fără haos? Nu, nu, nu! Nici 
chiar aşa! Haosul există. Se află în interiorul intim al mate- 
riei, neputând să se manifeste din cauza legilor existente. 

Aici intervenim noi, oamenii. Noi suntem cei „capabili” 
să repunem haosul în drepturi. Deja o facem, deocam- 
dată mai timid, în sistemul nostru social, dar materia ... se 
lasă mai greu convinsă. Eee!, să mai treacă puţin timp, ca 
să construim noi un mega-giga-tera-accelerator de parti- 

cule, spaima nucleonilor, groaza quarkurilor şi teroarea 
bosonilor. Să vedem atunci pe-ale cui legi le mai respectă 
materia?! 

Oare asta să fie menirea noastră ca civilizaţie? Aceea 
de a da o şansă haosului? Pare absurd, dar cam totul prin 
Universul ăsta este ciclic; şi cine să reia procesul de la zero 
dacă legile materiei sunt de nezdruncinat din interior?! 

Să nu ne grăbim totuși, căci Universul se apără. Păi de 
ce credeţi că distanţele cosmice sunt enorm de... uriașe? 
Pentru ca prostiile unor civilizaţii să nu se propage prea 
mult în spaţiu. 

Dar cine ar fi acele fiinţe inteligente care să-şi distrugă cu 
bună ştiinţă planeta sau sistemul solar? Nu cu bună știință, 
ci aşa, din întâmplare. Nu aţi observat că Omenirea, mai 
întâi descoperă câte o grozăvie, bună sau rea, şi abia după 
aceea se miră de ce-a ieşit? 

Noroc că noi suntem acum doar o civilizaţie planetară — 
în materie de distrugere, nu prea am putea să depăşim limi- 
tele planetei — și mai avem nevoie de muuult timp pentru a 
deveni una sistem-solară. 

Or exista oare, din acest punct de vedere, civilizaţii galac- 
tice? Dacă da, înseamnă că au reușit să treacă de etapele 
care le puteau trimite în neant, aşa că nu trebuie să ne mai 
temem de ele. 

Ele de noi, da, deoarece noi încă mai suntem o şansă 
pentru haosul universal, ţinut prizonier în intimitatea mate- 
riei. 


& 


Omul are libertatea de a face orice, cu precizarea că tot 
ceea ce face îi poate limita însăşi libertatea de a se manifesta. 

& 


Averea, ca scop în sine, îţi poate aduce sărăcie. Fericirea, 
în detrimentul altora, devine tristeţe. Binele, făcut cu interes, 
ajunge să-ți provoace rău. De ce se întâmplă toate astea? Din 
cauza egoismului, ipocriziei, nepăsării şi a mai cui? 

Dacă ar fi să concentrăm totul într-un singur motiv, ar 
trebui să spunem că se poate întâmpla așa dacă trăim punc- 
tual, dacă ne concentrăm viaţa pe evenimente mărunte; ca 
un animal ierbivor care mănâncă din aproape în aproape, 
fără să vadă că, la o distanţă oarecare, iarba este mult mai 
frumoasă. 

Trebuie să ne înzestrăm traiul cotidian cu perspectivă, 
pentru a-i da momentului punctual durabilitatea care îl face 
valoros peste timp, conectându-l cu toate celelalte eveni- 
mente preţioase trecute sau viitoare. În caz contrar, viaţa 
noastră se va consuma permanent între ieri şi azi. Un „ieri” 
care dispare subit, un „azi” care devine „ieri”, lăsând locul 
unui alt „azi” care apare parcă de nicăieri. 


& 


Regele Barbă-Fioros-De-Încâlcită se apropia de a a trei- 
zecea aniversare a domniei sale. 

Bărbat robust, puternic, iscusit mânuitor al armelor, bun 
strateg şi om inteligent, îşi dusese regatul pe culmi de pros- 
peritate nemaivăzute, atât prin forța armelor, învingându-şi 
duşmanii şi asigurând pacea în toată regiunea, cât şi prin 
înțelepciunea cu care își conducea supușii. 

Mai avea el o chichiță de rezolvat, ca să fie totul perfect. 
Nu era ceva prea complicat. În partea de vest a regatului său 
se învecina cu nişte triburi de barbari care de mult prea mult 
timp făceau gălăgie pe acolo. Nu aveau ei curajul să-i încalce 
prea adânc teritoriul, dar cum se vedeau nesupravegheaţi, 

cum agitau armele şi se adunau la graniță, ca şi cum ar fi 
fost mari zmei. 

Nu numai că se săturase să tot ţină trupe acolo, care îi 
consumau banii degeaba, dar parcă îi venise şi cheful să le 
dea o lecţie acestor scandalagii, care se mai şi lăudau pe la 
toate regatele vecine că pe ei regele cu barba fioroasă nu i-a 
învins niciodată. Şi aveau dreptate, dar uitau să adauge că 
de câte ori plecase el cu armata din capitală ca să-i pună la 
punct, cel puţin tot de atâtea ori o rupseseră şi ei la fugă, de 
nu mai erau de găsit luni de zile. De fapt, barbarii fugiseră 
de mult mai multe ori, confundând adeseori ieșirile la vână- 
toare ale regelui cu o incursiune militară împotriva lor. 

Ideea aceasta a încununării aniversării domniei sale cu 
o victorie, îi venise într-o discuţie cu regina, care miza pe 
faptul, şi nu se înșela, că preconizata reușită a soțului său, 
urma să scoată în stradă, într-o mare sărbătoare omagială 
faţă de regele lor, întreaga populaţie a capitalei. Iar ea 
abia aştepta să apară la brațul bărbatului victorios şi să se 
mândrească amândoi unul cu altul, iar toate celelalte curte- 
zane să moară de invidie. 

Singura problemă, una minoră dealtfel, era că regele o 
cam luase spre bătrâneţe şi nu mai era în forma fizică optimă 
pentru a lupta cot la cot cu oștenii săi, aşa cum o făcuse de 
fiecare dată până acum. 

Dar grijulia sa soţie se gândise şi la asta. Îi dăduse un 
ordin expres căpitanului Gărzii regale să îl apere cu orice 
preţ pe rege. 

O însărcinare inutilă pentru acesta, deoarece văzuse şi el 
cum stăteau lucrurile şi, încă de la precedenta bătălie, el îşi 
pusese oştenii de elită pe două rânduri în jurul suveranului 
care se încăpăţâna să participe direct la încleștare. Niciun 
dușman nu avea voie să treacă de cele două aliniamente de 
apărare, cu excepţia celor care erau lăsaţi de căpitan, dar nu 
înainte de a li se administra niște lovituri strașnice peste 

coifuri. Astfel se asigura că la rege ajung doar adversari 
împleticiţi, unul câte unul şi din când în când. 

Mai era o problemă de rezolvat, de data asta, destul de 
complicată. Nu ştiau cum să-i determine pe barbari să parti- 
cipe la luptă. 

Tot regina, în nerăbdarea ei de a se vedea mai repede 
aclamată de mulțime, avusese soluţia salvatoare. Astfel, 
fusese trimis din timp un mesaj către adversari, ştiut fiind 
că ei erau foarte hapsâni la mâncare, cu următorul conţinut: 

- textul propus de regină: „Sunteţi invitaţi cu toţii la o 
petrecere dată de regele nostru, pe Câmpia Încleştărilor” 

- dar pentru că regele era un om corect şi nu voia să 
îi atragă într-o capcană, gest nedemn de renumele său, el 
completase mesajul cu umătoarea adăugire: „Luaţi-vă şi 
armele!” 


Totul a decurs conform planului - a plecat regele cu 
armata sa, au ajuns ei pe câmpul de bătaie, au intrat în 
dispozitiv de luptă, după care au fost nevoiţi să scoată toată 
mâncarea în faţă, deoarece barbarii, veniseră, şi cu arme şi 
cu tacâmuri, dar cam dădeau să plece, că nu prea vedeau 
semne de petrecere. Dar când au început să miroasă friptu- 
rile, eheheeeiii!!!, gata cu timiditatea! 

Au pornit la atac cu furculițele în mâini, dar le-au 
schimbat pe parcurs cu armele, deoarece, înțelegând ei că 
trebuie să se bată pentru mâncarea asta, nu voiau să rămână 
fără nişte ustensile atât de preţioase. 

În armura sa impunătoare, regele părea un adevărat 
distrugător, mai ales că, pe drum, barba i se încâlcise şi mai 
mult din cauza armăsarului său peste măsură de nărăvaș, 
care îl zgâlțâise în toate felurile posibile, bătând pasul mai 
mult pe loc în ritmul infanteriei prea moşcăite. Iar când i se 
încâlcea, barba i se şi electriza, fiind acum zburlită în toate 

direcţiile. 

În faţa sa, două linii de oșteni de elită îi asigurau partici- 
parea la luptă în condiţii de deplină siguranță. Din când în 
când, căpitanul Gărzii îi mai bușea câte un picior în burtă 
câteunui barbar, şi un mâner de spadă în cap de-i îndoia 
coiful, apoi făcea semn către liniile sale de apărare să-l lase 
pe ameţit să se împleticească spre regele care abia aştepta să 
îl culce la pământ cu vreo palmă după ceafă. Era suficient 
atât şi aproape că îi obosise mâna ţinând sabia degeaba în 
aşteptarea unui barbar mai apt pentru o luptă cu arme. 

Şi, la un moment dat, acesta a venit. A amortizat cu 
scutul prima lovitură a căpitanului, îndoindu-se mai să cadă 
pentru a părea credibil, apoi pe cea de-a doua a acceptat-o 
în plin, din acelaşi motiv. Însă, în furia bătăliei, căpitanul 
Gărzii regale nu a observat că acesta îşi luase două coifuri, 
pentru ca îndoitura celui de deasupra să nu îl afecteze. Astfel 
că a trecut fără probleme de oștenii de elită, doar simulând 
împleticeala de picioare, ca permisiune de acces. 

Băiatul ăsta barbar se prefăcea atât de bine că este amețţit, 
încât regele a venit spre el nepermis de relaxat. Dar când 
îl credea ca şi căzut, s-a trezit dintr-o dată în faţă cu un 
adversar drept ca o suliță, lucid ca o bufniţă în beznă, care a 
mai şi strigat spre el cât l-a ținut gura: „Ahaaa!!! Ai încurcat- 
ooo!!! M-am prefăcuuuut!!! Pe el, măăăăiii!!!” 

Acum... nu se ştie ce s-a întâmplat. Ori regele a fost prea 
încrezător în garda sa, ori tactica barbarului cu acel „Pe el, 
măi!” i-a creat senzația că sunt mai mulţi în jurul lui, ori 
bătrâneţea îl făcuse nesigur, cert este că singura idee pe care 
a avut-o în acel moment delicat, a fost să se întoarcă şi să o 
ia la fugă. 

Degeaba şi-a dat el seama ce se întâmplă şi, ca să salveze 
situaţia, a simulat că aleargă spre un oştean de-al lui, căruia 
i-a smuls bâta din mână pentru a-l pocni pe barbar, că răul 
fusese deja făcut. Oastea îl văzuse şi se cutremurase. Apoi 


- 138- 


În goana calului de lemn 


s-a produs o retragere în dezordine până în zona corturilor. 

Norocul lor a fost că barbarii s-au oprit la mesele întinse. 
Ba mai mult - s-au declarat învinşi, cu condiţia să li se dea 
periodic o anume cantitate de alimente. 

Astfel că regele s-a întors acasă victorios, cel puţin 
conform tratatului semnat cu barbarii, informând regatul 
că le oferă acestora acele alimente în scop umanitar. 

Ca urmare a celor întâmplate, aniversarea celor treizeci 
de ani de domnie a fost o manifestare foarte restrânsă, mai 
mult de formă, fiind motivată în fața poporului care se 
aştepta la un adevărat festival , prin necesitatea unei cumpă- 
tări în cheltuieli, pentru o mai mare prosperitate a regatului, 
fapt ce i-a adus o apreciere şi mai mare din partea supușilor 
care nu au aflat niciodată în ce situaţie jenantă fusese suve- 
ranul lor pentru câteva secunde. 

Căpitanul Gărzii a luat, în faţa reginei, toată vina asupra 
sa, pentru că s-a lăsat păcălit de acel barbar, şi a cerut să 
fie mutat chiar la granița de vest, pentru a răspunde direct 
de distribuirea alimentelor. De fapt, scopul lui principal 
era să se răzbune pe aceşti fomişti, punându-le mereu în 
mâncare niște prafuri luate de la vraciul regatului - bâlbâit 
el, dar foarte priceput. Când l-a întrebat pe vrăjitor ce este în 
căruţa pe care i-a dat-o, acesta i-a răspuns: „Eeee, e... €... €.. 
Şi „E”-uri le-a rămas numele până în ziua de astăzi. 

Tânărul care l-a speriat pe suveran a ieşit cel mai câştigat 
din toată tărăşenia. Cu acea ocazie, el a reuşit să-şi trans- 
forme „moalele capului”, în... „tarele capului”. S-a putut 
întâmpla asta deoarece, în acel moment culminant al luptei, 
nu a primit doar o lovitură de măciucă, ci mult mai multe; și 
din partea căpitanului care s-a repezit disperat să-şi repare 
greşeala, dar şi de la jumătate din oştenii Gărzii regale, 
imediat ce şi-au dat seama că individul i-a păcălit. Aşa s-a 
făcut că cele două coifuri ale sale, i-au devenit parte compo- 
nentă a țestei. Acum toți camarazii săi îl ciocăne în metalul 

capului şi-i spun cu invidie: „Îţi vine ca scris, norocosule!” 


Regele a mai stat el un timp cu coada între picioare, dar 
când şi-a acceptat bătrâneţea, şi-a acceptat şi slăbiciunea 
aceea singulară şi, deci, scuzabilă. 


Morala? 
Daaaa!!! Vaaaaiii!!! Ce morală i-a făcut regina atunci, de 
nici nu se poate reproduce! 


& 


Cum reușşiți să-i stăpâniți pe copii? Cu minciuni, cu 
exagerări, cu păcăleli, cu sperieturi? Nu-i aşa că indiferent 
ce încercăm cu ei, sfârşim prin a fi chiar noi manipulați? 


& 


Stimate Cititorule, sunt convins că ai înţeles ce am vrut 
să fac aici. Să te provoc la o discuţie virtuală, să te determin 
să-ți exprimi părerea, să mă contrazici dacă simţi nevoia și 
toate astea într-un aparent timp real, ca şi cum am fi faţă în 
faţă. Am scornit un mod de a scrie care să te scutească de 
senzaţia unei lecturi placide, dar mai ales care să-ţi creeze 
impresia că ceea ce citeşti este mai valoros decât în reali- 
tate; că doar participi şi tu la creșterea valorică a discuţiei. 
Dacă ai ajuns cu cititul până aici, înseamnă că am reușit să te 
implic. Iar implicarea în ceva, ne conferă avantajul de a lua 
decizii în cunoștință de cauză. 


& 


Minciuna, o fi având ea picioare scurte, dar are şi imagi- 

nație bogată. De aceea, pentru a o scoate la iveală, nu trebuie 
să o laşi să se desfăşoare, ci să o pui să meargă. Cel mai prost 
merge de mână cu realitatea, cea care îi scurtează şi imagi- 
naţiei picioarele. 


& 


Dacă suntem de acord să nu ne bruscăm, să nu ne 
jignim şi să nu ne umilim reciproc, înseamnă că ne aflăm la 
momentul zero al relaţiei noastre, în care putem începe să 
construim orice împreună. 

Sub acest barem minimal, nu te cunosc. 


& 


Gata cu galopul! 

Mai aveam timp, mai aveam şi destule subiecte de 
conţinut sau doar relaxante, dar ideea a fost, nu să terminăm 
ceva, ci dimpotrivă, să începem ceva - un dialog cu însăşi 
persoana noastră, cea prea mult ascunsă, poate chiar uitată 
sau măcar rătăcită prin ițele încâlcite ale propriei noastre 
vieți. 

În primul rând, pentru a găsi modalitatea de a învinge 
stresul, această adevărată boală a epoci, care nu poate fi 
vindecată decât de echilibrul minţii noastre. 

Apoi ne mai trebuie ceva pe care îl uităm în tumultul 
banalului cotidian - să ne reamintim faptul că acea stare, 
indiferent din ce cauze este generată, care ne ţine prizonieri, 
care ne striveşte zi de zi, ne mănâncă timpul, ne amână 
speranţele, ne domină prin duplicitatea propriei noastre 
comodități, poate fi învinsă, ruptă, transformată în altceva 
cu care să fim mult mai compatibili. 

Ne-am obişnuit cu postura de victimă a rutinei, a siste- 

mului, a conjuncturilor de tot felul. Gata, ajunge! 

Să facem aceleași lucruri, dar să ne simţim mult mai bine 
doar printr-o schimbare a punctului de vedere, printr-o mai 
aprofundată analiză a evenimentelor şi o sporire a cantităţii 
informaţionale, ca bază a deciziilor noastre. 

Deci, să evadăm din rutina care ne determină tot mai 
mult să ne cunoaştem superficial chiar pe noi înşine. „Calul 
de lemn” ne ajută. 

Nu este doar o opţiune, ci mai mult o necesitate, deoa- 
rece nu trebuie să permitem să devenim străini în propriul 
nostru univers. 


Sfârşit 
de îndemn spre un posibil început 

